Boatakun kandah ukaali kunithakeh nagai, zuvaanuthakeh misaalu dhahkaifi\nފާޅުބޯޓުން އުކާލި ކުނިތަކެއް، މި ކުނިތައް ވަނީ ހަ ޒުވާނަކު ނަގައި ނަމޫނާ ދައްކާފަ-=\nބޯޓަކުން ކަނޑަށް އުކާލި ކުނިތަކެއް ނެގި ހަ ޒުވާނަކަށް އެތައް ބައެއްގެ ތައުރީފް\nކުޅުދުއްފުށިން މާލެ ދިޔުމަށް މިއަދު ފުރި ބޯޓަކުން ކަނޑަށް އުކާލި ކުނިތަކެއް ނަގައި ޒުވާނުންތަކެއް މިސާލު ދައްކައިފި އެވެ. މިއަދު ހަވީރު ކުޅުދުއްފުށިން މާލެއަށް ދިޔުމަށް ފުރި ފާޅުބޯޓުން ކުނިތަކެއް ކަނޑަށް އުކާލީ ބަނދަރުން ނުކުތުމަށް ފަހު އެވެ.\nމިމަންޒަރު ފެނުނީ އެވަގުތު ޑިންގީއެއްގައި މަސްބާނަން ގޮސް ރަށަށް އައި ޒުވާނުންތަކަކަށެވެ. ވަގުތުން އެ މަންޒަރު ފޮޓޯ ނަގައި ސޯޝަލް މީޑިއާއަށް ދޫކޮށްލީ ބަޔަކު ފަލީހަށް ކުރުމުގެ ބޭނުމެއްގައި ނޫނެވެ. ދިވެހީންގެ ތެރޭގައި ހުރި މިފަދަ ވަރިހަމަ، ފަރުވާކުޑަ އަމަލުތައް ހުއްޓުވުމަށެވެ.\nއަބުދުލް ހަމީދު ދޫކޮށްލި އެ ފޮޓޯތަކުން ފެންނަގޮތުގައި އެ ބޯޓުން އުކާލި ކުނިތަކުގެ ތެރޭގައި ކަރުދާހު ފޮއްޓާއި ޓޮމާޓޯ ޕޭސްޓް ހުސް ދަޅާއި ޕްލާސްޓިކް ކޮތަޅު ގިނައިން ހުރިތަން ފެނެ އެވެ. ހަމީދު ކޭއޯއަށް ބުނީ ކުނިތައް އުކާލީ ބޯޓް މަޑުކޮށްލުމަށްފަހު ކަމަށެވެ.\n"އަހަރެމެން އުޅުނީ ކުޑަ ލޯންޗެއްގައި ކުޅުދުއްފުށީ ބޭރުމަތީގައި މަސްވެރިކަމުގައި. މަޖަލަށް އާންމުކޮށް އެގޮތަށް މަސްބާނަން ގޮސް އުޅެން. އެތަނުގައި އުޅެނިކޮށް ފާޅުބޯޓް ނުކުތީ މާލެ ފުރަން. އެތަނަށް މަޑުކޮށްލާފަ ކުނިތައް އުކާލާފަ ދިޔައީ." ރިސޯޓެއްގައި ވަޒީފާ އަދާކުރާ ހަމީދު ބުންޏެވެ.\nބޯޓުން އުކާލި ކުނިތައް ކަނޑުން ހޮވައި ނެގީ ހަމީދު އާއި އޭނާއާއެކު މަސްބާނަން އުޅުނު ރައްޓެހިންނެވެ. އެކުންޏަކީ ކުޅުދުއްފުށީ ބަނދަރުގައި ބޯޓް އޮތްއިރުވެސް ހުރި ކުންޏެވެ. ފެންނަށް ހުރި ފޮޓޯތަކުން އެކަން އެނގެ އެވެ.\nހަމީދު ބުނީ އެމީހުންނަށް ނެގުނީ ބައެއް ކުނިތައް ކަމަށާއި އަތު ނުޖެހި ބައެއް ކުނި އަޑިއަށްވެސް ދިޔަ ކަމަށެވެ. އޮޔާދިޔަ ބައެއް ޕްލާސްޓިކް ކޮތަޅު ފަދަ ތަކެތިވެސް ހޮވި އެވެ. ހަމީދު ބުނީ ބޯޓުން އުކާލީ ނިސްބަތުން ގިނަ ކުނިތަކެއް ކަމަށެވެ.\n"އެއީ ނިސްބަތުން ވަރަށް ބައިވަރު ކުނި". ސަބަބެއްގެ ގޮތުގައި ހަމީދު ބުނީ އެ ކުންޏަކީ ހަލާކުވާ ޒާތުގެ ކުންޏަށް ނުވާތީ އެވެ. އެތަކެއް އަހަރުތަކެއް އެފަދަ ކުނިތައް ވިރާނާވުމަށް ހޭދަވުމެވެ.6ޒުވާނުން ވެގެން ކުނިތައް ނަގައި މިހާރު ހުރީ ބަނދަރުގައި ހުރި ޑަސްބިނަކަށް ލާފަ އެވެ.\nމިފަދަ އަމަލުތައް ހުއްޓުވޭނީ ރައްޔިތު މީހާ ތަހުޒީބުވެގެން ކަމަށާއި މިގޮތަށް މާލެ ދާން ނުވަތަ މާލެއިން ފުރާ ކޮންމެ ފަހަރަކު ކުނިފޮށި ގަނޑެއް މޫދަށް އެއްލާލަންވީމަ އެއީ ހަގީގަތުގައިވެސް ވަރަށް ގިނަ ކުނި ކަމަށެވެ. މިހާރުވެސް ފަރުތަކުގައި ފީނާލާއި ވަރަށް ގިނަ ޕްލާސްޓިކް ކުނި ފެންނަކަށް ހަމީދު ބުންޏެވެ.\nރާއްޖޭގެ މައިގަނޑު ތިމާވެއްޓަކީ ކަނޑު ކަމަށްވުމުން ފަރުތައް ސަލާމަތްކުރެވޭނީ ހުރިހާ އެންމެންގެ އެއްބާރުލުން ލިބިގެންކަމަށާއި މޫދަށް ކުނިއެޅުން ހުއްޓާލާ ރައްޔިތުން މީހާ ތަރައްގީވުމަކީ މިއީ ހަމީދުގެ މެސެޖެވެ.\nކުނިތައް ނެގުމުން ގިނަ ބަޔަކު އަންނަނީ ސޯޝަލް މީޑިއާގައި މި ހަ ޒުވާނުންނަށް ތައުރީފްކޮށް ހިތްވަރު ދެމުންނެވެ.


WHO ge thahugeegu team China ah etherevehjje - One Online\nޑަބްލިއުއެޗްއޯގެ ތަހުގީގު ޓީމު ޗައިނާގައި --\nޑަބްލިއުއެޗްއޯގެ ތަހުގީގު ޓީމު ޗައިނާ އަށް އެތެރެވެއްޖެ\nޑަބްލިއުއެޗްއޯގެ ތަހުގީގު ޓީމު ޗައިނާ އަށް އެތެރެވެއްޖެއެވެ.\nބައިނަލްއަގުވާމީ ސައިންސުވެއިންނާއެކު ޑަބްލިއުއެޗްއޯގެ ޓީމު ވަނީ ޗައިނާގެ ވުހާން އަށް އެތެރެވެފައިކަމަށް ޗައިނާގެ ގައުމީ ޓީވީން ވަނީ ބުނެފައެވެ.\nޑަބްލިއުއެޗްއޯގެ ޓީމުން މަސައްކަތް ފެށުމުގެ ކުރިން ދެހަފްތާގެ ކަރަންޓީނެއް ފުރިހަމަ ކުރާނެއެވެ. މިމަހުގެ ކުރީކޮޅު ޗައިނާ އަށް އެތެރެވުމަށް މަސައްކަތް ކުރުމުން ޗައިނާ އިން ފުރިހަމަ ކުރަން ޖެހޭ ވިސާގެ ކަންކަން ފުރިހަމަ ނުވުމުން ވަނީ އެތެރެ ނުވެވިފައެވެ.\nޑަބްލިއުއެޗްއޯގެ ޓީމުން ޗައިނާގައި ކުރިޔަށްގެންދާ ތަހުގީގުގައި އެގައުމުން 2019 ވަނަ އަހަރުގެ ފަހުކޮޅު ފެނިފައިވާ ކޮވިޑްގެ ކޭސްތައް ފެންނަން މެދުވެރިވި ސަބަބުތަކާއި ކޮވިޑް-19 އުފެދެން މެދުވެރިވި ސަބަބު ހޯދުމުގެ މަސައްކަތް ކުރާނެއެވެ.\nކަރަންޓީނަށްފަހު ޑަބްލިއުއެޗްއޯގެ ޓިމުން ޗައިނާގެ ކަމާބެހޭ އިދާރާތަކާއި ހޮސްޕިޓަލުތަކުގެ އިތުރުން ވުހާންއިން ފުރަތަމަ ކޮވިޑްގެ ވައިރަސް ފެނުނު ސީފުޑް މާރުކޭޓަށްވެސް ޒިޔާރަތް ކުރުމަށް ވަނީ ހަމަޖެހިފައެވެ.\nގުޅޭ ޓެގު ޗައިނާ ވޯލްޑް ހެލްތް އޯގަނައިޒޭޝަން ކޮވިޑް 19


Reiki aai Efadha Faruvaathakuge Haqeeqai (2Vana Bai )\nJune 12, 2021 June 12, 2021 އެޑްމިން\t0 Comments\tހަޤީގަތް, ރެއިކީ\n“މި ވިސްނުން ބިނާވެގެންވަނީ ޣައިބުގައިވާ ކަންކަމަކާ މެދު ޤަބޫލުކުރާ ހަމަނުޖެހޭ ޤަބޫލުކުރުންތަކަކަށް، ހަމަ އެކަނި ސިކުނޑިން ނިންމާ ނިންމުންތަކެއްގެ މައްޗަށެވެ. އަދި މިއީ ޣައިބު މޮޅަށް ދެނެވޮޑިގެންވާ އިލާހާއި އެ އިލާހު ފޮނުއްވެވި ނަބިއްޔުންގެ ގޮވާލެއްވުންތައް ޤަބޫލުކުރުމެއްނެތި، ކުރެވޭ ޝައިޠާނީ ހަރަކާތް ތަކެވެ. މި ފަރުވާ ކުރާ މީހުން ދައުވާ ކުރާ ގޮތުގައި މިއީ އިރުމަތީ ޤައުމުތަކުން ހޯދާފައިވާ އިންސާނާގެ ހަށިގަނޑަށް އަސަރު ކުރުވާ، ނުފެންނަ ބާރުތަކެއްގެ ޢިލްމަށް ބިނާވެފައިވާ ނަފްސާނީ، ޖިސްމާނީ އަދި ރޫހާނީ ފަރުވާއެކެވެ. އަދި މި ހޯދުންތަކުން އެންމެ މުހިންމު ހޯދުމެއްކަމުގައި ބުނަނީ “ކީ”، “ޗީ” ނުވަތަ “ޕްރާނާ” އޭ ކިޔޭ ބާރުތަކެއް ކައުނުގައި ވާކަމެވެ. އަދި މި ބާރުތަކަށް ގެނެވޭ އެކިއެކި ބަދަލުތަކުން އެކި ކަހަލަ ބޮޑެތި ޖިސްމާނީ ބަލިތަކާއި ނަފްސާނީ ބަލިތަކުން އަދި ޑިޕްރެޝަނުން ސަލާމަތް ކޮށްދޭކަމަށާއި ޖިސްމާނީ އަދި ނަފްސާނީ ބަލިތަކުން މީހުން ރަނގަޅު ކުރުމުގެ ކުޅަދާނަކަން ލިބޭ ކަމަށް މިބައިމީހުން ދައުވާ ކުރެއެވެ.”\nއިސްވެ ބަޔާން ކުރެވުނު ފަދައިން ހަށިގަނޑާއި ކައުނުގައި ދައުރުވާކަމަށް މިބައިމީހުން ޤަބޫލުކުރާ ބާރު ނުވަތަ ހަކަތަތަކަށް ބިނާވެގެން ތަފާތު ނަންނަމުގައި އެކި ފަރުވާ ދެވެއެވެ. އެގޮތުން “ރެއިކީ” އަދި “ޗީ-ހޮންގް” އަކީ ދާދި އެއްގޮތަކަށް ދެވޭ ދެ ފަރުވާއެވެ. މި ފަރުވާ ދޭ މީހުން ބުނާ ގޮތުގައި ހަށިގަނޑު ތެރޭ ދައުރުވާ ބާރު “ކީ” ނުވަތަ “ޗީ”، ހަށިގަނޑުގައި އެ ބާރަށް އެންމެ ބޭނުން ޖެހިފައިވާ ގުނަވަންތަކަށް ވާސިލު ކޮށްދީ ހަށިގަނޑުގައި އެ ބާރު ހަމައަކަށް އަޅުވައިދިނުމުން ބަލިތައް ފަސޭހަވެ ދުޅަހެޔޮ ސިއްހަތެއްގައި ހުރުމަށް އެހީތެރިވެދެއެވެ. ކުރިންވެސް ބަޔާން ކުރެވުނު ފަދައިން މި ފަރުވާތަކަކީ މުސްލިމުން ޢަޤީދާ އާއި ޚިލާފު، ޚުރާފާތްތަކާއި ސިހުރު ހާހޫރަ އެކުލެވިގެންވާ ކަންކަމެވެ.\nހަމަ މި ބީދައިން ކުރެވޭ އަނެއް ފަރުވާއަކީ “ކްރިސްޓަލް ތެރަޕީ” ނުވަތަ ބައެއް ފަހަރު “ކްރިސްޓަލް ރެއިކީ” އޭވެސް ކިޔޭ ފަރުވާ އެކެވެ. މި ކަން ކުރާ މީހުން ބުނާ ގޮތުގައި އެކި ކަހަލަ ކްރިސްޓަލްސް ނުވަތަ މައުދަނީ ހިލަތަކުގައި، ހަށިގަނޑުގައި ދައުރުވާ މި ބާރުތައް ދަމައިގަތުމުގެ ގާބިލުކަން ހުރެއެވެ. މި ގޮތުން މި ބާރުތައް، (މި ބައިމީހުން ކިޔާ ގޮތުން ނަމަ “ޗަކްރާ”) ހަށިގަނޑުގައި ޖަމާވާ ސަރަހައްދުތަކުގައި ނުވަތަ ހަށިގަނޑު ވަށައިގެން އެކި ބައްޓަމަށް މައުދަނީ ހިލަ (ކްރިސްޓަލްސް/ ޖެމް ސްޓޯންސް) ބަހައްޓައިގެން ހަށިގަނޑުގައި ދައުރުވާ ބާރުތަކަށް ގެންނަން ޖެހޭ ބަދަލުތައް ގެނެވެއެވެ. އަދި އޭގެ ޒަރިއްޔާއިން ޖިސްމާނީ އަދި ނަފްސާނީ ބަލިތަކަށް ފަރުވާ ލިބޭކަމަށް ބުނެއެވެ. މި ފަދަ ހުރިހާ ކަންކަމީ ހަޤީޤަތެއް ނެތް ބާތިލު ކަންކަމެވެ.\nމީގެ އިތުރުން ޔޯގާ ކަސްރަތުތަކަކީ ވެސް މި ވާހަކަ ދެކެވޭ ބާރުތަކަށް ބިނާ ވެފައިވާ ކަމެކެވެ. މި ކަސްރަތުތަކަކީ އިންޑިޔާގެ ހިންދޫއިންގެ ތެރެއިން އައިސްފައިވާ، އެކި ގޮތް ގޮތަށް ނޭވާ ލައިގެން ހަރަކާތްތަކަކާއިއެކު ކުރާ ކަސްރަތެކެވެ. މި ކަމުގެ އަހުލުވެރިން ޤަބޫލުކުރާ ގޮތުގައި މި ހަރަކާތް ތަކުގައި ނޭވާލާ ހިނދު ހަށިގަނޑަށް ވަންނަނީ ކާއިނާތުގައި ދައުރުވާ ބާރުތަކެވެ. މިބައިމީހުން މި ބާރަށް “ޕްރާނާ” އޭ ކިޔާ އިރު، މި ބާރުތަކުން ހަށިގަނޑުގައި ވަރު ޖައްސައިދީ، އުފާވެރިކަމާއި ހިތްހަމަޖެހުމާއި ހަމަޖެހުން ލިބޭކަމަށް މިބައިމީހުން ޤަބޫލުކުރެއެވެ. މި ފަދަ އެތަކެއް ފަރުވާތަކެއް އެކިއެކި ތަފާތު ނަންނަމުގައި ދިން ކަމުގައިވީ ނަމަވެސް މި ހުރިހާ ފަރުވާތަކެއްގެ ވެސް އަސްލު ބިނާވެގެން ވަނީ ބާތިލު ޤަބޫލުކުރުންތަކެއްގެ މައްޗަށެވެ. އަޅުގަނޑުމެން މުސްލިމުން މިފަދަ ބާތިލު ޢަމަލުތަކުން އެއްކިބާވެ ދުރުހެލިވާން ޖެހެއެވެ.\nހިތާމައަކީ މި ބާތިލު ވިސްނުން މުސްލިމުންގެ ޢަޤީދާއާއި ގުޅުވުމަށް ވެސް ބައެއް މީހުން މަސައްކަތް ކުރާ ކަމެވެ. މި ގޮތުން ދައްކާ ބާތިލު ވާހަކަ ތަކުގެ ތެރޭގައި، ކައުނުގައި ވާކަމަށް މި ބުނާ ބާރަކީ ﷲ ސުބުޙާނަހޫ ވަތަޢާލާ ކަމުގައި ބުނެއެވެ. އަދި އެ އިލާހުގެ އިސްމުފުޅު ތަކުން “النور” އެ މާނައިގައި ތަފްސީރު ކުރެއެވެ. އަދި ސަޖިދަ ކުރާ ހިނދު ސަޖިދައިގެ7ގުނަވަނުން ހަށިގަނޑުގެ ތެރޭގައި ހުންނަ ނުބައި ބާރުތައް ނުކުމެ ހަށިގަނޑަށް ފަރުވާ ލިބޭ ކަމުގައިވެސް ބުނެއެވެ. މިއީ އިސްލާމީ ޞައްޙަ ޢަޤީދާއާ ދުރު ބާތިލު ވިސްނުން ތަކެކެވެ. މި ފަދަ ބާތިލު ވިސްނުންތަކުން ރައްކާތެރިވެ ތިބުމަށް އެންމެހާ މުސްލިމުންވެސް ސަމާލުވާން ޖެހެއެވެ.\nހަމައެއާއެކު ފާހަގަކޮށްލަން ޖެހޭ އަނެއް ހިތާމަވެރި ނުކުތާއަކީ ސައްތައިންސައްތަ މުސްލިމު ޤައުމެއް ގޮތުގައި އޮތް އަޅުގަނުމެންގެ ދިވެހިރާއްޖޭގައިވެސް ފަރުވާގެ ނަމުގައި މިފަދަ ބާތިލު ޚުރާފީ އަމަލުތައް ހިންގަމުން ދާކަމެވެ. އިސްތިހާރު ކުރެވި މިފަދަ ފަރުވާތައް ދެވޭ ރިސޯޓުތައް ގިނައެވެ. އަދި ބޭރު ގައުމުތަކުން އަގު ދީގެން މިފަދަ ފަރުވާދޭ “މާހިރުން” ގެނެސްގެންވެސް މި ކަން އެބަ ކުރެއެވެ. އަދި މީގެ އިތުރަށް ދިވެހި ރައްޔިތުންނަށް އަމާޒު ކުރެވިގެން ރާއްޖޭގެ މީހުން ދިރިއުޅޭ ރަށްރަށުގައި، ސިއްހީ ވުޒާރާގެ ހުއްދައާއެކު މިފަދަ ފަރުވާ ދެވޭ ތަންތަން ހުރިކަމާ މެދު އަޅުގަނޑުމެން ސަމާލުވާން ޖެހެއެވެ. މިފަދަ އިސްލާމީ ޢަޤީދާއާ ޚިލާފު ފަރުވާތައް ރާއްޖޭގެ ފަސްގަނޑުގައި ދެވޭ ކަމީ އެކަމުގެ ނުރައްކާ އިންތިހާއަށް ބޮޑު، ބިރުވެރި ކަމެކެވެ. ރިހެބިލިޓޭޝަންގެ ނަމުގައި ބޮޑެތި އަގުތައް ނަގައިގެން މިހިންގާ ޚުރާފީ އަމަލުތަކުގައި ޖެހިގެން ދާނީ ކިތައް ކިތައް ދިވެހިން ބާއެވެ؟ މަތިފުށް އޮމާންކޮށް ރީތި ފަށުވި އިބާރާތްތަކުން ސިފަކުރިކަމުގައި ވިޔަސް، ހަށިގަނޑުގައި އެކުލެވޭ ރޫހާނީ ބާރު ނުވަތަ ހަކަތައިން، ނުވަތަ “ހީލިންގ އެނަރޖީ” އަށް ބިނާވެގެން ދެވޭ ހުރިހާ ފަރުވާތަކަކީ އިސްވެ ބަޔާން ކުރެވެނު ފަދައިން ޣައިރު ދީންތަކުން އުފެދިގެން އައި، ސައިންޓިފިކް ހެއްކެއް ދަލީލެއް ނެތް، އިސްލާމީ ޢަޤީދާއާއި ފުށުއަރާ، ބާތިލު ޢަމަލު ތަކެކެވެ. އަދި އެއީ ޙަޤީޤީ ފަރުވާތަކެއް ނޫނެވެ. އެހެންކަމުން އަޅުގަނޑުމެން މުސްލިމުން މިފަދަ ކަންކަމުން ދުރުހެލިވެ ރައްކާތެރިވާން ޖެހެއެވެ. އަދި ބަލިވެއްޖެނަމަ އަޅުގަނޑުމެންނަށް އޮތީ އިސްލާމްދީނުގައި ހުއްދަކުރައްވާފައިވާ ފަރުވާ ތަކުން ފަރުވާ ލިބިގަތުމެވެ. އެހެނީ ނަބިއްޔާ صلى الله عليه وسلم ޙަދީޘްކުރެއްވިއެވެ.\n((مَا أَنْزَلَ اللَّهُ دَاءً، إِلَّا أَنْزَلَ لَهُ دَوَاءً)) [أخرجه ابن ماجه وصححه الألباني]\nމާނައީ: “އެ ބައްޔަކަށް ޝިފާ ބާވައިލައްވާފައި ނުވާ އެއްވެސް ބައްޔެއް ﷲ ބާވައިނުލައްވައެވެ.”\nނޯޓް: މި ލިޔުމަކީ ދިސަލަފިއްޔާ ވެބްސައިޓަށް އަލް އަޚް ހަސަން ޒިޔާން ލިޔެފައިވާ ލިޔުމެކެވެ.\n← ރެއިކީ އާއި އެފަދަ ފަރުވާތަކުގެ ހަޤީގަތް( 1 ވަނަ ބައި)\nޝަރުޢީ ރުޤުޔާގެ ނަމުގައި އޮޅުވާނުލާށެ! ( 8ވަނަ ބައި ) →\nOctober 27, 2015 June 21, 2021 އަބޫ ޢާލިމާ\t0\nApril 20, 2016 June 21, 2021 ޢަލީ އާސިރު\t0\nތަވީދުއެޅުމަކީ ކޮންކަހަލަ ކަމެއް؟\nDecember 14, 2020 June 21, 2021 ޢަލީ އާސިރު\t0


Boduberun ley kakkuvaali ley alhaa zuvaanaa!\nބޮޑުބެރުން ލޭ ކައްކުވާލި ލޭ އަޅާ ޒުވާނާ!\nއަލީ މައުލޫމް: ރާޅުގަނޑު ބޮޑުބެރު ގުރޫޕުން ވިދަމުންދާ ތަރިއެއް--\nޓީވީއެމުން 2010 ވަނަ އަހަރު ބޭއްވި ބޮޑުބެރު ޗެލެންޖް ވެގެން ދިޔައީ ރާއްޖޭގެ އަޑު ކެނޑެމުންދިޔަ ބޮޑުބެރުގެ އަޑު ގަދަވެ ބޮޑު ބެރަށް އިންގިލާބެއް ގެނެސްދިން މުބާރާތަކަށެވެ. އޭގެ ސަބަބުން އުވެމުންދިޔަ ބޮޑުބެރުގެ ސަގާފަތް ދިރުނެވެ. ހުރިހާ އުމުރު ފުރައިގެ މީހުންގެ ހިތްތަކުގައި ބޮޑުބެރުގެ ވިންދު އަލުން ޖަހާލި އެވެ. ހާއްސަކޮށް ޒުވާނުންގެ ހިތްތަކުން ބޮޑުބެރަށް ހާއްސަ ޖާގައެއް ލިބުނެވެ. އޭގެ ފަހުން މަޝްހޫރު އެތައް ބޮޑުބެރު ގުރޫޕް ތަކެއް ވުޖޫދަށް ވަނީ އައިސްފަ އެވެ. ހުނަރުން ފުރިފައިވާ އެތަކެއް ޒުވާނުންނެއްވެސް އަތު ވެއްޖެވެ. މިއީވެސް އެފަދަ ހުނަރުވެރި ޒުވާނެކެވެ.\nމޯލްޑިވިއަން އައިޑޮލް ގެ ފުރަތަމަ ސީޒަނުން ތިން ވަނަ އަށް ދިޔަ މުހައްމަދު އިޝާން ފަދަ ހުނަރުވެރިން ނެރުނު ރާޅުގަނޑު ބޮޑުބެރު ގުރޫޕްގައި މިހާރު ފިޔަ ޖަހަމުން އަންނަ އެންމެ ޒުވާން އެއް ތަރިއަކީ އަލީ މައުލޫމް (މައުއްކޮ) އެވެ. މައުއްކޮ މަޝްހޫރު ވެގެން ދިޔައީ މިދިޔަ އަހަރު ރާޅުގަނޑު ބޮޑުބެރު ގުރޫޕުން ނެރުނު ބޮޑުބެރު ލަވަ ކަމަށްވާ "ބާރަށް ދުއްވާ" އެ ލަވައިން ނެވެ. މައުލޫމުގެ ރީތި އަދި ވަރުގަދަ އަޑުން ކިޔާފައިވާ އެ ލަވައިން އޭނާ ވަނީ ގިނަ ބައެއްގެ ހިތްތަށް އަތުލާފަ އެވެ. ޔޫޓިއުބުގައި އެ ލަވައިގެ "ވިއުވާސް" ނުވަތަ ބެލުން ތެރިންގެ އަދަދު 180،000 އަށްވުރެ މައްޗަށް އަރާފައި ވެއެވެ. މައުއްކޮ ދެކެނީ އެއީ އޭނާގެ ކެރިއަރަށް ލިބުނު އެންމެ ބޮޑު ކުރިއެރުން ކަމަށެވެ.\nއުމުރުން 22 އަހަރުގެ މައުއްކޮ ލަވަ ކިޔުމުގެ ދާއިރާއަށް ވަނީ އަމީރު އަހުމަދު ސުކޫލުގައި ކިޔެވި އިރު އެވެ. އޭރު އެސުކޫލުގައި އަލަށް އުފެއްދި ބޮޑުބެރު ގުރޫޕްގައި ލަވަ ކިޔަން ފެށުން ވެގެން ދިޔައީ އެ ދާއިރާ އަށް މައުއްކޮ އަށް ވަދެވެނު ސަބަބަށެވެ. އޭރު ލަވަ ކިއުމުގެ ދާއިރާއިން މާ ބޮޑު އެއްޗެއް އެނގިފައި ނެތް ކަމުގައިވިޔަސް އެދުވަހުން ފެށިގެން ލަވަ ކިޔަން ބޭނުންވި އެވެ.\n"ލަވަކިޔުމުގެ ދާއިރާއަށް ވަދެވުނީ އަމީރު އަހުމަދުގެ ގްރޭޑް އަށަކަށް ދިޔަ އަހަރު ކަލްޗަރަލް ކްލަބަކުން ހިންގި ބޮޑުބެރު ގުރޫޕެއްގެ ތެރެއިން. އޭރު މާ ބޮޑަކަށް ނޭންގެ ބޮޑުބެރަކީ ކޯންޗެއް ކަމެއް. ލަވަ ކިޔާކަށް ވެސް މާ ރަނގަޅަކަށް ނޭނގޭ. އޭގެ ފަހުން ކިޔަވާ ނިމިގެން ޖޮއިން ކުރީ ރާޅުގަނޑު ބޮޑުބެރު ގުރޫޕަށް. ކަޒިން އެއްގެ ފަރާތުން އެ ގުރޫޕަށް ވަންނަން ޗާންސް ލިބުނީ،" މައުއްކޮ ބުންޏެވެ.\nބޭރުގެ މޮޅު ލަވަ ކިޔުންތެރިންގެ ލަވަތައް އަޑުއަހައި އަމިއްލަ އަށް ކުރިއެރުން ހޯދަމުން އަންނަ މައުއްކޮއަށް ހުރަސްތަކަކާ ކުރިމަތިލާން ޖެހިފައި ވެއެވެ. މައުއްކޮ އަކީ ތެލަސީމިއާއަށް ލޭ އަޅާ ޒުވާނެކެވެ. ކޮންމެ މަހަކު ދެ ފަހަރު ލޭ އަޅަން ޖެހެއެވެ. އޭގެ ސަބަބުން ބައެއް ކަހަލަ އުނދަގޫ ތަކާ ކުރިމަތި ވެ އެވެ. ބޮޑެތި ޝޯތަކާއި ދިމާކޮށް ލޭ އަޅަން ޖެހުމުން ވަރުދެރަވެ ލަވަ ކިޔަން އުނދަގޫ ވެއެވެ.\n"މަހަކު ދެފަހަރު ލޭ އަޅަން ޖެހޭ. އަބަދު ވެސް ގަވާއިދުން ބޭސް ކާން ޖެހޭ. ބޮޑު ޝޯ އަކާ ދިމާކޮށް ލޭ އަޅަން ޖެހޭ ފަހަރަކު ވަރަށް ވަރުބަލިވޭ. ހައި ނޯޓުން ކީމަ ވަރަށް ވަރުވަލިވާ ގޮތްވޭ." މައުއްކޮ ބުންޏެވެ. "އޯ ޕޮޒިޓިވް ލޭ އަޅަނީ. އެއީ އެންމެ އާންމު ލޭ. ލޭ ލިބުމުގެ މާ ބޮޑު ދަތިކަމެއް ދިމައެއް ނުވޭ."\nމައުއްކޮ. -- ފޮޓޯ: އަހްމަދު ޝުރާއު | އަވަސް\n"ބާރަށް ދުއްވާ" އެ ރީތި ލަވައިން މައުއްކޮ ވަނީ ވަރަށް ގިނަ ބައެއްގެ މަގުބޫލުކަން ހޯދާފަ އެވެ. ވުމާއެކު މައުއްކޮގެ އާ ލަވަ އަކަށް އިންތިޒާރު ކުރާނެ އެތައް ބަޔަކު ތިބޭނެކަން ޔަގީނެވެ. އެހެންވެ މައުއްކޮ ވަނީ އޭނާގެ ފޭނުންނަށް އުފާވެރި ހަބަރެއް ދީ، އޭނާގެ އަޑުން އާ ލަވައެއް ގެނެސް ދިނުމުގެ މަސައްކަތް ފަށާފަ އެވެ. ރޯދައިގެ ފަހުން އެލަވައިގެ މަސައްކަތް އެއްކޮށް ނިމި ރިލީސް ވާނެ އެވެ.\n"ބެލުން ތެރިންނާ ހަމަޔަށް އިތުރު ލަވަ އެއް ގެނެސް ދިނުމުގެ މަސައްކަތް އެބަ ކުރަން ރޯދައިގެ ފަހުން އަދި އިތުރު ދެ ލަވަ އެއްގެ ރެކޯޑިން ވެސް ފަށާނަން. ބޮޑުބެރު ލަވައިގެ އިތުރުން އާދައިގެ ލަވަ އެއް ވަރަށް އަވަހަށް ގެނެސްދޭނަން،" މައުއްކޮ ބުންޏެވެ.\nއަޒުމަކާއެކު ނުކުތް މައުއްކޮ އަށް އެންމެ ބޮޑު އެހީތެރިކަމެއް ދެނީ އޭނާގެ ރައްޓެހީންނެވެ. ހާއްސަކޮށް ރާޅުގަނޑު ބޮޑުބެރު ގުރޫޕެވެ. މައުއްކޮ ހުރީ ލަވަކިޔުމުގެ ދާއިރާއިން ދެވެން ހުރި އެންމެ ކުރިއަށް ދާން އަތުކުރި އޮޅާލައިގެނެވެ.


ވަޒީފާއަށް އަސަރުކުރި 6638 މީހަކަށް 27.2 މިލިއަން ރުފިޔާ ދޫކޮށްފި – Haftha\nThu, 26 November, 2020, 2:13 am\nއެންއީއޯސީގައި ބޭއްވި ޕްރެސް ކޮންފަރެންސެއްގައި ފިނޭންސް މިނިސްޓަރު އަމީރު --- ފޮޓޯ: ރައީސް އޮފީސް\nވަޒީފާއަށް އަސަރުކުރި 6638 މީހަކަށް 27.2 މިލިއަން ރުފިޔާ ދޫކޮށްފި\nކޮވިޑާ ގުޅިގެން ވަޒީފާ ގެއްލުމާއި މުސާރަ ކުޑަކުރުން ފަދަ ކަންކަމުން ގެއްލުންވި މީހުންނަށް އިންކަމް ސަޕޯޓްގެ ގޮތުގައި 27.2 މިލިއަން ރުފިޔާ ދޫކޮށްފައިވާ ކަމަށް ފިނޭންސް މިނިސްޓްރީން ބުނެފި އެވެ.\nފިނޭންސް މިނިސްޓްރީން ބުނީ، އެ ފައިސާ ދޫކޮށްފައިވަނީ 6638 މީހަކަށް ކަމަށެވެ. މިއީ ފިނޭންސުން އެންމެ ފަހުން ހާމަކުރި މައުލޫމާތަށް ބަލާއިރު 2113 މީހުންގެ އިތުރުވުމެކެވެ.\nމިމަހުގެ 16 ވަނަ ދުވަހު ފިނޭންސް މިނިސްޓްރީން އާންމުކުރި އިންކަމް ސަޕޯޓް އެލަވެންސްގެ މައުލޫމާތަށް ބަލާއިރު އެދުވަހާ ހަމައަށް ދޫކުރީ 18.1 މިލިއަން ރުފިޔާއެވެ. އެއީ 4525 މީހަކަށެވެ. އެހެންކަމުން މިދިޔަ 12 ދުވަސް ތެރޭގައި އިންކަމް ސަޕޯޓްގެ ގޮތުގައި 9.1 މިލިއަން ރުފިޔާ މިވަނީ ދޫކޮށްފަ އެވެ.\nއިންކަމް ސަޕޯޓު އެލަވެންސްގެ ގޮތުގައި ފައިސާ ދޫކުރަން ފެށީ މެއި 20 ވަނަ ދުވަހުން ފެށިގެންނެވެ. މި އެހީ ދެނީ ކޮވިޑް 19 އާ ގުޅިގެން އިގްތިސޯދަށް އެހީވާން ސަރުކާރުން އިއުލާނު ކުރި 2.5 ބިލިއަން ރުފިޔާގެ ރިލީފް ޕެކޭޖުގައި ހިމަނައިގެނެވެ.\nއޭޕްރީލް، މެއި އަދި ޖޫން މަހަށް ދޭން ނިންމާފައިވާ "އިންކަމް ސަޕޯޓް އެލަވަންސް" އުސޫލުގައި ބުނެފައިވާ ގޮތުގައި މި އެލަވަންސް ލިބޭ މީހުންގެ ތެރޭގައި ހިމެނޭނީ ކޮވިޑް 19 ގެ ސަބަބުން ވަޒީފާއިން ވަކި ކުރާ މީހުންނާއި މުސާރައިގެ ބައެއް އުނިކޮށްފައިވާ މީހުންނާއި ނޯ ޕޭ އަށް ފޮނުވާފައިވާ މީހުންގެ އިތުރުން އަމިއްލަ މަސައްކަތް ކޮށްގެން އާމްދަނީ ހޯދާ މީހުން (ފްރީލާންސަރުން)ނެވެ. މި އުސޫލުގެ ދަށުން އިންކަމް ސަޕޯޓް އެލަވަންސް ލިބޭނީ ރާއްޖޭގައި މަސައްކަތްކުރާ ދިވެހިންނަށް އެކަންޏެވެ.\n"އިންކަމް ސަޕޯޓް އެލަވަންސް" އުސޫލުގައި ބުނެފައިވާ ގޮތުގައި ވަޒީފާ އިން ވަކިކޮށްފައިވާ މީހުން ނުވަތަ ސަސްޕެންޑްކޮށްފައިވާ މީހުންނާއި ނޯޕޭގައި ތިބި މީހުންނަށް 5،000 ރުފިޔާގެ އެލަވެންސެއް ލިބޭނެ އެވެ. އަދި މުސާރަ އިން އުނިކޮށްފައިވާ މީހުންގެ ތެރެއިން 5،000 ރުފިޔާއަށްވުރެ ކުޑަ މުސާރައެއް ލިބޭ މީހުންނަށް 5،000 ރުފިޔާ އިން މިހާރު ލިބޭ އަދަދެއް އުނިކުރުމުން ޖެހޭ އަދަދު ލިބޭނެ އެވެ.\nމީގެ އިތުރުން ފްރީލާންސަރުންގެ ތެރެއިން 5،000 ރުފިޔާގެ އެލަވެންސެއް ލިބޭނީ އެއްވެސް އާމްދަނީއެއް ނުލިބޭ މީހުންނަށް ކަމަށާއި ލިބޭ އާމްދަނީ ދަށްވެފައިވާ މީހުންނަށް 5،000 ރުފިޔާއިން މިހާރު ލިބޭ އަދަދެއް އުނިކުރުމުން ޖެހޭ އަދަދު ލިބޭނެ ކަމަށް ވެސް އުސޫލުގައިވެ އެވެ.\nފާހަގަ: ކޮވިޑް-19, އާމްދަނީ, އިންކަމް ސަޕޯޓް އެލަވެންސް, ވަޒީފާ, ފިނޭންސް މިނިސްޓަރު އިބްރާހިމް އަމީރު, ފިނޭންސް މިނިސްޓްރީ


އިންޓަރ އޮފީސް ނެޓްބޯލް ޓޯނަމެންޓް 2022 ފަށައިފި - ކުޅިވަރެ.ކޮމް\nއިންޓަރ އޮފީސް ނެޓްބޯލް ޓޯނަމެންޓް 2022 ފަށައިފި\n2022 ވަނަ އަހަރު ގއ.ވިލިނގިލީގައި ތަންފީޒް ކުރުމަށް ވިލިނގިލީ ކައުންސިލުން އެކުލަވާލި ކުޅިވަރު ޕުލޭން “ކުޅިވަރެ.ކޮމް” ގައި ހިމެނޭ ފުރަތަމަ މުބާރާތް އިންޓަރ އޮފީސް ނެޓްބޯޅަ ޓޯނަމަންޓް 2022 ފަށައިފި. ވިލިނގިލީ ކައުންސިލްގެ ރައީސް ވިޝާލު މުހައްމަދު ފައްޓަވައި ދެއްވި މި މުބާރާތުގެ2މެޗް މިރޭވަނީ ކުޅެވިފައެވެ. ކޫއްޑޫ އެއަރޕޯޓާއި މިފްކޯ ވާދަކުރި މުބާރާތުގެ ފުރަތަމެޗް 11 ޕޮއިންޓް 25 ޕޮއިންޓުން ކާމިޔާބު ކޮށްފައިވަނީ މިފްކޯއިންނެވެ. މި މެޗްގެ މޮޅުކުޅުންތެރިއަކަށް ހޮވިފައިވަނީ މިފްކޯ ޓީމުގެ ގޯލް އެޓޭކް ރާއްޖޭގެ މަޝްހޫރު ނެޓްބޯޅަ ކުޅުންތެރިޔާ އައިޝަތު ނާޒިމާއެވެ.\nމުބާރާތުގެ2ވަނަ މެޗްގައި ގއ.އަތޮޅު ހޮސްޕިޓަލާއި އިޤްރާ ބައްދަލު ކުރި މެޗް 11 ޕޮއިންޓް4ޕޮއިންޓުން ކާމިޔާބު ކޮށްފައިވަނީ ގއ.އަތޮޅު ހެސްޕިޓަލުގެ ޓީމުންނެވެ. މި މެޗްގެ މޮޅު ކުޅުންތެރިއަކަން ހޮވިފައިވަނީ ގއ.އަތޮޅު ހޮސްޕިޓަލު ޓީމުގެ ގޯލް ޝޫޓަރ ޝަމަން ޝަރީފްއެވެ.\nޖެނުއަރީ 21 ން ޖެނުއަރީ 27 ގެ ނިޔަލަށް ކުރިއަށް ގެންދިއުމަށް ހަމަޖެހިފައިވާ މި މުބާރާތުގައި5ޓީމަކުން ބައިވެރިވެފައިވެއެވެ. މިމުބާރާތުގެ މެޗްތައް ކުޅުމަށް ހަމަޖެހިފައިވަނީ ކޮންމެ ރެޔަކު 20:15 ން ފެށިގެން، ގއ.ވިލިނގިލީ އިޖްތިމާއީ މަރުކަޒުގެ ނެޓްބޯލް ކޯޓުގައި އެވެ.\nކުޅިވަރެ.ކޮމްގެ އޮފިޝަލް ކިޓް ޕާޓްނަރަކަށް މަޅިއެމްވީ


Raajje In Covid Fenunuthaa 230 Dhuvas - Mihaaru Faruvaa Dhenee 919 Meehakah - Vaguthu\nރާއްޖެއިން ކޮވިޑް ފެނުނުތާ 230 ދުވަސް - މިހާރު ފަރުވާދެނީ 919 މީހަކަށް\nހެލްތު ޕްރޮޓެކްޝަން އޭޖެންސީ (އެޗްޕީއޭ) ގެ ތަފާސް ހިސާބުތަކަށް ބަލާއިރު މިހާރު ރާއްޖެއިން ކޮވިޑް-19 އަށް ފައްސިވީ މީހުންގެ ތެރެއިން ބައްޔަށް ފަރުވާ ދޭ 919 މީހަކު އެބަތިއްބެވެ. އިއްޔެ އާއި ހަމައަށް މިއަދަދު ހުރީ 931 ގައެވެ.\nއިއްޔެ ވެސް ރާއްޖެއިން އިތުރު 33 މީހަކު ވަނީ ކޮވިޑް-19 އަށް ފައްސިވެފައެވެ. އިއްޔެ ރާއްޖެއިން ފައްސިވި މީހުންގެ ތެރޭގައި ހިމެނެނީ 20 ދިވެހިންނާއި 13 ބިދޭސީއެކެވެ. މިއާއެކު ރާއްޖެއިން މިހާތަނަށް ފައްސިވީ މީހުންގެ ޖުމްލަ އަދަދު މިހާރު ވަނީ 11391 އަށް އަރާފައެވެ.\nމިހާތަނަށް ރާއްޖެއިން ކޮވިޑް-19 އަށް ފައްސިވި މީހުންގެ ތެރޭގައި ހިމެނެނީ 7290 ދިވެހިންނާއި 4101 ބިދޭސީއެކެވެ. ރާއްޖެއިން އެންމެ ގިނަ އަދަދަކަށް ފައްސިވެފައި ވަނީ އުމުރުން 21 އަހަރާއި 40 އަހަރާއި ދެމެދުގެ މީހުންނެވެ.\nރައްޖޭގައި ކޮވިޑް-19 އަށް ފަރުވާ ކުރަމުންދާ މީހުންގެ ތެރެއިން 38 މީހަކަށް ފަރުވާދެމުން ދަނީ ހޮސްޕިޓަލުގައި އެޑްމިޓް ކޮށްގެންނެވެ.\nމާލޭގެ އިތުރުން ރާއްޖޭގެ ބައެއް ރަށްރަށުން ވެސް ކޮވިޑް-19 ގެ ވޭދަނަތައް ފާއިތުވެދިޔަ ދުވަސްތަކުގައި އަންނަނީ އިތުރުވަމުންނެވެ. މިގޮތުން އިއްޔެ އަތޮޅުތެރެއިން ބަލީގެ9ވޭދަނަ ފެންމަތިވެފައި ވެއެވެ. މާލެ ސަރަޙައްދުން އިއްޔެ ފެންމަތިވެފައި ވަނީ 24 ވޭދަނައެވެ.\nއެޗްޕީއޭއިން ވިދާޅުވީ މިވަގުތު ރާއްޖޭގެ 21 ރަށެއްގައި އާއި 23 ރިސޯޓެއްގައި ކޮވިޑް-19 ވޭދަނަތައް ހުރި ކަމަށެވެ. ރިސޯޓުތަކުން މި ބައްޔަށް އަށް ފައްސިވި މީހުންގެ ތެރޭގައި މިވަގުތު ފަރުވާ ހޯދާ 22 ފަތުރުވެރިޔަކާއި 34 މުވައްޒަފަކު އެބަތިއްބެވެ.\nރާއްޖެއިން މިހަތަނަށް ބަލިން ރަނގަޅުވެފައި ވަނީ ޖުމްލަ 10428 މީހެކެވެ. އެޗްޕީއޭގެ ތަފާސްހިސާބުތަކުން ދައްކާ ގޮތުން އިއްޔެ ރާއްޖެއިން ބަލިން ރަނގަޅުވެފައި ވަނީ 45 މީހެކެވެ.\nކޮވިޑް-19 އާއި ގުޅިގެން އައިސޮލޭޝަނުގައި 329 މީހަކު އެބަތިއްބެވެ. މިހާތަނަށް ރާއްޖެއިން ކޮވިޑް-19 އަށް ޓެސްޓު ކުރުމަށް ޖުމްލަ 183,127 ސުންކު (ސާމްޕަލް) ނަގާފައި ވެއެވެ. ރާއްޖެއިން މި ބަލި ފެނުނުތާ މިހާރު ވަނީ 230 ދުވަސް ވެފައެވެ.\nއޮކްޓޯބަރ 24, 2020 05:17\nދެން އަތް ޖަހަންވީ ނޫންތޯ؟


Khashoggi ge marahfahu Saudi Arabia ge jaasoosee idhaaraage...\nޚަޝޯގީގެ މަރަށް ފަހު ސައުދިއަރަބިއާގެ ޖާސޫސީ އިދާރާގެ މަސައްކަތްތައްކަށް ބަދަލު ގެނެސްފި\n5 މަސް,3ހަފްތާ,5ދުވަސް,2ގަޑި, 8 މިނެޓް, 18 ސިކުންތު ކުރިން 2290އިދުހާމް ނައީމް\nނޫސްވެރިޔާ ޖަމާލް ޚަޝޯގީގެ މަރަށްފަހު ސައުދިއަރަބިއާގެ ޖާސޫސީ އިދާރާގެ މަސައްކަތްތަކަށް ބަދަލުތަކެއް ގެނެސްފިއެވެ.\nބޭރުގެ މީޑިއާތަކުން ރިޕޯޓްކުރާގޮތުގައި ސައުދީއިން އެ ޤައުމުގެ ޖާސުސީ އިދާރާތަކުގެ މަސައްކަތްތައް ބެލުމަށް ސަރުކާރުގެ އިދާރާތަކާއި ހަވާލުކުރަމަށް ވަނީ ނިންމާފައި. ސައުދީއިން އެ ނިންމުން ނިންމީ ތުރުކީގައި ހުންނަ ސައުދީގެ ކޮންސިއުލޭޓުގެ ތެރޭގައި ޚަޝޯގައި މަރާލުމާއި ގުޅިގެން ކަމަށްވެސް އެމީޑިއާތަކުން ވަނީ ރިޕޯޓްކޮށްފައެވެ.\nޚަޝޯގީ މަރާލާފައި ވަނީ ސައުދީގެ ޖާސޫސީ އިދާރާގެ ކުރީގެ އިސްވެރިޔާއާއި ޝާހީ ކޯޓުގެ ކުރީގެ އިސް އެޑްވައިޒަރުކަމަށް ސައުދީއިންވެސް ވަނީ މިހާރު އެއްބަސްވެފައެވެ. އަދި އެކަމުގެ ސަބަބުން ސައުދީގެ ރަސްގެފާނު ސަލްމާން ވަނީ ޖާސޫސީ އިދާރާގެ މަސައްކަތްތައް ބަދަލުކުރުމަށް އަމުރުކޮށްފައެވެ. އަދި އެ އިދާރާގެ ކަންތައްތައް ބެލެހެއްޓުމަށް ތިން ޑިޕާޓްމެންޓެއް އުފައްދަން ސައުދީއިން ވަނީ އެއްބަސްވެފައެވެ.\nއެ ތިން ޑިޕާޓުމެންޓުން ބަލާނީ ޖާސުސީ އިދާރާގެ މަސައްކަތްތައް ކުރިއަށްދަނީ އެ ޤައުމުގެ ނޭޝަނަލް ސެކިއުރިޓީ ޕޮލިސީއާއި ބައިނަލްޤްވާމީ އިންސާނީ ޙައްޤުތަކާއި ބެހޭ ޤާނޫނުތަކާއި އެއްގޮތައްތޯ ކަމަށް ސައުދީއިން ވަނީ ބުނެފައެވެ.\nސައުދީއިން ތިން ޑިޕާޓްމެންޓެއް އުފައްދައި ބަދަލުތަކެއް ގެންނާނެކަމަށް ބުނި ނަމަވެސް އެއީ ޚަޝޯގީގެ މަރާއި ގުޅިގެން ގެންނަ ބަދަލުތަކެއްކަމަށް ބުނެފައި ނުވެއެވެ.\nއެކަމާއި ގުޅިގެން ޚަޝޯގީގެ މައްސަލަ ދިރާސާ ކުރާ ބައެއް ފަރާތްތަކުން ބުނެފައިވަނީ ސައުދީއިން އެ ނިންމުން ނިންމާފައިވަނީ ޚަޝޯގީގެ މަރުގެ މައްސަލާގައި އެ ޤައުމުގެ ވަލީއަހުދުގެ އަތެއް ވާކަމަށް މީހުން ބުނަމުން ގެންދާ ބުނުން ބަދަލުކުރުމުގެ ބޭނުމުގައި ކަމަށެވެ.\nސައުދީއަރަބިއާ ޖަމާލް ޚަޝޯޤީ\n3 ގަޑި ކުރިން 26 0\n4 ގަޑި ކުރިން 31 0\n6 ގަޑި ކުރިން 84 0\n6 ގަޑި ކުރިން 83 0


Idhikolhu ihthihaadhun ulhenee raajje ah terrorist hamalaa eh dheyn: Riyaz | Mihaaru\nވިލުފުށި ދާއިރާގެ މެމްބަރު ރިޔާޒް ރަޝީދު މިއަދު މަޖިލީހުގައި ވާހަކަ ދައްކަވަނީ. އިދިކޮޅު އިއްތިހާދުގެ ހަރަކާތްތަކާ ތަމަޅަ ޓައިގަރުންގެ ހަނގުރާމައާ އެއްވަރުކުރެއްވި. - ފޮޓޯ: މަޖިލިސް\nއިދިކޮޅު އިއްތިހާދުން އުޅެނީ ރާއްޖެއަށް ޓެރަރިސްޓް ހަމަލާއެއް ދޭން: ރިޔާޒް\n18 ޖުލައި 2016 - 12:22 58 comments\nމޯލްޑިވްސް ޔުނައިޓެޑް އޮޕޮޒިޝަން ނުވަތަ އިދިކޮޅު އިއްތިހާދުން މަސައްކަތް ކުރަނީ ޓެރަރިސްޓް ހަމަލާއެއް ދީގެން ސަރުކާރު ވައްޓާލަން ކަމަށް ވިލުފުށީ ދާއިރާގެ މެމްބަރު ރިޔާޒް ރަޝީދު މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ ޖަލްސާގައި ވާހަކަ ދައްކަވަމުން އޭނާ ވިދާޅުވީ އިދިކޮޅު އިއްތިހާދުގެ ނަމުގައި ކޯލިޝަން ހަދައިގެން ސަރުކާރާ ދެކޮޅަށް މަސައްކަތް ކުރިޔަސް، އެކަމާ ބިރުނުގަންނަ ކަމަށެވެ. އަދި މި ގައުމުގައި ޓެރަރިސްޓުންނަށް ޖާގައެއް ނެތް ކަމަށް ވެސް އޭނާ ވިދާޅުވި އެވެ.\nމި ވާހަކަތަކާ ގުޅިގެން "މިހާރު"ން ކުރި ސުވާލަކަށް ޖަވާބު ދެއްވަމުން ރިޔާޒް ވިދާޅުވީ އިދިކޮޅު އިއްތިހާދުގެ ލީޑަރުން އިނގިރޭސި ވިލާތުގައި ތިއްބަވައިގެން ސަރުކާރުން ވައްޓާލަން އުޅުމަކީ ޓެރަރިޒަމްގެ އަމަލެއް ކަމަށެވެ. އަދި އިނގިރޭސި ވިލާތުގައި ތިއްބެވި ލީޑަރުންނަށް ހިތްވަރު ދިނުމަކީ ޓެރަރިޒަމަށް ތާއީދު ކުރުން ކަމަށް ވެސް އޭނާ ތުހުމަތުކުރެއްވި އެވެ.\n"ވެރިކަން ވައްޓާލަން ގޮވުމަކީ ޓެރަރިޒަމް އަމަލެއް. އިނގިރޭސި ވިލާތުގައި ތިއްބަވައިގެން އެހެން ގައުމެއްގެ ދާހިލީ ކަންކަމުގެ ތެރެއަށް ވަދެ، އިނގިރޭސި ވިލާތުން އެކަމަށް ހިތްވަރު ދިނުމަކީ ޓެރަރިޒަމަށް ތާއީދު ކުރުން،" ރިޔާޒް ވިދާޅުވި އެވެ.\nކުރީގެ ރައީސް މުހައްމަދު ނަޝީދާއި ކުރީގެ ނައިބު ރައީސް ޖަމީލްގެ އިތުރުން އެމްޑީޕީގެ ޗެއާޕާސަން އަލީ ވަހީދު، ކެނެޑާގެ ސަފީރު ގޯޑަން ކެމްބްލެއާ އެކު ފޮޓޯއަކަށް ހުއްޓިވަޑައިގެން. ނަޝީދާއި ޖަމީލު އަދި އަލީ ވަހީދު ދިރިއުޅުއްވަނީ އިނގިރޭސި ވިލާތުގައި.\nމީގެ ހަތް އަހަރު ކުރިން ސްރީ ލަންކާގައި ނިމުނު ދާހިލީ ހަނގުރާމައިން މިސާލު ނަންގަވަމުން ރިޔާޒް ވިދާޅުވީ އެއީ ވަރަށް ގިނަ އަހަރުތަކެއްގެ ރޭވުމަކަށް ފަހު ފެށި ހަނގުރާމައެއް ކަމަށެވެ. އެގޮތުން ތަމަޅަ ޓައިގަރުންގެ ނަމުގައި އުފެދުނު އެ ޖަމާއަތް ފުޅާވެ، އެންމެ ފަހުން ލަންކާ ސަރުކާރު ވައްޓާލަން ކުރި ހަނގުރާމައަށް އެތައް އަހަރެއް ވި ކަން ރިޔާޒް ފާހަގަކުރެއްވި އެވެ.\n"އެކަހަލަ މަންޒަރެއް މި ފެންނަނީ. (އިއްތިހާދުން) އެމީހުން އެކި ގޮތްގޮތަށް މަސައްކަތް އެ ކުރަނީ ވެރިކަން ވައްޓާލަން،" ރިޔާޒް ވިދާޅުވި އެވެ.\nލަންކާގައި ތަމަޅައިން ހަނގުރާމަކުރީ އެ ގައުމުގެ އުތުރުގައި ތަމަޅައިންގެ ވަކި ގައުމެއް އުފައްދާށެވެ. އެ ހަނގުރާމަ ފެށުނީ ތަމަޅައިންނާ މެދު ސިންގަޅައިންނާއި ސަރުކާރުން ވަރަށް ބޮޑެތި ތަފާތުކުރުންތަކެއް ގެންގުޅޭ ކަމަށް ބުނެ، އެ ހިތްހަމަނުޖެހުންތަކުގަ އެވެ.\nރިޔާޒު ވިދާާޅުވީ ޑިމޮކްރަސީއަށް ލޯބިކުރާ ބަޔަކު އިނގިރޭސި ވިލާތުގައި ތިބެ، އެހެން ގައުމެއްގެ ދާހިލީ ކަންކަމުގެ ތެރެއަށް ވަދެ ސަރުކާރު ވައްޓާލަން ރާވާއިރު، އެކަން ހުއްޓުވަން މަސައްކަތް ނުކުރާ ނަމަ، އިނގިރޭސިންނަކީ ޓެރަރިޒަމަށް ހިތްވަރުދޭ ބައެއް ކަމަށް ބެލުމުގެ ޖާގަ އޮތް ކަމަށެވެ.\nސަރުކާރުގެ ލަފައާ އެކު ޕާމަނަންޓް ސެކްރެޓަރީން އައްޔަން ކުރާ އިސްލާހަށް ބަހުސް ކުރައްވަމުން މަޖިލިހުގައި ރިޔާޒް ވިދާޅުވި ގޮތުގައި ސަރުކާރުގެ ތެރޭގައި ވެސް ދެ ފުށަށް ކެނޑޭ ބަޔަކު އެބަ ތިއްބެވެ. އަދި ވަޒީރުންގެ ގޮތުގައި "ގޮތް ނޭނގޭ" މިނިސްޓަރުން ތިއްބެވި ކަމަށް ވެސް އޭނާ ތުހުމަތުކުރެއްވި އެވެ.\nރިޔާޒް ވިދާޅުވި ގޮތުގައި ރައްޔިތުންނަށް ހިދުމަތް ދޭން މިނިސްޓްރީތަކުގައި ތިއްބަވަން ޖެހޭނީ މިނިވަންކަމާ އެކު މަސައްކަތް ކުރެއްވޭނެ ބޭފުޅުންނެވެ. އަދި ރައީސް އަބްދުﷲ ޔާމީނަށް ތާއީދު ކުރަން ޖެހެނީ ގިނަ ހިދުމަތްތަކެއް ހުއްޓުމެއް ނެތި ހިނގާތީ ކަމަށް ވެސް ވިދާޅުވި އެވެ.\nއިދިކޮޅު އިއްތިހާދަށް ރާއްޖޭގައި ސިޔާސީ ހަރަކާތްތައް ނުހިންގޭތީ އިއްތިހާދުން ދަނީ އެކަމުގެ ޝަކުވާ ކުރަމުންނެވެ. ޖަލްސާއެއް ބާއްވާނެ ތަނެއް ވެސް އިދިކޮޅު އިއްތިހާދު ތަމްސީލް ކުރާ ފަރާތްތަކަށް ސަަރުކާރުން ނުދެ އެވެ.\nއެކަމަކު ހުއްދަ ނުލިބުނަސް، އިދިކޮޅު އިއްތިހާދުގެ ފުރަތަމަ ޖަލްސާ އަންނަ ބުރާސްފަތި ދުވަހުގެ ރޭ ބާއްވަން ވަނީ ނިންމައިފަ އެވެ.\nއިތުރު ލިޔުންތައް ޓެރަރިޒަމް ރައްޔިތުންގެ މަޖިލިސް މެމްބަރު ރިޔާޒް ރަޝީދު ޓެރަރިސްޓް ހަމަލާ ޓެރަރިޒަމާ ދެކޮޅު ހަނގުރާމާ މޯލްޑިވްސް ޔުނައިޓެޑް އޮޕޮޒިޝަން


Nidhaafai ioy anhenehge kanfathah vaiy kuraiypeh9dhuvas fahun...\nލުއި ޚަބަރު - ކަންފަތައް ކުރެފި ވަނުން\nނިދާފައި އޮތް އަންހެނެއްގެ ކަންފަތައް ވަތް ކުރަތްޕެއް9ދުވަސް ފަހުން ނަގައިފި\nޑޮކްޓަރުން ބުނަނީ ކަންފަތު މަޑަށް ކުރަފި ޝައުގުވެރިވާ ކަމަށް ބެލޭ ކަމުގައި\nކ. މާލެ7މެއި 2018 | ހޯމަ 13:54 2,441\nކެޓީ ހޮލީ އޭނާގެ ކަންފަތުން ނެގި ކުރަފީގެ ބަޔަކާ އެކު - ޕޮލިސް\nނިދާފައި އޮތް އަންހެނެއްގެ ކަންފަތައް ވަތް ކުރަތްޕެއްގެ އުނދަގުލުން މުޅިން ސަލާމަތްވާން9ދުވަސް ހޭދަވެއްޖެއެވެ.\nއެމެރިކާގެ ފްލޮރިޑާގައި ދިރިއުޅޭ ކެޓީ ހޮލީ ނަމަކަށް ކިޔާ އުމުރުން 29 އަހަރުގެ މި އަންހެން މީހާ ބުނީ ފުރަތަމަ އޭނާ ހީކުރީ ކޮންމެވެސް ގޮތަކުން ގަނޑުފެން ކޮޅެއް ކަހަލަ އެއްޗެއް ވާތު ކަންފަތްތެރެއަށް ވެއްޓުނީ ކަމަށެވެ.\nއަވަސް އަވަހަށް ފާޚާނާ އަށް ގޮސް ކަފަބުރަކުން ކަންފަތް ސާފު ކޮށްލުމަށް އުޅުމުގެ ތެރޭގައި ކަންފަތުގެ އެތެރޭގައި އެއްޗެއް ހަރަކާތް ކުރާ ކަމުގެ އިހުސާސު އޭނާ އަށް ކުރެވުނު ކަމަށް ބުންޏެވެ. އަދި އެ އެއްޗެއް ކަންފަތުގެ އެތެރެއަށް ބޮޑަށް ތޮރުފި ގަންނަ ކަމަށްވެސް އިހުސާސް ކުރެވުނު ކަމަށް އޭނާ ބުނެފައިވެއެވެ.\nކަންފަތުގެ ތެރެއިން ކަފަބުރު ނަގާ ބަލާލިއިރު އޭގާ ކުދިކުދި ފައިތަކެއް ކަހަލަ އެއްޗެއް ހުރި ކަމަށް އޭނާ ބުންޏެވެ.\nހާސްވެފައި ހުރި ކެޓީ އަށް އެހީ ވުމަށް އޭނާގެ ފިރިމީހާ ގޮސް ބެލި އިރު ކަންފަތުގެ ތެރޭގައި އެއްޗެއް އޮތް ކަމަށާއި އޭގެ ބައެއް ކަންފަތް ފޭކޮށް ބަލާލުމުން ފެންނަން އޮތް ކަމަށްވެސް މިހާދިސާ ކިޔައި ދެމުން ކެޓީ ބުނެފައިވެއެވެ. އަދި ފިރިމީހާ ޓްވީޒަރަކުން ކަންފަތް ތެރެއިން ކުރަފި ނެގުމަށް މަސައްކަތް ކުރި ނަމަވެސް ޓްވީޒަރުން ނެގޭ ގޮތްވީ ބައެއް ފައިތައް ކަމަށްވެސް ބުނެފައިވެއެވެ.\nއެހިސާބުން ދެމަފިރިން ނިންމީ އަވަހަށް ހޮސްޕިޓަލަށް ދިއުމަށެވެ.\nހޮސްޕިޓަލުން ފުރަތަމަ ބެލީ ކެމިކަލެއް ބޭނުން ކޮށްގެން ކަންފަތުގެ ތެރޭގައި އޮތް ކުރެފި މަރާލުމަށެވެ.\nއޭގެ ފަހުން އިމަޖެންސީ ރޫމް ގައި ހޮސްޕިޓަލުގެ ޑޮކްޓަރުން މަސައްކަތް ކޮށްގެން ކަންފަތުގެ ތެރޭގައި އޮތް ސޫފީގެ އެތިގަނޑެއް ނެގި އެވެ. އަދި ކަންފަތައް އަޅާ ބޭހަކާއި އެންޓިބަޔޮޓިކް ދިނުމަށްފަހު ކެޓީ ހޮސްޕިޓަލުން ދޫކޮށްލީއެވެ.\nކެޓީ ބުނީ މިކަމުން ސަލާމަތްވީ ކަމުގެ އުފަލުގައި ގެއަށް ދިޔަ މަގުމަތީގައި ދެން މިފަދަ އެހެން ކަމަކާ ކުރިމަތި ނުވާނޭ ގޮތައް ކަންފަތައް ޖަހާ އުނގުރިވެސް ގަތް ކަމަށެވެ.\nއޭގެ ހަފްތާ އެއް ވީ އިރުވެސް ކެޓީ ބުނީ އުނދަގޫތައް ފިލައިގެން ނުދާތީ އޭނާ އާއްމު ކޮށް ދައްކާ ޑޮކްޓަރާ އެކު އޮތް އެޕޮއިންޓްމެންޓެއްގައި ކަންފަތައް އުނދަގޫވާ ވާހަކަ ބުނުބުން ޗެކު ކުރި އިރު ކަންފަތުގެ ތެރެއިން ކުރެފީގައި ބައިތައް ފެނިފައިވާ ކަމަށެވެ. އަދި އެއާ އެކު އީއެންޓީ ސްޕެޝަލިސްޓަކަށް އަނެއްކާ ދެއްކީ ކަމަށެވެ.\nމި ހުރިހާ ކަމެއްގެ ތެރެއިން ކެޓީގެ ކަންފަތައް ވަތް ކުރެފީގެ ބައިތައް މުޅިން ނަގާ ސާފު ކުރެވުނީ ކުރެފި ކަންފަތައް ވަތްތާ9ދުވަސް ފަހުން ކަމަށް ވެއެވެ.\nއިންސާނުންގެ ކަންފަތައް ކުރެފި ވަނުމަކީ ދޭތެރެ ދޭތެރެއިން ހިނގާ ކަމެކެވެ.\nޑޮކްޓަރުން ބުނަނީ ކުރަފި އިންސާނުންގެ ކަންފަތައް ވަންނަނީ ކާ އެއްޗެހި ހޯދަން އެ ސޮރުމެން އުޅުމުގެ ތެރޭގައި ކަމަށް ބެލޭ ކަމަށެވެ. ކަންފަތުގެ މަޑު އެއީ ކާނާގެ ގޮތުގައި ކުރަތްޕަށް ޝައުގުވެރިވާ އެއްޗަކަށް ވަނީ ކަމަށްވެސް ތަޖުރިބާކާރުން ލަފާ ކުރެއެވެ.\nއެންމެ ފަހުން އަޕްޑޭޓް ކުރީ: 1 އަހަރު ކުރި | ރިވިއު ކުރީ: ދެލިކޮޕީ


Flat ah kuri dhigu inthizaaru hiydhathi gothakah nimijje! | Mihaaru\nކުރީގެ އަރަބިއްޔާ ހުރި ބިމުގައި އިމާރާތް ކުރަމުންދާ ފްލެޓް: ފްލެޓް ލިބޭނެ ކަމުގެ ލިޔުން ހަވާލުކުރި ގިނަ މީހުންނަށް އެތަނުން ޖާގައެއް ނުލިބުން - ފޮޓޯ: ނިޝާން އަލީ/މިހާރު\nފްލެޓަށް ކުރި ދިގު އިންތިޒާރު ހިތްދަތި ގޮތަކަށް ނިމިއްޖެ!\n27 ޖެނުއަރީ 2017 - 08:56 130 comments\nފާތުމަތު ޝާހިދާ (އަސްލު ނަމެއް ނޫން) އަމީނީމަގުން ހިނގާ ކޮންމެ ފަހަރަކު، އެ މަގުގެ ގާކޮށި ހުރި ތަނުގައި އަޅާ ޓާޓާ ފްލެޓްގެ މަސައްކަތް ކުރިއަށްދާ ގޮތް ބެލި އެވެ. އެތަނުގެ މަސައްކަތް މެދުކެނޑުމުން، މަސައްކަތާ ކުރިއަށް ގެންދާ ވެށިފަހި މާލޭ ޕްރޮޖެކްޓުގެ އޮފީހަށް މަހަކު ދެ ފަހަރަކު ކަހަލަ ގޮތަކަށް ގުޅައި އެތަނަށް ބަދަލު ވެވޭނެ ދުވަހެއް ވެސް ބެލި އެވެ. އެ ފްލެޓުން އޭނާ އަށް ޖާގަ ލިބޭނެކަން އަންގައި އެކަމުގެ ލިޔުން ހަވާލުކޮށްފައި އޮތުމުން ކެތްތެރިކަމެއް ނެތި އިންތިޒާރު ކުރަމުން އައީ ފްލެޓަށް ބަދަލު ވެވޭނެ ދުވަހަކަށެވެ.\nއެކަމަކު ޝާހިދާ ބުނިގޮތުގައި ދުށް ހުވަފެންތައް ހަގީގަތަކަށް ނުވި އެވެ. ފަސް އަހަރެއްހާ ދުވަސް ވަންދެން ކަޅި ހުއްޓިފައި ތަން އަތުން ބީވެގެން އެ ދިޔައީ ވަރަށް ހިތްދަތި ގޮތަކަށެވެ.\nފްލެޓްގެ ހުރިހާ ކަމެއް ނިމުނު ފަހުން ސަރުކާރުން އަންގާފައިވަނީ އެތަނަށް ވަދެވޭނީ ހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) އަށް ދެ މިލިޔަން ރުފިޔާ ދެއްކުމުން ނުވަތަ އެ ފަދަ ލޯނެއް ބޭންކުން ނެގުމުން ކަމަށެވެ. ލޯނު ނަގަން ވެސް ހަތަރު ލައްކަ ރުފިޔާގެ ޑައުންޕޭމަންޓެއް ދައްކަން ޖެހޭއިރު އެ ފައިސާ ހަމަޖައްސަން ޖެހޭ މުއްދަތު އިއްޔެ އަށް ވަނީ ހަމަވެފަ އެވެ. އެ ހިސާބުން ދެން ޖެހުނީ، ފްލެޓް ލިބުނު އެތަކެއް ބަޔަކު އުންމީދު ކަނޑާލާށެވެ. އެތަކެއް އާދޭހަކާއި އެތަކެއް ދުވުންތައް ބޭކާރުވެގެން ދިޔައީ އެވެ.\n"މީގެ ފަސް އަހަރު ކުރިން ގުރުއަތުން ހޮވިގެން، ފްލެޓް ލިބޭނެ ކަމުގެ ލިޔުން ހަވާލުކުރި ދުވަސް އެއީ އެންމެ އުފާވި އެއް ދުވަސް. އޭގެ ފަހުން ކޮންމެ ދުވަހަކު ވެސް މި އިންތިޒާރު ކުރަނީ އެތަނަށް ވަދެވޭނެ ދުވަހަކަށް،" ދެ ކުދިންގެ މަންމަ ބުންޏެވެ.\n"އެކަމަކު މިއަދު ދެން އިތުރަށް ދައްކާނެ ވާހަކައެއް ނެތް."\nޓާޓާ ފްލެޓް ލިބުނު މީހުން ގާކޮށި ހުރި ތަނުގައި ހަދާފައިވާ ފްލެޓް ކައިރީގައި މުޒާހަރާ ކުރަނީ: އޭގެ ތެރޭން ގިނަ މީހުންނަށް ފްލެޓް ލިބޭނެ ކަމުގެ އުއްމީދެއް ނެތް\nޝާހިދާ ދިރިއުޅެމުން އަންނަނީ ދެ ކުދިންނާއި ދުވަސްވީ ބައްޕައާ އެކު ނުވަ ފޫޓު-ދިހަ ފޫޓުގެ ކުޑަކޮޓަރިއެއްގަ އެވެ. ގޯތި ބަހައިގެން ވެސް އޭނާ އަށް ލިބެނީ ވަަރަށް ކުޑަ ތަންކޮޅެކެވެ. އެހެންވެ، އާއްމުންނަށް ބޯހިޔާވަހިކަން ފޯރުކޮށްދިނުމަށް މީގެ ފަސް އަހަރު ކުރިން ފެށި ސްކީމުގެ ދަށުން އޭނާއަށް ފްލެޓް ލިބުމުން ދިރިއުޅުމުގެ ފެންވަރު ރަނގަޅު ވާނެ ކަމަށް އުއްމީދު ކުރި އެވެ.\nމިއީ ހަމައެކަނި އޭނާގެ ވާހަކައެއް ނޫނެވެ. ގާކޮއްޓާއި އަރަބިއްޔާ ހުރި ތަނުގައި އެޅި ފްލެޓު 150އަށް ވުރެ ގިނަ މީހުންނަށް ލިބުނު އިރު އޭގެ ތެރޭގައި ވަރަށް ހާލުގައި ދިރިއުޅޭ މާލޭ މީހުން ވެސް ހިމެނެ އެވެ. އެކަމަކު އެޗްޑީސީ އަށް ދައްކާނެ ދެ މިލިޔަން ރުފިޔާ ހޯދައި، ލޯނު ލިބުނީ އޭގެ ތެރެއިން ފަސްދޮޅަކަށް މީހުންނަށެވެ.\n"އަޅުގަނޑުމެން އެ ފްލެޓްތަކަށް ދިޔައިން. އަޅުގަނޑުމެންނަށް ލިބުނު އެޕާޓްމަންޓަށް ވަދެ އެތަންތަން ވެސް ބެލިން. އެކަމަކު އެންމެ ފަހު ވަގުތު އެތަނުގައި ދިރިއުޅުމުގެ ފުރުސަތު މި ލިބުނީ އެހެން ބަޔަކަށް،" ފްލެޓް ލިބޭނެ ކަމުގެ އިންތިޒާރުގައި ހުރި އެހެން މީހަކު ބުންޏެވެ.\n"މިއީ ވަރަށް ހިތްދަތި އިހުސާސެއް."\nޝާހިދާ ބުނީ އޭނާ ފްލެޓަށް ހޮވުނީ ދިރިއުޅޭ ބިންކޮޅު ދޫކޮށްލުމަށް އެއްބަސްވެގެން ނަމަވެސް، މިއަދާ ހަމައަށް އައިއިރު ބިންކޮޅަށް ސަރުކާރުން އަގުކޮށްފައި ނުވާ ކަމަށެވެ. އަދި ބިންކޮޅު އަގުކުރުމުން އެއިންވާ ފައިސާއިން އެޗްޑީސީ އަށް ދައްކަން ޖެހޭ ފައިސާ ކަނޑާފައި ނުވަތަ ކުޑަ ޑިޕޮސިޓެއް ބަހައްޓައިގެން ފްލެޓް ލިބޭނެ ގޮތް ހަމަޖައްސައިދިނުމަށް ހައުސިން މިނިސްޓްރީގައި އެދުނު ނަމަވެސް އޭގެ ޖަވާބު ވެސް ނުލިބުނު ކަމަށް އޭނާ ބުންޏެވެ.\nފްލެޓަށް ބަދަލު ވެވޭނީ ދެ މިލިޔަން ރުފިޔާގެ ލޯނެއް ނަގައިގެން ކަމާއި ޑައުންޕޭމަންޓުގެ ގޮތުގައި 400،000 ރުފިޔާ ދައްކައިގެން ނެގޭ އެ ލޯނުގެ ހުރިހާ ކަމެއް މިއަދުގެ ކުރިން ނިންމުމަށް ސަރުކާރުން ދިނީ ދެ މަސް ދުވަހުގެ މުހުލަތެކެވެ. ލޯނު ނެގެނީ ވެސް މުސާރައިގެ ގޮތުގައި މަހަކު 40،000 ރުފިޔާ ލިބޭނެ ނަމަ އެވެ. އަދި ލޯނުގެ ގޮތުގައި މަހަކު 15،000 ނުވަތަ 16،000 ރުފިޔާ ދައްކަން ޖެހެ އެވެ.\nމިއީ އާދައިގެ ދިރިއުޅުމެއް އުޅޭ މީހުންނަށް ދެއްކޭނެ މިންވަރު ނޫން ކަމާއި މިއަށް ވުރެ ލުއި ގޮތަށް ހަމަޖައްސައިދިނުމަށް އެދި، ފްލެޓް ލިބުނު މީހުން ކަމާ ގުޅޭ އިދާރާތަކަށް އެތައް ފަހަރަކު ގޮސް އާދޭސް ކުރި އެވެ. އަދި އެޗްއާރުސީއެމާއި ސަރުކާރުގެ ގިނަ މުއައްސަސާތަކަކަށް ޕެޓިޝަން ހުށަހަޅައި ހިމޭން މުޒާހަރާތައް ކުރި އެވެ.\nއެކަމަކު އެއްވެސް އިދާރާއަކުން އެދެވޭ ޖަވާބެއް ނުލިބުނެވެ.\n"މިސާލަކަށް ލޯނު ނަގައިގެން ދެ މިލިޔަން ރުފިޔާ އެޗްޑީސީ އަށް ދައްކައިގެން ފްލެޓްގައި ދިރިއުޅެން މި ފެށީ. އެކަމަކު އޭގެ ތެރޭން ކިތައް އާއިލާއަށްތޯ 20-15 އަހަރު ވާންދެން މަހަކު 15،000 ނުވަތަ 16،000 ރުފިޔާ ލޯނުގެ ގޮތުގައި ދައްކާނީ،" ޝާހިދާ ބުންޏެވެ.\n"މިއީ ހައުސިން ސްކީމެއް. ގުރުއަތުގައި ބައިވެރިކޮށްގެން އަޅުގަނޑުމެންނާ ފްލެޓް ހަވާލު ކުރީ ބޯހިޔާވަހިކަމެއް ފޯރުކޮށްދޭން ވައުދުވެގެން."\nފައިސާ ދައްކަން އިއްޔެ އާ ހަމައަށް ދިން މުއްދަތު ހަމަވެ، ވަރަށް ގިނަ ބަޔަކު ވަނީ މާޔޫސްވެފަ އެވެ. އެ މީހުން ކުރާ މުހިންމު ސުވާލެއް އެބައޮތެވެ؛ ފްލެޓް ލިބުނެވެ؛ ލޯނެއް ނުލިބުނެވެ. އެހެންވިއްޔާ ފްލެޓް ދިނުމުގެ ބޭނުމަކީ ކޮބައިހެއްޔެވެ؟\nއިތުރު ލިޔުންތައް ބޯހިޔާވަހިކަން ފްލެޓް ހައުސިން މިނިސްޓްރީ އެޗްޑީސީ ގާކޮށި ޓާޓާ ގްރޫޕް


Kunburudhoo Gai Waste Transfer Station Eh Hadhan MTCC Ah – adduLIVE\nކުނބުރުދު އަށް ވޭސްޓް ޓްރާންސްފާ ސްޓޭޝަނެއް\nJun 06, 2022, 16:23 ހަސަން ރަޝީދު\nހދ. ކުނބުރުދޫގައި ވޭސްޓް ޓްރާންސްފާ ސްޓޭޝަނެއް ހެދުމުގެ މަސައްކަތް ސަރުކާރުން މިއަދު އެމްޓީސީސީއާއި\nމި މަޝްރޫޢު ޙަވާލުކުރުމަށް މިއަދު ބޭއްވި ރަސްމިއްޔާތުގައި، އެމްޓީސީސީގެ ފަރާތުން ސޮއިކުރެއްވީ ޗީފް އޮޕަރޭޓިންގް އޮފިސަރ ޝާހިދު ޙުސައިން މޫސާ އެވެ. އަދި މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޮލޮޖީގެ ފަރާތުން ސޮއިކުރެއްވީ ޑެޕިއުޓީ މިނިސްޓަރ މުޙައްމަދު އަންސަރެވެ.\nވޭސްޓް ޓްރާންސްފާ ސްޓޭޝަންއަކީ ކުނި ޖަމާކޮށް ނައްތާލުމުގެ ނިޒާމުގައި ވަރަށް މުހިއްމު ދައުރެއް އަދާކުރާ ފެސިލިޓީއެކެވެ. އެގޮތުން ކޮންމެ ރަށެއްގައިވެސް ފުރަތަމަ މަރުހަލާގައި އުފެދޭ ކުނި ޖަމާކުރެވޭ ފެސިލިޓީއަކީ މި ސްޓޭޝަންތަކެވެ. އަދި މި ސްޓޭޝަންތަކަށް އެކަށީގެންވާ ވަރަށް ކުނިޖާމާކުރެވުމުން މި ކުނި ވަކިކޮށް ރީސައިކަލްކުރުމަށް ނުވަތަ ނައްތާލުމަށް ހާއްޞަކުރެވިފައިވާ ފެސިލިޓީއަކަށް ބަދަލުކުރެވޭނެ އެވެ.\nވޭސްޓް ޓްރާންސްފާ ސްޓޭޝަން ހެދުމުގެ މަސައްކަތް ތަކުގެ ތެރޭގައި، ސައިޓް ކްލިއަރ ކުރުމާއި، ކޮންކްރީޓް\nމަސައްކަތްތަކާއި، ފުރާޅެއް ހެދުމާއި، ސްކްރީޑް އަދި ބްލޮކް މަސައްކަތްތަކާއި، ޕެރިމީޓަރ ޑްރެއިން ކުރުމާއި، އެކްސަސް ރޭމްޕެއް ހެދުމުގެ މަސައްކަތް ހިމެނެ އެވެ.\nއެމްޓީސީސީން ބުނީ މި މަސައްކަތް ފެށުމުގެ ކުރިން އެންވަޔަރަންމަންޓަލް އިމްޕެކްޓް އެސެސްމެންޓެއް ހެދުމަށް ހަމަޖެހިފައިވާ ކަމަށެވެ. މިއީ 7.67 މިލިއަން ރުފިޔާ އަށް 140 ދުވަސް ތެރޭގައި ނިންމުމަށް ހަމަޖެހިފައިވާ


ޛުލް ޤަރްނައިން ރަސްގެފާނުގެ ވާހަކަ – 1 – DhiSalafiyyah\n31/03/2016 ތާރީޚް, ސިޔަރަތާއި ތާރީޚްއަލް އަޚް ބިލާލް ޢަބްދުއްސައްތާރު\nރަސޫލުﷲ ޞައްލަﷲ ޢަލައިހި ވަސައްލަމަގެ ރަސޫލުކަމުގެ ތެދުކަން ސާބިތު ކުރުމަށްޓަކައި، މައްކާގެ މުޝްރިކުން ޔަހޫދީން ބުނިބުނުމެއްގެ މަތިން އެކަލޭގެފާނާއި ސުވާލުތަކެއް ކުރިމަތި ކުރެއްވިއެވެ. އޭގެތެރެއިން އެއް ސުވާލަކަށް އެމީހުން ކުރި ސުވާލަކީ، މުޅި ބިމުގައި ހިނގައި ދަތުރުކޮށް އުޅުއްވި ބޭކަލަކާއި ބެހޭގޮތުން އެކަލޭގެފާނާއި މުޝްރިކުން ކުރިމަތި ކުރި ސުވާލެވެ.\nއެބައިމީހުންގެ ސުވާލުގެ ޖަވާބު ﷲ ތަޢާލާ ކަހްފު ސޫރަތުގައި ދެއްވާފައި ވެއެވެ. (( وَيَسْأَلُونَكَ عَن ذِي الْقَرْنَيْنِ قُلْ سَأَتْلُو عَلَيْكُم مِّنْهُ ذِكْرًا )) سورة الكهف 83 މާނަ: (( ޛުލް ޤަރްނައިން އާއިމެދު އެބައިމީހުން ކަލޭގެފާނާއި ސުވާލުކުރެތެވެ. ކަލޭގެފާނު ވިދާޅުވާށެވެ. އެކަލޭގެފާނުގެ ވާހަކައިން މިންވަރެއް ތިމަންކަލޭގެފާނު ތިޔަބައިމީހުންނަށް ކިޔައިދެއްވާހުށީމެވެ. ))\nމުޅި ބިމުގައި ދަތުރުކުރެއްވި މި ބޭކަލަކީ ނަބިއްޔެއްތޯ ނުވަތަ އެއީ އެ ދުވަސްވަރު އުޅުއްވި ޞާލިޙް ބޭކަލެއްތޯ އާއި މެދު ޢިލްމުވެރިންގެ މެދުގައި އިޚްތިލާފެއް އޮވެއެވެ. އޭގެ އެއްމެ ރަނގަޅު ޞައްޙަ ރައުޔަކީ އެބޭކަލަކީ ޞާލިޙު ވެރިއެކެވެ. ﷲ ތަޢާލާ އެބޭކަލަކަށް ވެރިކަން ދެއްވާފައިވާ ބޭކަލެކެވެ. ނަބީބޭކަލެއް ނޫންކަމެވެ. ﷲ ތަޢާލާ މި ބޭކަލަކަށް ވަރަށް ބޮޑެތި ބާރުތަކެއް ދެއްވާފައި ވެއެވެ. މުޅި ބިމުގައި ބުރުޖައްސަވައި ދަތުރު ކުރެއްވިއެވެ. އަދި ﷲ ގެ މަގަށް މީސްތަކުންނަށް ދަޢުވަތު ދެއްވިއެވެ. ހަމައެކަނި ﷲ އަށް އަޅުކަން ކުރުމަށް މީސްތަކުންނަށް އަމުރުކުރެއްވިއެވެ. މި ޞާލިޙް ރަސްގެފާނަށް ﷲ ތަޢާލާ ކީރިތި ޤުރުއާނުގައި ދެއްވާފައިވާ ލަޤަބަކީ ( ذو القرنين )) ޛުލް ޤަރްނައިން އެވެ.\nއެކަލޭގެފާނަށް ޛުލްޤަރުނައިން ގެ ލަޤަބު ދެއްވުނު ސަބަބެއް ޞައްޙަ މަގަކުން އެނގޭކަން ނެތެވެ. އަދި އެކެލޭގެފާނު އުޅުއްވި ދުވަސްވަރެއްވެސް ކަނޑައެޅިގެން އެނގޭކަން ނެތެވެ. އަދި މިކަންކަން އަޅުގަނޑުމެންނަކަށް މުހިއްމެއްވެސް ނޫނެވެ. މުހިއްމު ނަމަ އެ ހުރިހާ މަޢުލޫމާތެއް ﷲ ތަޢާލާ އަޅުގަނޑުމެންނަށް ބަޔާންކޮށްދެއްވާނެކަން ކަށަވަރެވެ. އަޅުގަނޑުމެންނަށް މުހިއްމީ އެ ވާހަކަ ތަކުން ލިބިގެންދާ ފިލާވަޅުތަކެވެ، ޢިބްރަތްތަކެވެ.\nޛުލް ޤަރްނައިން ރަސްގެފާނުގެ ދަތުރުތަކުގެ ތެރެއިން ތިން ދަތުރެއްގެ ވާހަކަ ﷲ ތަޢާލާ އަޅުގަނޑުމެންނަށްޓަަކައި ކީރިތި ޤުރުއާންގައި ބަޔާންކޮށްދެއްވާފައި ވެއެވެ. އެއީ އެކަލޭގެފާނު މަޣުރިބަށް ކުރެއްވި ދަތުރުފުޅާއި، މަޝްރިޤަށް ކުރެއްވެވި ދަތުރުފުޅާއި، އަދި އެބަޔަކަށް ދައްކަވާ އެއްވެސް ވާހަކައެއް ފަހުމުވާން ކައިރިވެސްނުވާ ބައެއްގެ ގާތަށް ކުރެއްވެވި ދަތުރު ފުޅެވެ.\nމި ދަތުރުފުޅުތަކުގެ ތަފްސީލަކީ ކޮބައިހެއްޔެވެ؟ ﷲ ތަޢާލާ ވަޙީކުރައްވާފައި ވެއެވެ. ((يَسْأَلُونَكَ عَن ذِي الْقَرْنَيْنِ قُلْ سَأَتْلُو عَلَيْكُم مِّنْهُ ذِكْرًا )) ((إِنَّا مَكَّنَّا لَهُ فِي الأَرْضِ وَآتَيْنَاهُ مِن كُلِّ شَيْءٍ سَبَبًا )) 84/83 سورة الكهف މާނަ: (( ޛުލް ޤަރްނައިން އާއިމެދު އެބައިމީހުން ކަލޭގެފާނާއި ސުވާލުކުރެތެވެ. ކަލޭގެފާނު ވިދާޅުވާށެވެ. އެކަލޭގެފާނުގެ ވާހަކައިން މިންވަރެއް ތިމަންކަލޭގެފާނު ތިޔަބައިމީހުންނަށް ކިޔައިދެއްވާހުށީމެވެ. ހަމަކަށަވަރުން ތިމަން އިލާހު އެކަލޭގެފާނަށް ބިމުގައި ކަންތައްތައް ފަހިކޮށްދެއްވައި ބާރުވެރިކަން ދެއްވެވީމެވެ. އަދި ކޮންމެ ކަމެއްކުރުމުގެ ސަބަބުތައް އެކަލޭގެފާނަށް ފަހިކޮށްދެއްވިމެވެ. ))\nﷲ ޢައްޒަ ވަޖައްލަ އެކަލޭގެފާނަށް ގިނަގުނަވެގެންވާ ބާރުތަކެއް ދެއްވިއެވެ. އެއީ މުޅި ބިމުގައި ރަސްކަން ކުރެއްވި ވެރިއެކެވެ. އެކަލޭގެފާނުގެ ބޮޑުވެގެންވާ ލަޝްކަރެއް ވެއެވެ. ބޮޑުވެގެންވާ ބާރެއް ﷲ ތަޢާލާ އެކަލޭގެފާނަށް ދެއްވެވިއެވެ. (( إِنَّا مَكَّنَّا لَهُ فِي الأَرْضِ وَآتَيْنَاهُ مِن كُلِّ شَيْءٍ سَبَبًا )) سورة الكهف 84 މާނަ : ((ހަމަކަށަވަރުން ތިމަން އިލާހު އެކަލޭގެފާނަށް ބިމުގައި ކަންތައްތައް ފަހިކޮށްދެއްވައި ބާރުވެރިކަން ދެއްވެވީމެވެ. އަދި ކޮންމެ ކަމެއްކުރުމުގެ (ސަބަބުތައް )މަގު އެކަލޭގެފާނަށް ފަހިކޮށްދެއްވިމެވެ. ))\n)) ވެރިކަންކުރުމުގެ އެއްމެހައި ސަބަބުތައް އެކަލޭގެފާނަށް ﷲ ތަޢާލާ ދެއްވިއެވެ. ކޮންމެ ކަމެއް ކުރުމުގެ ބާރުވެރިކަން އެކަލޭގެފާނަށް ދެއްވެވިއެވެ. ((إِنَّا مَكَّنَّا لَهُ فِي الأَرْضِ )) سورة الكهف 84 މާނަ : ((((ހަމަކަށަވަރުން ތިމަން އިލާހު އެކަލޭގެފާނަށް ބިމުގައި ކަންތައްތައް ފަހިކޮށްދެއްވައި ބާރުވެރިކަން ދެއްވެވީމެވެ. )) ނަމަވެސް އެކަލޭގެފާނު ﷲ ތަޢާލާއަށް ކިޔަމަންތެރިވުމގެ މަގުގައި ނޫނީ އެއްވެސް ބާރެއްގެ ބޭނުން ނުހިއްޕަވައެވެ. އެއީ މީސްތަކުންގެ ތެެރެއިން އެއްމެ އަޅުވެރި އެއްމެ ޞާލިޙުން ބޭކަލުންގެ ތެރެއިން ބޭކަލެކެވެ. ވެރިއެކެވެ.\nއެހާބޮޑު ބާރެއް ބިންމަތީގައި ﷲ ތަޢާލާ ދެއްވެވީމަވެސް، ބިންމަތީގައި ބޮޑާވެ މީސްތަކުން އަޅުވެތިކުރުމަށް އެކަލޭގެފާނު އެބާރު ބޭނުން ނުކުރައްވައެވެ. އެކަލޭގެފާނަށް ﷲ ތަޢާލާ ދެއްވި ސަބަބުތައް އެކަލޭގެފާނު ހިއްޕެވީ ﷲ ގެ އަޅުވެތިކަމަށް މީސްތަކުން ގެނެސް އެއިލާހުގެ މަގަށް ދަޢުވަތު ދެއްވުމަށެވެ. ((يَسْأَلُونَكَ عَن ذِي الْقَرْنَيْنِ قُلْ سَأَتْلُو عَلَيْكُم مِّنْهُ ذِكْرًا )) ((إِنَّا مَكَّنَّا لَهُ فِي الأَرْضِ وَآتَيْنَاهُ مِن كُلِّ شَيْءٍ سَبَبًا )) سورة الكهف 84/83 – މާނަ: (( ޛުލް ޤަރްނައިން އާއިމެދު އެބައިމީހުން ކަލޭގެފާނާއި ސުވާލުކުރެތެވެ. ކަލޭގެފާނު ވިދާޅުވާށެވެ. އެކަލޭގެފާނުގެ ވާހަކައިން މިންވަރެއް ތިމަންކަލޭގެފާނު ތިޔަބައިމީހުންނަށް ކިޔައިދެއްވާހުށީމެވެ. ހަމަކަށަވަރުން ތިމަން އިލާހު އެކަލޭގެފާނަށް ބިމުގައި ކަންތައްތައް ފަހިކޮށްދެއްވައި ބާރުވެރިކަން ދެއްވެވީމެވެ. އަދި ކޮންމެ ކަމެއްކުރުމުގެ (ސަބަބުތައް )މަގު އެކަލޭގެފާނަށް ފަހިކޮށްދެއްވިމެވެ. ))\nﷲ ތަޢާލާ އެކަލޭގެފާނަށް އެހާބޮޑު ވެރިކަމަކާއި ބާރުތަކަކާއި އެކަލޭގެފާނު ބޭނުން އިރަކު ބޭނުން ކަމެއްކުރުމުގެ ސަބަބުތައް ލެއްވެވީމަ އެކަލޭގެފާނު ގަނޑުވަރުކޮޅެއްގައި އިށީންދެގެން އިންނެވީތޯއެވެ. ނޫނެކެވެ. އެކަލޭގެފާނު ހުރިހާ ސަބަބެއްގައި ހިއްޕަވައެވެ.ﷲ ތަޢާލާ ވަޙީކުރައްވާފައިވެއެވެ. ((فَأَتْبَعَ سَبَبًا )) سورة الكهف 85 މާނަ: (( ފަހެ އެކަލޭގެފާނު އެ ސަބަބުތަކުގައި ހިއްޕަވައި ކުރިޔަށް ވަޑައިގަތެވެ. ))\nބައެއް ވެރިންނާއި މުދާވެރިން ޒިންމާތައް އެހެން ބައެއްގެ އަތްމައްޗަށް ދޫކޮށްލާފައި ގަނޑުވަރުކޮޅުގައި އިންނަވާފަދައިން ނިޢުމަތްތައް އަންނާނެކަމަށް އެކަލޭގެފާނު ނުއިންނަވައެވެ. އަދި ބައެއް ދާޢީން، ދަޢުވަތު ދިނުމަށް މަސައްކަތް ނުކޮށް ތިމަންނައާއި ބޭހޭކަމެއް ނޫނޭ ބުނެ ގޭގައި އިންނަފަދައިން އެކަލޭގެފާނު ނުއިންނަވައެވެ. އަދި މުސްލިމު އުއްމަތުގެ އަފުރާދުން ކަތިލެވެމުންދާއިރު ތިމަންނަމެންގެ ރަށުގައި ހިނގާކަމެއް ނޫނޭބުނެ ، ބައެއް ވެރިން އެމީހުންގެ އަމިއްލަ ބިން ދިފާއުކުރާފަދައިން، އެކަލޭގެފާނު މީސްތަކުންގެ ޙާލަތާއިމެދު ފަރުވާކުޑަ ނުކުރައްވައެވެ. ﷲ ގެ ދީން ބިންމަތީގައި ފެތުރުއްވުމަށްޓަކައި ހުރިހާ ސަބަބެއްގައި އެކަލޭގެފާނު ހިއްޕަވައެވެ.\nނޯޓް: މިވާހަކަ ލިޔެފައި އެވަނީ މަޝްހޫރު ދާޢީ ފަޟީލަތުއްޝައިޚް ނަބީލުލް ޢިވަޟީ ޙަފިޡަހުﷲ ކިޔައިދެއްވާފައިވާ ގޮތަށެވެ.


Tottenham ah badhaluvaan Bale beynunvey: Agent\nޓޮޓެންހަމުން ބޭލަށް ފާރަލުން\nޓޮޓެންހަމަށް ބަދަލުވާން ބޭލް ބޭނުންވޭ: އޭޖެންޓް\nމީގެ ކުރިން ބޭލް ވަނީ ޕްރިމިއާ ލީގަށް ބަދަލުވާން ބޭނުންވާ ކަމަށް ބުނެފައި\nޓޮޓެންހަމްގެ އިތުރުން ޔުނައިޓެޑުން އަންނަނީ ބޭލަށް ފަރަލަމުން\nކ. މާލެ | 16 ސެޕްޓެންބަރ 2020 | ބުދަ 14:10 | 2,177\nކުރީގެ ކުލަބު ޓޮޓެންހަމް ހޮޓްސްޕާއަށް ބަދަލުވާން ރެއާލް މެޑްރިޑަށް ކުޅެމުން އަންނަ ވޭލްސްގެ ތަރި ގެރެތު ބޭލް ބޭނުންވާ ކަމަށް އޭނާގެ އޭޖެންޓް ޖޮނަތަން ބާނެޓް ބުނެފިއެވެ.\nރިޕޯޓުތައް ބުނާގޮތުން އުމުރުން 31 އަހަރުގެ ބޭލް ހޯދަން އެންމެ ބޮޑަށް މަސައްކަތްކުރާ ދެ ކުލަބަކީ ޓޮޓެންހަމާއި މެންޗެސްޓާ ޔުނައިޓެޑެވެ. ޔުނައިޓެޑުން ބޭލަށް ފާރަލާން ފެށީ ބޮރޫޝިއާ ޑޯޓްމަންޑަށް ކުޅެމުން އަންނަ އިންގްލެންޑްގެ ފޯވާޑް ޖޭޑަން ސަންޗޯ ހޯދަން ކުރާ މަސައްކަތުގައި ކުރިއެރުމެއް ނުލިބުމުންނެވެ.\nއެކަމަކު ޓޮޓެންހަމުން ބޭލް ހޯދުމުގެ މަޝްވަރާތައް މިހާރު ފަށާފައިވާ ކަމަށާއި، ބޭލް ބަދަލުވުން އެންމެ ގާތީ ޓޮޓެންހަމަށް ކަމަށް އިނގިރޭސި މީޑިއާތަކުން ވަނީ ރިޕޯޓުކޮށްފައެވެ.\nދާދި ފަހުން ބީބީސީއަށް ދިން އިންޓަވިއުއެއްގައި ބޭލްގެ އޭޖެންޓް ޖޮނަތަން ބާނެޓް ބުނީ ބޭލް އަދިވެސް ޓޮޓެންހަމް ދެކެ ލޯބިވާ ކަމަށާއި، އެގޮތުން އޭނާ ބަދަލުވާން ބޭނުންވަނީވެސް ޓޮޓެންހަމަށް ކަމަށެވެ.\nއިނގިރޭސި ޕްރިމިއާ ލީގުގެ ދެ ކުލަބަކުން ބޭލް ހޯދުމުގެ މަސައްކަތް ކުރަމުން އަންނައިރު، މީގެ ކުރިން ބޭލް ވަނީ ރެއާލް ދޫކޮށް އެހެން ކުލަބަކަށް ބަދަލުވާން މަސައްކަތްކުރި ކަމަށާއި، އެކަމަކު އެކަން ނުވީ ރެއާލުން އެކަމަށް ހުރަސް އެޅުމުން ކަމަށް ބުނެފައެވެ. އަދި ބޭލް ވަނީ ރެއާލުން ދޫދޭނަމަ، ޕްރިމިއާ ލީގަށް އަލުން ބަދަލުވާން ބޭނުންވާ ކަމަށްވެސް ބުނެފައެވެ.\nޓޮޓެންހަމް ދޫކޮށް 2013 ވަނަ އަހަރު ބޭލް ރެއާލާ ގުޅުނީ އޭރު ދުނިޔޭގެ ރިކޯޑު އަގެއް ކަމަށްވާ 100 މިލިޔަން ޔޫރޯއަށެވެ. އަދި ބޭލް މިހާރު ރެއާލާއެކު ހަދާފައިވާ އެއްބަސްވުން ހަމަވާނީ 2022 ވަނަ އަހަރުއެވެ. އެކަމަކު މި ފަހަކަށް އައިސް ރެއާލްގެ ފުރަތަމަ އެގާރައިން ބޭލްއަށް ޖާގައެއް ނުލިބެއެވެ. އެގޮތުން މިދިޔަ ސީޒަނުގައި ބޭލް ރެއާލްގެ ޖާޒީގައި ފެނިގެން ގޮސްފައިވަނީ އެންމެ 14 މެޗުގައެވެ.\nއެކަމަކު މީގެ ކުރިން ރެއާލްގައި ބޭލް މޮޅު ކުޅުމެއް ދެއްކިއިރު، އޭނާ ވަނީ ރެއާލާއެކު ޖުމްލަ 12 ތަށި ހޯދާފައެވެ. އަދި ވަނީ ރެއާލަށް ކުޅެދިން 251 މެޗުގައި 105 ލަނޑު ކާމިޔާބުކޮށްފައެވެ.


ޕަބްލިޝްކުރި ތާރީޚް: 07 ނޮވެންބަރު 2016\nސުންގަޑި: 16 ނޮވެންބަރު 2016 1400\nމި ސްކޫލަށް އެޑްމިނިސްޓްރޭޓިވް އޮފިސަރެއް ބޭނުންވެގެން ކުރެވުނު GS72/IUL/2016/44 ނަންބަރުގެ އިޢުލާނުގައި ބައެއް މައްސަލަ ހުރުމާ ގުޅިގެން، އެ އިޢުލާން ބާޠިލުކޮށް، އަލުން އިޢުލާނު ކުރަމެވެ.\n2 (އެޑްމިން ސެކްޝަނަށް)\nއިތުރުގަޑީގައި މަސައްކަތް ކުރަންޖެހޭނަމަ، ހަމަޖެހިފައި އޮންނަ އުސޫލުން އިތުރުގަޑީގެ ފައިސާ ލިބޭނެ.\n1. އެޑްމިނިސްޓްރޭޝަން / މެނޭޖްމަންޓް / އިންފޮމޭޝަން ޓެކްނޮލޮޖީ / ހިއުމަން ރިސޯސް މެނޭޖްމަންޓުގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއެކު، މަޤާމުގެ މަސައްކަތާ ގުޅޭ ދާއިރާއެއްގައި2އަހަރުދުވަހުގެ މަސައްކަތުގެ ތަޖުރިބާ ލިބިފައިވުން. ނުވަތަ؛\n2. ސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމުގެ އިތުރުން، ސެކެންޑަރީ ސްކޫލް ސެޓުފިކެޓު އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n- ލިޔެކިޔުމުގެގޮތުގައި ލިބޭ އެންމެހައި ތަކެތި އެންޓްރީކޮށް، އިސްވެރިޔާއަށް ދުވަހުން ދުވަހަށް ހުށަހެޅުން.\n- އެންޓްރީކުރެވިފައިވާ ތަކެތީގެ އަސްލާއި ކޮޕީތައް އެ ހަވާލުކުރަންޖެހޭ ފަރާތްތަކަށް ދުވަހުން ދުވަހަށް ހަވާލުކުރުން.\n- ދަރިވަރުންގެ ރަޖިސްޓަރީއާ ގުޅޭގޮތުން ކުރަންޖެހޭ އެންމެހައި މަސައްކަތްކުރުމާއި، ދަރިވަރުންގެ ރަޖިސްޓަރީ އަޕްޑޭޓްކޮށް ބެލެހެއްޓުން.\n- ސްކޫލުގެ ބެލެނިވެރިންގެ ރަޖިސްޓަރީ އަޕްޑޭޓްކޮށް ބެލެހެއްޓުން.\n- މުވައްޒަފުންގެ ޕާސަނަލް ފައިލް ތައްޔާރުކޮށް ތިރީގައިވާ ލިޔުންތައް ފުރިހަމަކޮށް ފައިލްކުރުން.\nވަޒީފާއަށް އެދި ފޮނުވާ ސިޓީ.\nވަޒީފާ ހަމަޖެއްސުމަށް ފޮނުވި ސިޓީއާއި މެސެޖުގެ ކޮޕީ.\nވަޒީފާ ދެއްވިކަން އެންގި ސިޓީއާއި މެސެޖުގެ ކޮޕީ.\nއަލަށް ވަޒީފާ ހަމަޖެހުނު މުވައްޒަފުންނަށް ވަގުތީގޮތުން ގެންގުޅެން ފެށިކަން ނުވަތަ ވަޒީފާ ދެއްވިކަން އަންގައި ފޮނުވި ލިޔުމުގެ ކޮޕީ.\nވަޒީފާ ބަދަލުވާ މުވައްޒަފުންނަށް އެކަން އަންގައި ފޮނުވާ ލިޔުމުގެ ކޮޕީ.\nވަޒީފާއިން ވަކިކުރިކަން އަންގައި ފޮނުވާ ލިޔުމުގެ ކޮޕީ.\nވަގުތީ މުވައްޒަފެއްނަމަ، ދޫކޮށްލިކަން ނުވަތަ ވަޒީފާ ވަކިކުރިކަން އަންގައި ފޮނުވާ ލިޔުމުގެ ކޮޕީ.\nމުވައްޒަފުންގެ ސަލާން ސިޓީއާއި މެޑިކަލް ސެޓުފިކެޓު.\nމުވައްޒަފުންގެ ޗުއްޓީ ޗިޓް.\nމުވައްޒަފުންގެ ޕާސަނަލް ފައިލުގައި ފައިލުކުރުމަށް ސްކޫލުގެ އިސްވެރިޔާ ކަނޑައަޅުއްވާ ލިޔުންތަކުގެ ކޮޕީ.\n- ދަރިވަރުންގެ ޕާސަނަލް ފައިލުތައް އަޕްޑޭޓްކޮށް ބެލެހެއްޓުން.\n- ސްކޫލުގެ ޔައުމިއްޔާއާއި އިދާރީ މުވައްޒަފުންގެ ބައްދަލުވުންތަކުގެ ޔައުމިއްޔާ ދުވަހުންދުވަހަށް ލިޔެ ތައްޔާރުކޮށް ފައިލުކުރުން.\n- ސްކޫލް ބޯޑުގެ ލިޔެކިޔުންތައް ބެލެހެއްޓުން.\n- ސްކޫލުން ގެޔަށް ފޮނުވޭ ދަރިވަރުންގެ ލިޔެކިޔުންތަކާއި، އެ ދަރިވަރުންގެ ގެޔަށް ފޮނުވުމާ ގުޅޭގޮތުން ކުރަންޖެހޭ މަސައްކަތްތައް ކުރުން.\n- މުވައްޒަފުންގެ ބައްދަލުވުންތަކަށް ދަންނަވާ ނޯޓް ތައްޔާރުކުރުން.\n- ސްކޫލުގެ ކިޔަވައިދިނުމާ ގުޅުންހުރި ކަންތައްތަކުގައި އެހީތެރިވެދިނުން.\n- އިސްވެދިޔަ ކަންތައްތަކުގެ އިތުރަށް، ޚާއްޞަގޮތެއްގައި ހަވާލުކުރެވޭ އާންމުގޮތެއްގައި ދިމާނުވާޒާތުގެ ބޮޑެތި މަސައްކަތްތަކުގައްޔާއި، ކުއްލިގޮތެއްގައި ހަވާލުކުރެވޭ އަވަސް ކަންތައްތަކުގައި، ވެރިން އަންގަވާގޮތެއްގެމަތިން، ފަރުވާތެރިކަމާއެކު ބަރާބަރަށް ޢަމަލުކުރުން.\n1. މަޢުލޫމާތު ފުރިހަމަކޮށްފައިވާ އެޕްލިކޭޝަން ފޯމު (ސިވިލް ސަރވިސްގެ ވަޒީފާއަށް އެދޭ ފޯމު، މި ސްކޫލުގެ އޮފީހުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ގެ ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ.)\n2. ސިވިލް ސަރވިސްއަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު، އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުމެއް.\n(ހ) މޯލްޑިވްސް ކޮލިފިކޭޝަން އޮތޯރިޓީން ފެންވަރު ބައްލަވާފައިވާ ތަޢުލީމީ ސެޓުފިކެޓުތަކުގެ ކޮޕީ (ރާއްޖެގައި ރަޖިސްޓަރީކޮށްގެން ހިންގާ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގުރާމްތަކުގެ އެކްރެޑިޓްކޮށްފައިވާ ސެޓުފިކެޓުތަކާއި، ރާއްޖެއިން ބޭރުގެ މަތީ ތަޢުލީމުދޭ މަރުކަޒަކުން ހިންގާ ރާއްޖެއިން ބޭރުގެ ޕްރޮގުރާމްތަކުގެ އެކްރެޑިޓްކޮށްފައިވާ ސެޓުފިކެޓުތައް ނުވަތަ ކޯސް ފުރިހަމަކުރިކަމުގެ ލިޔުމާއެކު ކޯހުން ލިބޭ ސެޓުފިކެޓު ވަކި ފެންވަރެއްގައި އެކްރެޑިޓްކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީއާއި ޓްރާންސްކުރިޕްޓުގެ ކޮޕީ)\n(ށ) ރާއްޖޭގައި ރަޖިސްޓަރީކޮށްގެން ހިންގާ މަތީ ތަޢުލީމުދޭ މަރުކަޒަކުން ކުރިއަށްގެންދާ ރާއްޖޭގެ ޕްރޮގުރާމްތަކުގެ ސެޓުފިކެޓުތަކުގެ ކޮޕީ (މިފަދަ ސެޓުފިކެޓުތައް އެކްރެޑިޓްކުރާކަށެއް ނުޖެހޭނެއެވެ.) ނުވަތަ ކޯސް ފުރިހަމަކުރިކަމުގެ ލިޔުމުގެ ކޮޕީއާއި ޓްރާންސްކްރިޕްޓުގެ ކޮޕީ.\n(ނ) ސިވިލް ސަރވިސް ޓްރެއިނިންގ އިންސްޓިޓިއުޓުން ހިންގާ ކޯސްތަކުގެ ސެޓުފިކެޓުތަކުގެ ކޮޕީ.\n4. ފުރިހަމަކޮށްފައިވާ ކުރު މުއްދަތުގެ ކޯސްތަކާއި، ކުރު މުއްދަތުގެ ތަމްރީނުތަކުގެ ސެޓުފިކެޓުތަކުގެ ކޮޕީ.\n5. މަސައްކަތުގެ ތަޖުރިބާ ދެނެގަތުމަށް، މަސައްކަތްކޮށްފައިވާ އިދާރާތަކުން ދޫކޮށްފައިވާ ލިޔުންތަކުގެ ކޮޕީ (ވަޒީފާ އަދާކުރި މުއްދަތާއި، ކުރި މަަސައްކަތާއި، މުވައްޒަފުންގެ އަދަދު ބަޔާންކޮށްފައިވާ)\n6. ވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭފަދަ ސާފު ކޮޕީއެއް.\n7. ވަޒީފާއަށް ކުރިމަތިލާ ފަރާތުގެ ވަނަވަރު / ސީ.ވީ (ގުޅޭނެ ފޯނު ނަންބަރާއެކު)\nވަޒީފާއަށް އެންމެ ޤާބިލް ފަރާތެއް ހޮވުމަށް ބެލެވޭނެ ކަންތައް\n- ތަޢުލީމާއި ތަމްރީނު ލިބިފައިވާ މިންވަރު.\n- މަސައްކަތުގެ ހުނަރާއި ފެންވަރާއި، ޤާބިލުކަމުގެ ސިފަތައް.\nހ. މި މަޤާމަށް މީހަކު ހޮވުމަށް ހަމަޖެހިފައިވަނީ އިންޓަވިއު ކުރުމަށް ފަހުގައެވެ. އެހެންކަމުން، މި އިޢުލާނުގެ މުއްދަތު ހަމަވާތާ 12 ދުވަހުގެ ތެރޭގައި އިންޓަވިއު ބޭއްވުމަށް ވަނީ ހަމަޖެހިފައެވެ. އިންޓަވިއު އޮންނާނީ ޢަފީފުއްދީން ސްކޫލުގައެވެ.\nށ. އިންޓަވިއުއަށް ދަޢުވަތު ދެވޭނީ، ވަޒީފާއަށް ކުރިމަތިލާ ފަރާތްތައް ޝޯޓްލިސްޓްކުރުމަށްފަހު، އެފަރާތްތަކަށް އެކަންޏެވެ.\n- ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅާނީ، ޢަފީފުއްދީން ސްކޫލަށެވެ.\n- މަޤާމަށް އެދޭ ޝަރުޠު ފުރިހަމަވާ ފަރާތްތަކުން، 2016 ނޮވެންބަރު 16 ވާ ބުރާސްފަތި ދުވަހުގެ 14:00 ގެ ކުރިން، މަތީގައި ބަޔާންކޮށްފައިވާ ތަކެއްޗާއެކު، ޢަފީފުއްދީން ސްކޫލަށް ހުށަހެޅުން އެދެމެވެ.\nމި ޢިއުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠު ހަމަވާ ފަރާތްތަކާ އިންޓަވިއު ކުރުމަށްފަހު، އޭގެ ތެރެއިން އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައިދެވޭނެއެވެ.\nމި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، ޢަފީފުއްދީން ސްކޫލުގެ 6528041 ނަންބަރުފޯނަށް ގުޅުން އެދެމެވެ.\n7 ޞަފަރު 1438


SunOnline: Baani thaku therein Smiley hoadhi Unmeedhu!\nމިޙްނާ ނާސިހު 06 Jun 2020, 08:31\nރާޅުގެ ދުނިޔޭގައި އިސްމާއިލް ރަޝީދު (ސްމައިލީ)ގެ ނަން ވިދަންފެށީ، 2019ގައި ރާއްޖޭގައި މުޅިން އަލަށް ރާޅާ އަޅާ ކުޅުންތެރިންގެ ގައުމީ ޓީމެއް ނަގަން ބޭއްވި "ޓްރަޔަލްސް 2019"ގެ ޝަރަފްވެރި އެއް ވަނަ ހޯދުމުންނެވެ. އެއަށްފަހު އޭނާގެ އެންމެ ފުރަތަމަ ބައިނަލްއަގުވާމީ މުބާރާތް ކަމުގައިވާ ވޯލްޑް ޗެމްޕިއަންޝިޕުން ދެވަނަ ލިބުނުއިރު، ހަމަ އެ އަހަރު މުޅިން އަލަށް ބޭއްވި އޭޝިއަން ސާފިން ޗެމްޕިއަންޝިޕްގެ އޯޕަން މެންސް ޝޯޓްބޯޑް ކެޓަގަރީގެ ކުއާޓާ ފައިނަލްގައި ވާދަކުރި ހީޓުން އެއްވަނައިގެ ގޮތުގައި ފައިނަލަށްގޮސް އޭނާވަނީ އެ ކެޓަގަރީއިން ހަތަރުވަނަ ހޯދާފަ އެވެ.\nކުރު މުއްދަތެއްގެ ތެރޭގައި ސްމައިލީ މިވަނީ އޭނާގެ ހުނަރުން މުޅި ރާއްޖެ ފަހުރުވެރިކޮށްދީފަ އެވެ. މީގެ އަހަރެއްހާ ދުވަސްކުރިން މަދުބަޔަކަށް ނޫނީ ނޭނގޭ މި ޒުވާނާ މިއަދު ވަނީ މުޅި ރާއްޖޭގެ ރާޅާ އެޅުންތެރިންގެ ރޭންކިންގައި އެންމެ ކުރިއަށް އަރައިފަ އެވެ.\nއެހެންނަމަވެސް މިހިސާބަށް އާދެވުމުގައި ސްމައިލީ ގިރާކުރަންޖެހުނު ބާނިތައް ވަކި ކުޑައެއްނޫނެވެ. އަހަރުތަކެއް ފަހަތަށް ދާއިރު، މިހާރު ހުރި މިހިސާބަށް އޭނާއަށް އާދެވިދާނޭ ކަމަށް ހުދު އޭނާ ވެސް ޝައްކުކުރި އެވެ. އެހެން ނަމަވެސް ސްމައިލީގެ ހިތްގައިމު ހިނިތުންވުމާ އެކީ އޭނާ ކިޔައިދެނީ ހިތްވަރާއި އަޒުމާއި އެކީ ކުރިމަތިލައިފިކަމެއްގައި ކާމިޔާބީއަކީ މާ ދުރުގައިވާކަމެއް ނޫންކަމެވެ. ކަމެއް ކުރާހިތުން ކުރާ ނަމަ ކޮންމެ ފަދަ ހުރަސްްތަކެއް ވެސް ގިރާކޮށް އެކަމެއް ކުރާނެކަމެވެ.\nރާޅާއެޅުންތެރިޔާ އިސްމާއިލް ރަޝީދު (ސްމައިލީ)--- ފޮޓޯ: އިބްރާހިމް މިސްބާހު\nސްމައިލީ ގެ ދިރިއުޅުން ގުޅިފައި ވަނީ ރާޅުތަކާ އެވެ. އުޅެ ބޮޑުވީ ރާޅުތަކުގެ ތެރޭގަ އެވެ. ކުޑައިރުގެ ފޮނިފޮނި ހަނދާންތަކަކީ ބޭބެއާއި ގާތްތިމާގެ ކުދިންނާ އެކު މޫދުގައި ހޭދަކުރި އުފާވެރި ވަގުތުތަކަކީ އޭނާ ބުނާ ގޮތުން އެންމެ ފޮނި ހަނދާންތަކެވެ. ރަށް މިހާރު ހިއްކާފައި އޮތް ނަމަވެސް ކުރިން ރާޅު ބިންދާލަނީ ހަމަ ސީދާ އޭނާގެ ގޭގެ ބުޑަށެވެ. އެހެންކަމުން އެންމެ ޅައުމުރުއްސުރެ، ނިކަން ފުން ލޯތްބެއް ރާޅަށް އޮތީ ހިތުގައި ދެވިފަ އެވެ.\nސްމައިލީ ބުނާ ގޮތުގައި ރާލާއަޅަން ފެއްޓުނީ ބޭބެމެން ކުޑައިރު ރާޅާ އަޅާތަން ފެނި އެކަމަށް އުފެދުނު ޝައުގުވެރިކަމުގަ އެވެ. އޭރުނަމަ އެންމެ ފުރަތަމަ ގޮސްއުޅެނީ ފަރުމައްޗަށެވެ. އެއަށްފަހު ސްކޫލް ނިންމާލާ ނަސީބު އައިސް އަތުގައި ހިފީ ސަފާރީއަކުން ލިބުނު ވަޒީފާއަކުންނެވެ. ގާތްގަނޑަކަށް ދެ އަހަރާއި ހަމަސް ވަންދެން އޭނާ މަސައްކަތްކުރީ ސާފް ގައިޑެއްގެ ގޮތުގަ އެވެ.\nރާޅާއެޅުންތެރިޔާ އިސްމާއިލް ރަޝީދު (ސްމައިލީ)---މުހައްމަދު ޝަފީއު\nމޫދުގައި އުޅެބޮޑުވި، ރާޅާއެޅުމަށް ކެތްމަދުވެފައި ހުރި ޒުވާން ހިތަކަށް މިފަދަ ވަޒީފާއެއްވާނީ ބޮޑު ރަންގަނޑަކަށް ނޫންހެއްޔެވެ؟\nސްމައިލީ ބުނާގޮތުގައި މި ދާއިރާއިން ކުރިއަށްދާން އޭނާއަށް ލިބުނު އެންމެ ބޮޑު ހިތްވަރަކީ މި ވަޒީފާ އެވެ. މަދުވެގެން ކޮންމެ ދުވަހަކު އެއްފަހަރު ރާޅާ އެޅުމުގެ ފުރުސަތު އޭނާއަށް ލިބުނު އިރު، އެންމެ ބޮޑު ލޯތްބެއް މިކަމަށް އުފެދުނީ ރާއްޖޭގެ އެންމެ ރީތީ ރާޅު ސްޕޮޓްތަކުގައި ސާފްކުރަން ފުރުސަތު ވެސް ލިބުމާއި އެކު އެވެ.\nއޭރުވެސް މުބާރާތެއްގައި ބައިވެރިވެ ރަންވަނަތަކެއް ހޯދުމަކީ ސްމައިލީ ފަދަ ޒުވާނަކަށް ކުލަޖެއްސޭނެކަމުގެ އުންމީދު ކުޑަ ހުވަފެނެކެވެ. ރާޢްޖޭގެ ކުޅިވަރުތަކުގެ މައި ހަބަކީ އެހެން ހުރިހާކަމެއްވެސް އެތަނަކަށް ބަރޯސާވެފައިއޮތް ވެރިރަށް މާލެ އެވެ. ގައްދޫއަކީ މިފަދަ ކުޅިވަރެއް މާބޮޑަށް ތަރައްގީވެފައި ތަނަކަށް ނުވުމާއިއެކު، ރާޅާއަޅަން ކިތަންމެ ބޭނުންވިޔަސް، ގުޅަންވީ ކާކަށްތޯ، އެހީއަކަށް އެދެންވީ ކޮން ފަރާތެއްގައިތޯ ނުވަތަ ކުޑަމިނުން ރާޅާއަޅާނޭ އަމިއްލަ ބޯޑެއް ހޯދުން ވެފައިވަނީ ވެސް އެހާމެ އުނދަގޫބޮޑު ދަތި މަސައްކަތަކަށެވެ.\n"ރަށުގައި ހުރެގެން ކުރީގައި ވަރަށް އުނދަގޫވި މިކަންކުރަން. ބޯޑެއް ވެސް ނުލިބޭ މިހިސާބަށް. މީހަކާއި ކޮންޓެކްޓް ކުރާނެ ގޮތެއްވެސް ނެތް. ގެސްޓެއްގެ އަތުން ބިންދައިން ދާ ބޯޑެއް ލިބޭނީ. އެންމެ ފުރަތަމަ އެންމެން ޝެއާކުރީ އެއް ބޯޑު. އެކަމަކު މިހާރު އެކަހަލަ އެއްވެސް ދަތިކަމެއް ނެތް. ހުރިހާކަމެއްވެސް ފަސޭހަވެއްޖެ" ސްމައިލީ ކިޔައިދިނެވެ.\nސްމައިލީއާއި އެކީ ގައްދޫގައި ރާޅާ އަޅާ 20 ވަރަކަށް ޒުވާނުން މިހާރު އުޅެ އެވެ. އެންމެންނަކީ ވެސް ދާދި އެކުއެކީގައި އުޅެބޮޑުވި ބަޔަކަށްވާއިރު، ރާއްޖޭގެ ގައުމީ ޓީމުން ސްމައިލީ އަށް ލިބުނު ޖާގައިން މި ހުރިހާ އެންމެންގެ ވެސް ހިތްވަރާއި އުންމީދު ގެނެސްދީފި އެވެ.\nރާޅާއެޅުމަކީ ކުޑައިރުއްސުރެ ސްމައިލީގެ އެންމެ ބޮޑު ހުވަފެނެވެ. އެހެންނަމަވެސް ރަސްމީ ގޮތެއްގައި މިކަން ކުރުމަށް އޭނާގެ މައިންބަފައިންވެސް އެންމެ ފުރަތަމަ ހިތްހަމައެއް ނުޖެހުނެވެ. ސަބަބަކަށްވީ މިއީ ހަރުދަނާގޮތެއްގައި އާމްދަނީ ލިބި ދިރިއުޅުން ކުރިއަށްގެންދެވޭނެ ކަމެއް ކަމުގައި އޭރު ނުފެންނާތީ އެވެ. އެހެންނަމަވެސް ސްމައިލީ ބުނާގޮތުން މި ހިޔާލު ބަދަލުވީ އޭނާގެ ބޭބެ ސާފް ގައިޑެއްގެ ވަޒީފާއަކަށްދާން ފެށުމުންނެވެ.\nމިދާއިރާގައި ސްމައިލީ މަސައްކަތްކުރާތާ މިހާރު އަށް އަހަރުވެފައިވާ އިރު ފާއިތުވި ފަސް އަހަރު އޭނާ މަސައްކަތްކުރަމުން ދަނީ ބޮޑުރަންފުށީ ރިސޯޓްގައި ސާފް ގައިޑެއްގެ ގޮތުގަ އެވެ. ގައުމީ ޓީމްގެ ޕްރެކްޓިސްތަކަށް ފުރިހަމައަށް ދިޔުމުގެ އިތުރަށް ވަޒީފާ އާއި އެހެނިހެން ވަގުތުތަކުގައި ޕްރެކްޓިސްތައް މެނޭޖްކުރަނީ އަމިއްލައަށްކަމަށް ސްމައިލީ ބުންޏެވެ.\nމާލެއާއި ކިތަންމެ ދުރުގައި އުޅުނަސް، ހުވަފެންތައް ހަގީގަތަކަށް ހެދުމަށްޓަކައި ކޮންމެހެން މުހިންމީ އެމީހަކު ހުންނަ ރަށެއް އަތޮޅެއް ނޫނެވެ. އެމީހެއްގެ ހިތްވަރާއި އުންމީދެވެ. ސްމައިލީ މިއަދު ބޭނުންވަނީ އަތޮޅުތަކުގައި ތިބި ރާޅާއެޅުމަށް ޝައުގުވެރިވާ ހުރިހާ ކުދީންނަށް މިކަން ދަސްކޮށްދީ އެކުދިންނަށް ކުރިއެރުން ހޯދުމަށެވެ.


Friends ge reunion 27 gai, fan un ufalun folhenee! – Iru\nދުނިޔޭގެ އެކި ކަންކޮޅުތަކުން މީހުން ބަލައިގަނެފައިވާ އެންމެ ކާމިޔާބު އެއް ސިޓްކޮމް ކަމަށްވާ “ފްރެންޑްސް” ގެ ތަރިންނާއެކު ގެނެސްދޭ ރީޔުނިއަން އެޕިސޯޑު މި މަހު 27 ގައި ސްޓްރީމް ކުރާ ގޮތަށް ނިންމައި އެކަން އިޢުލާނުކުރުމުން، ފޭނުން އުފާ ފާޅުކުރަން ފަށައިފިއެވެ.\n6 އެކުވެރިންގެ ދިރިއުޅުމުގައި ދިމާވާ ތަފާތު ކަންކަން، މަޖާ ގޮތަކަށް ގެނެސްދޭ “ފްރެންޑްސް” އަކީ މީގެ 26 އަހަރު ކުރިން ދައްކަން ފެށި އެމެރިކާގެ ސިޓްކޮމް އެކެވެ. 10 ސީޒަނަކަށް ބަހާލައިގެން ގެނެސްދިން މި ސިީރީޒްގެ އެންމެ ފަހު އެޕިސޯޑު ގެނެސްދިނީ މީގެ 17 އަހަރު ކުރިންނެވެ. އެކަމަކު މިއަދާ ހަމައަށް ވެސް، “ފްރެންޑްސް” އަކީ އެތައް ބަޔަކު ފޫހިކަމެއްނެތި ފަށަފަށައިގެން ބަލާ ސީރީޒެކެވެ.\n“ފްރެންޑްސް: ދަ ރީޔުނިއަން” ގެ ގޮތުގައި ގެނެސްދޭ އެޕިސޯޑުން ކުރީގެ މައިގަނޑު ކާސްޓް އެއްކޮށް ފެންނާނެއެވެ. އެއީ ޖެނިފާ އެނިސްޓަން، ލީޒާ ކުޑްރޯ، ކޯޓްނީ ކޮކްސް، މެޓް ލިބްލޭންކް، މެތިއު ޕެރީ އަދި ޑޭވިޑް ޝްވިމާ އެވެ. މިދިޔަ އަހަރުން ފެށިގެން އެތައް ބަޔަކު އަންނަނީ މިއަށް އިންތިޒާރު ކުރަމުންނެވެ. އެކަމަކު ކުރިން ރޭވި ގޮތަށް މަސައްކަތް ކުރިއަށް ނުގެންދެވި ރީޔުނިއަންގެ މަސައްކަތް މި އަހަރަށް ފަސްކުރަން ޖެހުނީ ކޮވިޑް-19އާ ހެދިއެވެ.\nއެޗްބީއޯ މެކްސް އިން މި ގެނެސްދޭ އިރު މި ފަހަރު އެ ތަރިންނާ އެކު ގެސްޓް ސްޓާރުންގެ ގޮތުގައި ވެސް ގިނަ ބަޔަކު ފެނިގެން ދާނެ އެވެ. އޭގެ ތެރޭގައި ލޭޑީ ގާގާ، ޖަސްޓިން ބީބާ، ޑޭޭވިޑް ބެކަމް، ކިޓް ހެރިންޓަން އަދި މަލާލާ ޔޫސުފްޒާއީ ފަދަ މަޝްހޫރު މީސްމީހުން ހިމެނެއެވެ. މިހާރު ވަނީ ރީޔުނިއަން އެޕިސޯޑުގެ ޓީޒާއެއް އާންމުކޮށްފައެވެ.\nދާންދޫގައި އަލަށް އާބާދުވާ ސަރަޙައްދުގެ މަގުތައް އެމްޓީސީން ސާފުކުރަނީ\nޓްވިޓާ ފަދަ މީސްމިޑިއާ ޕްލެޓްފޯމްތަކަށް ބަލާއިރު، ގިނަ ބަޔަކު ދަނީ 27 ވަނަ ދުވަހަށް އިންތިޒާރުކުރަމުންނެވެ.


Midhiya3dhuvahuge thereygai 10 million hisaa customerun vanee...\nވިޔަފާރި - އެމްއައިބީގެ ހިއްސާ ވިއްކުން\nމިދިޔަ ތިން ދުވަހުގެ ތެރޭގައި 10 މިލިއަން ހިއްސާ ކަސްޓަމަރުން ވަނީ ގަނެފައި: އެމްއައިބީ\n244 މިލިއަން ރުފިޔާގެ ހިއްސާ އާންމުންނަށް ވިއްކުމަށް ވަނީ ހުށަހަޅާފައި\nކަލެކްޝަން ސެންޓަރު ހުޅުވީ އާންމުންނަށް ފަސޭހަކަމާއެކު ހިއްސާ ގަނެވޭނެ މަގު ފަހިކޮށްދިނުމަށް\nހިއްސާ ގަތުމުގެ އެންމެ ފަހު ތާރީހަކީ 18 ސެޕްޓެމްބަރު\nކ. މާލެ 31 ޖުލައި 2019 | ބުދަ 15:09 4,427\nބޭންކުގެ ހިއްސާ ވިއްކުމަށް ހުޅުވާފައިވާ ކަލެކްޝަން ސެންޓަރު - މޯލްޑިވްސް އިސްލާމިކް ބޭންކް\nމިދިޔަ ތިން ދުވަހުގެ ތެރޭގައި 10 މިލިއަން ހިއްސާ ކަސްޓަމަރުން ގަނެފައިވާ ކަމަށް މޯލްޑިވްސް އިސްލާމިކް ބޭންކުން ބުނެފިއެވެ.\nއެމްއައިބީ އިން ބުނީ ހިއްސާ ވިއްކާލުމަށް ހުޅުވާލި ފުރުސަތުގައި އާންމުންގެ ފަރާތުން ވަރަށް ބޮޑު ތަރުހީބެއް ލިބިފައިވާ ކަމަށާއި ވަރަށް ގިނަ ފަރާތްތަކުން އިންފިނިޓީ ޕޯޓަލް މެދުވެރިކޮށް ހިއްސާ ގަނެފައިވާ ކަމަށެވެ.\nއެ ބޭންކުން ވަނީ ހިއްސާ ވިއްކުމަށް އަންގާރަ ދުވަހު މ. ފާމުދޭރިގޭގައި ކަލެކްޝަން ސެންޓަރެއް ހުޅުވާފައެވެ. އެމްއައިބީ އިން ބުނީ ކަލެކްޝަން ސެންޓަރު ހުޅުވީ އާންމުންނަށް ފަސޭހަކަމާއެކު ހިއްސާ ގަނެވޭނެ މަގު ފަހިކޮށްދިނުމުގެ ގޮތުން ކަމަށެވެ. މި ކަލެކްޝަން ސެންޓަރު ހުޅުވާފައި ހުންނާނީ ހުކުރު ދުވަސް ފިޔަވާ ކޮންމެ ދުވަހެއްގެ ހެދުނު 09:00 އަކުން ރޭގަނޑު 10:00 އަކަށެވެ.\nއެމްއައިބީ ޕަބްލިކް ކުންފުންޏަކަށް ބަދަލުކޮށް މޯލްޑިވްސް ސްޓޮކް އެކްސްޗޭންޖުގައި ރަޖިސްޓްރީ ކުރުމަށް ފަހު 244 މިލިއަން ރުފިޔާގެ ހިއްސާ އާންމުންނަށް ވިއްކުމަށް ވަނީ ހުށައަޅާފައެވެ. މި ހިއްސާގެ ތެރޭގައި ހިމެނެނީ މޯލްޑިވްސް އިސްލާމިކް ބެންކުގެ 4.5 މިލިއަން ހިއްސާ (157 މިލިއަން ރުފިޔާގެ ހިއްސާ)، އިސްލާމިކް ކޯޕަރޭޝަން އޮފް ދަ ޑިވެލޮޕްމެންޓް އޮފް ޕްރައިވެޓް ސެކްޓަރގެ 2.4 މިލިއަން ހިއްސާ (87 މިލިއަން ރުފިޔާގެ ހިއްސާ) އަދި ޖުމްލަ އާއްމު ހިއްސާގެ ގޮތުން 6،975،000 (ހަ މިލިޔަން ނުވަލައްކަ ހަތްދިހަ ފަސް ހާސް) ހިއްސާއެވެ. މިއީ ބޭންކުގެ ޖުމްލަ ހިއްސާގެ 31 އިންސައްތައެވެ.\nއެމްއައިބީގެ ހިއްސާއެއް ވިއްކުމަށް ހަމަޖެހިފައިވަނީ 35 ރުފިޔާއަށެވެ. ކޮންމެ ފަރާތަކަށް ވެސް އެންމެ ފުރަތަމަ ގަނެވޭނީ 700 ރުފިޔާގެ 20 ހިއްސާއެވެ. މިއަދަދު އިތުރުކުރަން ބޭނުންނަމަ 10 ހިއްސާގެ ރޭޓުން ބޭނުން އަދަދަކަށް އިތުރު ކުރެވޭނެއެވެ.\nއެމްއައިބީގެ ހިއްސާ ވިއްކުން އެކަށައަޅާ، ކުރިއަށް ގެންދިއުމަށް ހަމަޖެހިފައިވަނީ އެންޑީބީއައިބީގެ ބައިނަލްއަގްވާމީ މާލީ ތަޖުރިބާކާރުންގެ އެހީއާއެކު "ޝާހް ހުސައިން އެންޑް ކޯ"ގެ ގާނޫނީ ލަފާގެ މަތިން، އޮޑިޓް ފަރމެއްގެ ހައިސިއްޔަތުން ކޭޕީއެމްޖީ ދަށުންނެވެ.\nއިންފިނިޓީ ޕޯޓަލްގެ އިތުރުން އެމްއައިބީގެ ގޮފިތަކުން، ބީއެމްއެލް އޮންލައިން ބޭންކިން، ދިރާގު ޕޭ އަދި އުރީދޫ އެމް ފައިސާ މެދުވެރިކޮށް ހިއްސާ ގަނެވޭނެއެވެ.\nއެމްއައިބީގެ ހިއްސާ ގަތުމުގެ އެންމެ ފަހު ތާރީހަކީ 18 ސެޕްޓެމްބަރު 2019 އެވެ.


raajje in covid 19 jehunu iru ithuru thin meehaku balin ragalhu vejje\nކޯވިޑް-ޖެހުނު އިތުރު3މީހަކު ބަލިން ...\nއިތުރު 11 މީހަކު ކޯވިޑް-19 އަށް ...\nby vomadmin May 15, 2020\nރާއްޖެއިން ކޮވިޑް 19 ޖެހުނު މީހުންގެ ތެރެއިން އިތުރު3މީހުން ބަލިން ރަނގަޅުވެ ރާއްޖެއިން މިބަލިން ރަނގަޅުވި މީހުންގެ ޢަދަދު 49 އަށް އިތުވެއްޖެއެވެ. މިހާތަނަށް ރާއްޖެއިން މި ބަލިން ރަނގަޅުވި މީހުންގެ ތެރޭގައި ގިނައީ ދިވެހިންނެވެ.\nމި ބަލިން ރަނގަޅުވި މީހުންގެ ތެރޭގައި މި ބަލި މާލެއިން އެންމެ ފުރަތަމަ ފެނުނު ޖަރީމާގޭ ކްލަސްޓަރއަށް ނިސްބަތްވާ2އަހަރުގެ ތުއްތު ކުއްޖާވެސް ހިމެނެއެވެ. އަދި ބަލިން ރަނގަޅުވި މީހުންގެ ތެރޭގައި މާލެއިން ފެނުނު އެންމެ ބޮޑެތި ކްލަސްޓަރތަކަށް ނިސްބަތްވާ މީހުންވެސް ހިމެނެއެވެ.\nޓެކްނިކަލް އެޑްވައިޒަރީ ގްރޫޕް (ޓެގް) ގައި ހިމެނިވަޑައިގަންނަވާ ޑޮކްޓަރުން ވިދާޅުވެފައި ރާއްޖޭގައި ބަލިން ރަނގަޅުވާ މުއްދަތު ލަސްކަމަށެވެ. ނަމަވެސް ކުރިއަށް އޮތް ހަފްތާގެ ތެރޭގައި ކޯވިޑް ޖެހުނު މީހުންގެ ތެރެއިން ބަލިން ރަނަގަޅުވާ މީހުންގެ ޢަދަދު އިތުރުވާނެކަމަށް ޓެގްގެ ޑޮކްޓަރުން ވަނީ ވިދާޅުވެފައެވެ.\nރާއްޖޭގައި މިބައްޔަށް ޕޮޒިޓިވްވި މީހުންގެ ތެރޭގައި ގިނައީ ޒުވާން ޢުމުރުފުރައިގެ މީހުންނެވެ. އަދި މިބައްޔަށް ޕޮޒިޓިވްވާ މީހުންގެ ތެރެއިން ޢަލާމާތްފެންނަ މީހުންނަށްވުރެ އެއްވެސް ޢަލާމާތެއް ނުފެންނަމީހުން ގިނަކަމަށް ނެޝަނަލް އެމެޖެންސީ އޮޕަރޭޝަން ސެންޓަރުން ވިދަޅުވެއެވެ. މި ބަލީގައި ރާއްޖެއިން މަރުވެފައިވަނީ4މީހެކެވެ.\nއިތުރު 11 މީހަކު ކޯވިޑް-19 އަށް ޕޮޒިޓިވް ވެއްޖެ\nމާލޭގެ މިސްކިތެއްގެ އިމާމެއް ކޮވިޑް-19 އަށް ޕޮޒިޓިވްވެއްޖެ\nގައުމު ސްޓްރީޓް ކަޕް 2020: ޒެފިޔާ ބަލިކޮށް ކްއާޓާފައިނަލްގެ ފުރުސަތު ހަބޭސްއިން ހޯދައިފި\n“ގައުމު ސްޓްރީޓް ކަޕް ” ގައި މިއަދު ހަވީރު ކުޅުނު ގްރޫޕް ޑީގެ މެޗް ފޭދޫ ހަބޭސް ކާމިޔާބުކޮށް ...\nއައްޑޫ ސިޓީން ދުވާލަކު ކޮވިޑަށް 100 ޓެސްޓް ހެދޭނެ ޤާބިލުކަން އިތުރުކުރަނީ\nކޮވިޑް-19 އަށް ޓެސްޓު ކުރުމަށް ބޭނުންވާ ޕީސީއާރް މެޝިން އައްޑޫ ސިޓީއަށް ލިބުމާއިއެކު އެސިޓީގައި ދުވާލަކު 100 ޓެސްޓު ...\nދިވެހިރާއްޖެއަށް ކުރައްވާ ފުރަތަމަ ރަސްމީ ދަތުރުފުޅުގައި އިންޑިއާގެ ބޮޑުވަޒީރު ނަރެންދުރަ މޯދީ ރާއްޖެ ވަޑައިގަންނަވައިފިއެވެ. އިންޑިއާގެ ބޮޑުވަޒީރު ނަރެންދުރަ ...


BREAKING | Covid-19: Brazil In Bai Lakka Meehun Maruvehje - Vaguthu\nއަދަދުތައް ދަށެއް ނުކުރެވުނު، އަނެއްކާވެސް އިތުރު ފިޔަވަޅުތަކެއް - 12 ގަޑިއިރު ކުރިން\nކޮވިޑް-19: ބްރެޒިލް އިން ބައިލައްކަ މީހުން މަރުވެއްޖެ\n8 މަސް ކުރިން ( ޖޫން 21, 2020 )\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 ޖެހިގެން ބްރެޒިލް އިން މަރުވި މީހުންގެ ޖުމްލަ އަދަދު ބައިލައްކައަށް އަރައިފިއެވެ. އެޤައުމުގައި މި ބަލީގައި މަރުވި މީހުންގެ އަދަދު ބައިލައްކައަށް އަރާފައި މިވަނީ މިދިޔަ 24 ގަޑިއިރު ތެރޭގައި ވެސް އިތުރު ގިނަ ބަޔަކު މަރުވުމާއި ގުޅިގެންނެވެ.\nކޮވިޑް-19 އާއި ބެހޭ މަޢުލޫމާތުތައް ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، ބްރެޒިލް އިން މިދިޔަ 24 ގަޑިއިރު ތެރޭގައި އިތުރު 968 މީހަކު ކޮވިޑް-19 އަށް ފައްސިވެފައި ވެއެވެ. މިއާއެކު އެޤައުމުން މަރުވި މީހުންގެ ޖުމްލަ އަދަދު މިހާރު އުޅެނީ 50,058 ގައެވެ.\nއިއްޔެ އެކަނިވެސް ބްރެޒިލް އިން އިތުރު 31,571 މީހަކު ކޮވިޑް-19 އަށް ފައްސިވިއެވެ. އެހެންކަމުން އެޤައުމުން މި ބަލި ޖެހުނު މީހުންގެ އަދަދު މިހާރު ވަނީ 1,070,139 އަށް އަރާފައެވެ.\nބްރެޒިލް އަށް ކޮވިޑް-19 ގެ ނުރައްކާ ދުވަހެއް ދުވަހަކަށް އިތުރުވަމުން އަންނައިރު، އެޤައުމުގައި ބަލި ޖެހޭ މީހުންނާއި ބަލީގައި މަރުވާ މީހުންގެ އަދަދު އަންނަނީ ހިފެހެއްޓުމެއް ނެތި އިތުރުވަމުންނެވެ. އެޤައުމަކީ މިހާރު ދުނިޔެއިން ދެވަނައަށް އެންމެ ގިނަ ބަޔަކު ފައްސިވެ، މި ބަލީގައި މިހާތަނަށް ދުނިޔެއިން ދެވަނައަށް އެންމެ ގިނަ ބަޔަކު މަރުވި ޤައުމެވެ.\nފަހުގެ މަޢުލޫމާތުތަކަށް ބަލާއިރު، ބްރެޒިލް އިން ކޮވިޑް-19 ޖެހުނު މީހުންގެ ތެރެއިން ބަލިން ރަނގަޅުވީ، 543,186 މީހެކެވެ. އަދި 8,318 މީހަކަށް އެޤައުމުގައި މި ބައްޔަށް ފަރުވާދެމުން ދަނީ ސީރިއަސް ހާލުގައި ނުވަތަ އައިސީޔޫގައެވެ. އެހެންކަމުން ކުރިޔަށް އޮތް ދުވަސްތަކުގައި އެޤައުމުން މަރުވާ މީހުންގެ އަދަދު ވަރަށް ބޮޑަށް އިތުރުވެގެން ދިއުމަކީ އެކަށީގެންވާ ކަމެކެވެ.\nއޮފިޝަލުން ބުނާގޮތުން ކުރިޔަށް އޮތް ދުވަސްތަކުގައި ބްރެޒިލް އަށް މި ބަލީގެ ނުރައްކާ އަދިވެސް އިތުރުވެގެން ދާނެއެވެ. އެއީ އެޤައުމަށް މި ބަލިމަޑުކަމުގެ "ޕީކް" ނުވަތަ އެންމެ ބޮޑަށް ބަލި ފެތުރޭނީ އަންނަ ޖުލައި މަހު ކަމަށް ލަފާކުރެވިފައިވާތީއެވެ.\nބްރެޒިލް ހިމެނޭހެން ދުނިޔޭގެ 213 ޤައުމަކުން ނުވަތަ ސަރަޙައްދަކުން ކޮވިޑް-19 ފެނިފައި ވެއެވެ. ދުނިޔޭގެ އެކި ކަންކޮޅުތަކުން މިހާތަނަށް މި ބަލި ޖެހުނު މީހުންގެ އަދަދު 8.9 މިލިއަނަށް އަރާފައިވާއިރު، އޭގެތެރެއިން 466000 އަށްވުރެ ގިނަ މީހުން ވަނީ މަރުވެފައެވެ.\nހެލްތު ސެންޓަރުތަކަށާއި ފުޑް ބޭންކްތަކަށް ބައިޑެން 25 މިލިއަން މާސްކް ދެނީ


ދިވެހި ދަޢުލަތް ފުލުން ގޮސްފައިވާކަމާއި ރައީސް ޔާމީންގެ ނާޤާބިލްކަން ހާމަވުން – Maldivian Democratic Party\nދިވެހި ދަޢުލަތް ފުލުން ގޮސްފައިވާކަމާއި ރައީސް ޔާމީންގެ ނާޤާބިލްކަން ހާމަވުން\nދިވެހިރާޢްޖެއަށް މިއަދު ކުރިމަތިވެފައިވާ ބޮޑެތި މައްސަލަތަކާ މެދު މިއަދާ ހަމައަށް ރައްޔިތުންނާ މުޚާތަބު ކުރެއްވުމެއް ނެތި އަދި ރައީސުލްޖުމްހޫރިއްޔާ ގެ ނައިބު ހައްޔަރުކުރުން ފަދަ ޢަމަލުތައް ސަރުކާރުން ހިންގާފައިވާއިރު އެކަމާ މެދުވެސް ދިވެހިރާއްޖޭގެ ރައީސުލްޖުމްހޫރިއްޔާގެ ހައިސިއްޔަތުން ރައްޔިތުންނާ މުޚާތަބު ކުރެއްވުމެއް ނެތި 24 ގަޑިއިރު ފާއިތުވީފަހުން މިއަދު ރައީސް ޢަބްދުﷲ ޔާމީން ދެއްކެވި ވާހަކަފުޅާމެދު ދިވެހިރައްޔިތުންގެ ޑިމޮކްރަޓިކް ޕާޓީން އިންތިހާއަށް ކަންބޮޑުވުން ފާޅުކުރަމެވެ.\nރައީސުލްޖުމްހޫރިއްޔާގެ ނައިބު ޗައިނާއަށް ކުރެއްވި އޮފިޝަލް ދަތުރުފުޅު ނިންމަވާލެއްވުމަށްފަހު މާލެ ވަޑައިގަތުމުން ކުއްލި ގޮތަކަށް އެމަނިކުފާނު ކޯޓު އަމުރެއްގެ ދަށުން ހައްޔަރުކުރުމާއި ސަރުކާރުގެ އިސް ވެރިން މަޤާމުން ވަކި ކުރެއްވުމާއި ރިޔާސީ ލޯންޗުކޮޅުގައި ހިނގައިދިޔަ ނުރައްކާތެރި ޙާދިސާގެ ތަޙްޤީޤްގެ ބައެއް ތަފްޞީލްތައް ހާމަކުރައްވައި ދިވެހިރައްޔިތުންނާ މުޚާތަބު ކުރައްވައި ރައީސް ޔާމީން ދެއްކެވި ވާހަކަފުޅަކީ ރައީސުލްޖުމްހޫރިއްޔާކަމުގެ ޤާނޫނީ މަސްޢޫލިއްޔަތު އަދާކުރެއްވުމަށް ނާޤާބިލްވެ، ނުކުޅެދިފައިވާ ކަމަށް ލިބުނު ޢިއުތިރާފެކެވެ. ރައީސް ޔާމީންގެ ނާޤާބިލްކަމުން މުޅި މިދަޢުލަތް ފުލުންގޮސްފައިވާ ދައުލަތަކަށް ބަދަލުވެފައިވާކަން ކަންބޮޑުވުމާއެކު ފާހަގަ ކުރަމެވެ.\nދިވެހިރާއްޖޭގެ ޙާލަތު މިއަދު އޮތީ އިންތިހާއަށް ކަންބޮޑުވާންޖެހޭ ދަރަޖައިގައިކަން ހުދު ރައީސް ޔާމީންގެ ވާހަކަފުޅުން ވެސް ހާމަވާއިރު ދައުލަތުގެ އެންމެހައި މުވައްސަސާތަކާއި ބާރުތަކެއް އެމަނިކުފާނުގެ މުށުތެރޭގައި އޮވެމެ، އަދި ރާއްޖޭގެ އެންމެ މަޤްބޫލް ސިޔާސީ ލީޑަރު ރައީސް މުޙައްމަދު ނަޝީދާއި އެނޫންވެސް ސިޔާސީ ބޭފުޅުން ޖަލުގައި ހައްޔަރުކުރައްވައިގެން މިރާއްޖޭގެ ހަމަޖެހުމާއި ސަލާމަތާއި ރައްކާތެރިކަން ޤާއިމުކުރެވިފައި ނުވަނީ ރައީސް ޔާމީންގެ ނާޤާބިލްކަމުންކަން ސާބިތުވެއެވެ.\nމި ވެރިކަމުގެ ދައުރުގެ މެދާ ހަމައަށް ނުދަނީސް އެތަކެއް ވަޒީރުނެއް ވަކިކޮށް ބައެއް ބޭފުޅުން ޖަލަށް ލައި އެތަކެއް ނައިބު ރައީސުނެއް ވަކިކޮށް ނުވަތަ ވަކިކުރުމަށް މަސައްކަތް ފަށައި އަދި ޖަލަށް ލާފައިވާކަން ފާހަގަ ކުރަމެވެ. މިނިވަން މުވައްސަސާތަކުގެ ޝަކުވާ ލިބިވަޑައިނުގަންނަވާ ކަމުގައި ރައީސް ޔާމީން ވިދާޅުވާއިރު އެމުވައްސަސާތަކާއި ޝަރުޢީ ކޯޓުތައް ވަނީ ސަރުކާރުން ކުރިމަތިކުރުވާ ބިރުވެރިކަމެއްގެ ތެރޭގައެއެވެ. ޤައުމުގެ ޙާލަތާމެދު ކަންބޮޑުވުން ފާޅުކުރެއްވި މުވައްސަސާއެއް ނަމަ ރައްޔިތުންގެ މަޖިލިސް ނުވަތަ ސުޕްރީމް ކޯޓު މެދުވެރި ކުރައްވައި ވަނީ އެ މުއްވައްސަސާއެއްގެ ބާރު ކަނޑުވާލާފައެވެ. އުއްތަމަ ފަނޑިޔާރާއި، ސުޕްރީމް ކޯޓުގެ ފަނޑިޔާރަކު ވަކިކުރުމުގެ އިތުރުން އޮޑިޓަރ ޖެނެރެލާއި، އިލެކްޝަންސް ކޮމިޝަންގެ ރައީސާއި އެކޮމިޝަންގެ ނައިބު ރައީސް ޤާނޫނު އަސާސީއާ ޚިލާފަށް ވަކިކޮށްފައިވާކަން ފާހަގަ ކުރަމެވެ. އަދި ޝަރުޢީ ދާއިރާގެ ކަންބޮޑުވުން ފާޅުކުރެއްވުމުން ސީދާ ސުޕްރީމް ކޯޓު މެދުވެރިކުރައްވައި ހިއުމަން ރައިޓްސް ކޮމިޝަނަކީ ފޮރިން މިނިސްޓްރީގައި ހުންނަ ޑެސްކެއްގެ ގޮތުގައި ވަނީ ހައްދަވާފައެވެ.\nސިފައިންގެ މުވައްސަސާއާއި ފުލުހުންގެ މުވައްސަސާގެ ވެރިން ބަދަލުކުރައްވައި ބައެއް ފަރާތްތައް ހައްޔަރު ކުރެއްވި ސަބަބަކީ އެފަރާތްތަކަށް ވަރަށް ބޮޑަށް ރިޝްވަތުގެ ނުފޫޒު ފޯރުވައި ފަސާދަކޮށްފައިވާތީކަމަށް ރައީސް ޔާމީން ވިދާޅުވާއިރު އެގޮތަށް ފަސާދަކޮށްފައިވަނީ އެމަނިކުފާނުގެ ބޭނުންފުޅަށް ސީދާ ރައީސް ޔާމީން ކަމުގައި މި ޕާޓީން ޤަބޫލު ކުރަމެވެ. އަދި އެކަމަކީ ސިފައިންގެ އެންމެ އިސްވެރިޔާއާއި ދައުލަތުގެ އެންމެ އިސް ވެރިޔާގެ ގޮތުގައި ހުންނަވައިގެން ރައީސް ޔާމީން ސީދާ ޒިންމާ އުފުއްލަވަން ޖެހިވަޑައިގަންނަވާނެ ކަމެކެވެ. ފުލުހުންގެ ބައެއް ބޭފުޅުން މިކަންކަމުގައި ބައިވެރިވެފައިވާކަމަށް އެނގިވަޑައިގަންނަވާއިރު، މަޤާމުން ދުރުކުރައްވާފައި ސިޔާސީ މަޤާމުތަކަށް އައްޔަން ކުރެއްވުމުން ކޮރަޕްޝަނާއި މިފަދަ ކަންކަމަކީ ރައީސް ޔާމީންގެ ނަޒަރުގައި މާ ބޮޑެތި މައްސަލަތަކެއް ނޫންކަން ހާމަވެއެވެ.\nއިސްވެދެންނެވުނު ދެ މުވައްސަސާ މިމިންވަރަށް ފަސާދަވެފައިވާކަން މީގެ ކުރިން އެނގިވަޑައިނުގަންނަވާ ކަމުގައި ރައީސް ޔާމީން ވިދާޅުވުމަކީ ކަނޑައެޅިގެން އިތުރުފުޅެކެވެ.7ފެބްރުއަރީ 2012 ގައި ރައްޔިތުން އިންތިޚާބުކޮށްފައިވާ ވެރިކަން ފުލުހުންނާއި ސިފައިންގެ ބަޔަކު ނިކުމެ ޤާނޫނާ ޚިލާފަށް ވައްޓާލައި އެކަމާ ގުޅިގެން ކޮމަންވެލްތުގެ އިސްނެންގެވުމުގެ މަތިން އެކުލަވާލެވުނު ކޮމިޝަން އޮފް ނެޝަނަލް އިންކުއަރީގެ ރިޕޯޓުގައި ވަރަށް ސާފުކޮށް ބަޔާންކޮށްފައިވަނީ 2012 ފެބްރުއަރީ 7، 8 ވަނަ ދުވަހު ފުލުހުންނާއި ސިފައިން ހިންގި ޤާނޫނާ ޚިލާފް ކަންކަން ސަރުކާރުން ބައްލަވައި ފިޔަވަޅު އަޅުއްވަން ޖެހޭނެ ކަމުގައެވެ. އެހެންނަމަވެސް ރައީސް ޔާމީން މިކަން ބައްލަވާފައެއް ނުވެއެވެ.\nއެމް.ޑީ.ޕީން ތަކުރާރުކޮށް ސަރުކާރަށް ގޮވާލަމުން މިއަންނަނީ މި ދެމުވައްސަސާއަކީ ފައިސާއާއި ނުފޫޒުން އެއްކިބާވެ ރައްޔިތުންގެ އިތުބާރު ލިބިފައިވާ ތަނެއް ކަމުގައި ހެދުމަށާއި ފުލުހުންނާއި ސިފައިން ޤާނޫނީ އިމުގެ ތެރެއިން ކަންކަން ކުރުމަށެވެ. އެހެންނަމަވެސް އެމް.ޑީ.ޕީ އަދި ބައިނަލްއަޤްވާމީ މުޖުތަމަޢުގެ ގޮވާލުންތަކަށް ބީރު ކަންފަތެއްދީ އެ މުވައްސަސާތަކުގެ ބޭނުން ނާޖާއިޒު ގޮތުގައި ރައީސް ޔާމީން ކުރައްވަމުން ގެންދެވިއެވެ. ބަޣާވާތަށްފަހު ރިޔާސީ އިންތިޚާބު ފުލުހުންގެ އިންޓެލިޖެންސް ރިޕޯޓެއްގެ މައްޗަށް ބިނާކޮށް ބާޠިލްކޮށް އޭރުގެ އިލެކްޝަންސް ކޮމިޝަނުގެ އާދޭސްތަކަށް އަޑުއެހުމެއްނެތި ރިޔާސީ އިންތިޚާބު ބޭއްވުމަށް ފުލުހުންނާއި ސިފައިން މެދުވެރިކޮށް ހުރަސް އެޅުއްވިއެވެ.\nމިނިވަން ނިއުސްގެ ނޫސްވެރިޔާ އަޙްމަދު ރިލްވާން ގެއްލުވާލުމާއި ރާއްޖެ ޓީވީ ރޯކޮށްލުމުގައި ފުލުހުންގެ ބައިވެރިވުން ހިމެނޭ ކަމަށް އެތައް ބަޔަކު އައީ ތުހުމަތު ކުރަމުންނެވެ. ބޮޑެތި ކުށްތައް ޢާންމުވެ، ފާޅުގައި ސަރުކާރުގެ ވެރިންނާއި ސަރުކާރަށް ނިސްބަތްވާ ރައްޔިތުންގެ މަޖިލިހުގެ މެމްބަރުން ނަހަމަ ގޮތުގައި ވިޔަފާރި ކުރުމާއި، ތަޙްޤީޤްތަކަށް ހުރަސް އަޅައި، އިދޮކޮޅު ސިޔާސީ ފިކުރު ދިވެހިރާއްޖެއިން ނައްތާލުމަށް ފުލުހުންނާއި ސިފައިން ބޭނުންކޮށްފައިވާކަމަށް އަބަދުވެސް މި ޕާޓީން އަންނަނީ ބުނަމުންނެވެ. އެހެންނަމަވެސް ރައީސުލްޖުމްހޫރިއްޔާއަށް އެކަން އެނގިވަޑައިތީ ކުއްލި ގޮތަކަށް ރިޔާސީ ލޯންޗުކޮޅުގެ ޙާދިސާ ހިނގުމުގެ ފަހުން ކަމަށް ވިދާޅުވުމުން ހައިރާންކަން ލިބެއެވެ.\nފުލުހުންނާއި ސިފައިންގެ އިސް ވެރިން މިއަދު ބަދަލުކޮށްފައިވާއިރު އެބޭފުޅުންގެ ބެއްލެވުމުގެ ދަށުން މިހާތަނަށް ހިންގުނު ތަޙްޤީޤްތަކަކީ ސިޔާސީ ކުލަވަރު ޖެހިފައިވާ ތަޙްޤީޤްތަކެއްކަން ރައީސް ޔާމީންގެ ވާހަކަފުޅުން މިއަދު ހާމަވެއެވެ. ރައީސް މުޙައްމަދު ނަޝީދާއި، އަދާލަތު ޕާޓީގެ ރައީސް ޝެއިޚް އިމްރާނާއި، ކުރީގެ ޑިފެންސް މިނިސްޓަރ މުޙައްމަދު ނާޒިމްގެ މައްޗަށް ހިންގުނު ތަޙްޤީޤްތަކަކީ ވަކި ބައެއްގެ ނުފޫޒުން ހިންގާފައިވާ ތަޙްޤީޤްތަކެއްކަން ޔަޤީނެވެ. ރައީސް ނަޝީދުގެ ޝަރީޢަތަށް ޢިޝާރާތް ކުރައްވައި ރައީސް ޔާމީން މިއަދު ވިދާޅުވެފައިވަނީ އިތުރުފުޅެކެވެ. ރައީސް ނަޝީދުގެ މައްޗަށް ޓެރަރިޒަމްގެ ދަޢުވާ އުފުލި ބޭއިންސާފުން ޝަރީޢަތް ހިންގައި ޖަލަށްލާފައިވަނީ ރައީސް ޔާމީންގެ ވެރިކަމުގައި އެމަނިކުފާނުގެ ނުފޫޒުންނެވެ.\nރައީސް ޔާމީން އިތުރަށް ދެއްކެވި ވާހަކަފުޅުން ސާބިތުވަނީ އެމަނިކުފާނުގެ ބެއްލެވުމުގެ ދަށުގައި ކޮރަޕްޝަނާއި ފަސާދަ އަށަގެންފައިވާކަމެވެ. މިގޮތުން ރައްޔިތުންގެ މަޖިލިހުގެ މެމްބަރުންނަށާއި ފުލުހުންނާއި ސިފައިންނަށާއި ޒުވާނުންގެ ބައެއް ޤުރޫޕްތަކަށް ނުޙައްޤު ގޮތުގައި ފައިސާ ބަހައި ފަސާދަ ކުރުމަކީ އެމަނިކުފާނު ޤަބޫލުފުޅު ކުރައްވާ ހެޔޮ ގޮތެއް ކަމަށް އެމަނިކުފާނު ދެއްކެވި ބައެއް ވާހަކަފުޅުން ހާމަވެއެވެ. ނައިބު ރައީސް ނެތް ކަމުގައިވީނަމަވެސް އެކަންކަން (ފައިސާ ބެހުން) ކުރިއަށް ދާނެކަމުގައި ރައީސް ޔާމީން ވިދާޅުވުމުން ހާމަވަނީ މީގެ ކުރިންވެސް ހިނގައިދިޔަ މިފަދަ ހުރިހާ ކަމެއް، (އެއީ ފުލުހުންނާއި ސިފައިންނަށް ފައިސާ ބެހުންވެސް) ނައިބު ރައީސާ ޙާވާލުކުރައްވައިގެން ކުރިއަށް ގެންދެވީ ރައީސް ޔާމީންކަމެވެ. ފައިސާ ބެހުމާއި ނުފޫޒު ފޯރުވުމަކީ ޚުދުމުހުތާރު ވެރިކަމެއް ބިނާ ކުރުމަށް ސީދާ ރައީސް ޔާމީން ކުރައްވާ ކަމެކެވެ. އަދި ކޮރަޕްޝަނާ މަޤާމުގެ ބޭނުން ކުރުމަކީ ރައީސް ޔާމީންގެ ނަޒަރުގައި މާބޮޑު މައްސަލައެއް ނޫންކަމެވެ.\nރައީސް ޔާމީން މިއަދު ވިދާޅުވީ ފުލުހުންގެ އިންޓެލިޖެންސް ރިޕޯޓު ރައީސުލްޖުމްހޫރިއްޔާއަށް ލިބިވަޑައިނުގަންނަވާކަމުގައެވެ. މިފަދަ ބޮޑެތި މައްސަލަތައް ދައުލަތް ހިންގުމުގައި ހުރިއިރު ކަމެއް މެދުވެރިވުމުގެ ކުރިން ފިޔަވަޅު އަޅުއްވައި ބައްލަވާފައިނުވުމުން ދައުލަތް ފަރުވާތެރިކަމާ ޒިންމާދާރު ކަމާއެކު ހިންގުމުގައި އިހުމާލުވެފައިވާކަން ހާމަވެއެވެ. ސަރުކާރުގެ މަސައްކަތް ހިނގާ ނުހިނގާ ގޮތް ނުބައްލަވާކަންވެސް ހާމަވެއެވެ. ސަރުކާރުގެ ކުންފުންޏެއްގެ މާލީ ބަޔާންތަކާއި ހިންގުމުގެ ތަފްޞީލްތައް ހޯއްދެވުމަށް ރައީސުލްޖުމްހޫރިއްޔާ ނައިބު ރައީސްގެ އަރިހުން އެދިވަޑައިގަންނަވަން ޖެހޭ އެއްވެސް ސަބަބެއް ނެތެވެ. ’ނައިބު ރައީސްގެ ރިސޯސަސް’ ބޭނުންކުރައްވައިގެން އެމް.އެމް.ޕީ.އާރު.ސީގެ މަސައްކަތްތައް ހޯދުމަށް ވިދާޅުވުން ރައީސް ޔާމީންއަކީ ‘ވަލު ދޮރޯށިން’ ކަންކަން ކުރެއްވުމަށް ހިތްވަރުދެއްވާ ބޭފުޅެއްކަން އެނގެއެވެ.\nއެންމެ ފަހުން މި ސަރުކާރުން ހައްޔަރުކުރި ބައެއް ފަރާތްތައް ހައްޔަރުކޮށްފައިވަނީ އެފަރާތްތައް ހަނު ހުރެފައިވާތީކަމަށް ވަރަށް ސާފުކޮށް ރައީސް ޔާމީން މިއަދު ވިދާޅުވިއެވެ. ކުށެއްގެ ތުހުމަތުގައިވާ ކޮންމެ މީހަކަށް ހަނު ހުރުމުގެ ޙައްޤަކީ ޤާނޫނު އަސާސީން ކަށަވަރުކޮށްދީފައިވާ އަސާސީ ޙައްޤެކެވެ. ޤާނޫނު އަސާސީގައިވާ މިފަދަ މަފްޙޫމަތަކާ އިންތިހާއަށް ބީރަށްޓެހި ވާހަކަފުޅު ދައްކަވާ ބޭފުޅަކު ވެރިކަމުގައި ހުންނެވުމަކީ ރައްޔިތުންނަށާއި ޤާނޫނު އަސާސީއަށް އިންތިހާއަށް ނުރައްކާ ބޮޑު ކަމެއް ކަމަށް މި ޕާޓީން ދެކެމެވެ. އެހެންކަމުން ރައީސް ޔާމީނަކީ ރައްޔިތުންގެ ޙައްޤުތަކާއި ޤާނޫނު އަސާސީ ދިފާޢުކޮށްދެވޭނެ ވަރުގެ ވެރިއެއް ނޫންކަން އިތުރަށް ހާމަވެއެވެ.\nމިޤައުމުގައި ހަމަޖެހުމާއި ރައްކާތެރިކަމާ ޢަދުލު ނެތި، ފުލުން ގޮސްފައިވާ ދަޢުލަތަކަށް މިދަޢުލަތް ވެފައި މިވަނީ ރައީސް ޔާމީނަށް ރައްޔިތުންގެ ތާޢީދެއް ނެތް އިރު ވެރިކަމުގައި ހުންނެވުމުގެ ސަބަބުންނާއި ރައީސް ޔާމީންގެ ނާޤާބިލުކަމާއި ނުކުޅެދުންތެރިކަމުންކަމަށް ދެކެމެވެ. އަދި މިއަދާ ހަމައަށް އެމަނިކުފާނު ހުންނެވީ މި ދަޢުލަތް ހިންގެވުމަށް ނޫންކަމާއި ވެރިކަމުގެ ޖާހަތައި ލައްޒަތުގެ ދަހިވެތިކަމުގައި ކަމަށް ދެކެމެވެ.\nތާރީޚް: 25 އޮކްޓޯބަރ 2015


Malaysia gai dhivehi mahuge baavaiy thah vikkaa furathama fihaara | Mihaaru\nމިހާރު މަސް ގެންދާކަށް ނުޖެހޭނެ، މެލޭޝިއާ އިން ދިވެހި މަސް\n13 މެއި 2019 - 13:167comments\nމެލޭޝިއާގައި 8000 ވުރެ ގިނަ ދިވެހިން ދިރިއުޅެމުންދާ އިރު ރައްޓެއްސަކު ނުވަތަ އާއިލާގެ މީހަކު މެލޭޝިއާ އަށް ދާ ކޮންމެ ފަހަރަކު ދިވެހި މަހުގެ ބާވްތައް ގެންދަން ޖެހެ އެވެ. އެކަމަކު މެލޭޝިއާގައި ދިރިއުޅޭ ދިވެހިންނަށް މަސް ދަޅު ކޭސް ޕެކް ކޮށްގެން ގެންދިޔުމުގެ ތަފްލީފު އުފުލާކަށް މިހާރަކު ނުޖެހޭނެ އެވެ. އެ ގައުމުގައި މިވަނީ، ދިވެހި މަސްހުގެ އުފެއްދުންތަކަށް ހާއްސަ ފިހާރައެއް ހުޅުވައުފަ އެވެ.\n"ދަ މޯލްޑިވްސް ފިޝް މާކެޓް" ހުޅުވާފައި ވަނީ އޯލް އެޗް މޯލްޑިވްސް ޕްރައިވެޓް ލިމިޓެޑާއި މެލޭޝިޔާގެ ކުންފުންޏަކާ ގުޅިގެންނެވެ. މި ފިހާރައިގެ ދިވެހި ހިއްސާދާރަކީ އަބްދުލް ހަމީދު އަބްދުލް ގަފޫރު (އައްޑޯ) އެވެ. އައްޑޯ ވިދާޅުވީ، މި ފިހާރަ ހުޅުވުމުގެ ވިސްނުން 2016 ވަނަ އަހަރުން ފެށިގެން ގެންގުޅުއްވި ކަމަށެވެ. އެންމެ ފުރަތަމަ މި ވިސްނުން އުފެދުނީ، އޯލް އެޗް މޯލްޑިވްސް ޕްރައިވެޓް ލިމިޓެޑަށް އެއާ އޭޝިއާގެ ކާގޯ އޭޖެންޓްކަން ލިބުނު ހިސާބުންނެވެ.\n"އެއާ އޭޝިއާ ދިވެހި ޕާޓްނަރަކީ އޯލް އެޗް މޯލްޑިވްސް. އެ އެއާލައިނުގެ ކާގޯ އޭޖެންޓުކަން ލިބުނު އިރު މާގިނަ ކާގޯއެއް ނުހުރޭ މެލޭޝިއާ އަށް ގެންދާކަށް. އެހެންވެ ދިވެހި އުފެއްދުންތަކަށް ހާއްސަ ފިހާރައެއް މެލޭޝިއާގައި ހުޅުވަން ނިންމީ. އޭރުން ދިވެހި އުފެއްދުންތައް ފަސޭހަ ކަމާ އެކު ގެންދެވޭނެތާ،" އޭނާ ވިދާޅުވި އެވެ.\nމިދިޔަ މަހު ހުޅުވި "ދަ މޯލްޑިވްސް ފިޝް މާކެޓް" މިނަން ކިޔުނީ ވީހާ ވެސް ދިވެހިވަންތަ ފަސޭހަ ނަމެއް ކިޔުމުގެ ބޭނުމުގަ އެވެ. އެތައް ބައެއްގެ ބުރަ މަސައްކަތަކާ އެކު މި ފިހާރަ ހުޅުވުމުން މެލޭޝިޔާގެ ދިވެހިންނަށް މި ފިހާރައިން ވަރަށް ބޮޑު ލުޔެއް ލިބޭނެ ކަމަށް އައްޑޯ ގަބޫލު ކުރައްވަ އެވެ.\n"އާންމުކޮށް މަހުގެ ބާވަތްތައް އެހާ ގިނައިން ނުގަނެވޭނެ. އެހެންވީމަ މި ފިހާރައިން ދިވެހިންނަށް ވަރަށް ބޮޑު ފަސޭހައެއް ވާނެ. އަޅުގަނޑުމެން ހަމައެކަނި ޓާގެޓް ކުރަނީ ދިވެހިންނަކަށް ނޫން. ދިވެހިންނާއި ޗައިނާ މީހުންނާއި މެލޭޝިއާ މީހުންނަށް އަމާޒުކުރަން،" އޭނާ ވިދާޅުވި އެވެ.\nއެ ފިހާރައިން 11 ދިވެހި އުފެއްދުމެއް މިހާރު ވިއްކަ އެވެ. އޭގެ ތެރޭގައި ދަޅު މަހާއި ގަނޑުކުރި ކަންނެއްޏާއި ފަރުގެ މަހުގެ ބާވަތްތައް ހިމެނެ އެވެ. ދިވެހި އުފެއްދުންތައް ކަމަށްވާ އެންޒީގެ އުފެއްދުންތަކާއި ހޮރައިޒަންގެ އުފެއްދުންތައް ވެސް އެ ފިހާރައިން ލިބެ އެވެ. ކުރިއަށް އޮތްތަނުގައި މިފްކޯގެ އުފެއްދުންތައް ވެސް ވިއްކާނެ ކަމަށް އެ ފިހާރައިން ބުނެ އެވެ. މަހުގެ އެހެން ދިވެހި އުފެއްދުންތައް ގެނެސް ވިޔަފާރި ފުޅާ ކުރާނެ ކަމަށް އައްޑޯ ވިދާޅުވި އެވެ.\nމެލޭޝިއާގައި ދިވެހި މަހުގެ ބާވަތްތަކަށް ހާއްސަކޮށް ހުޅުވި މި ފިހާރަ ހުޅުވުމުގެ މަސައްކަތް ފެށީ މިދިޔަ އަހަރުގެ އޮގަސްޓް މަހުން ފެށިގެންނެވެ. މި ފިހާރަ ހުޅުވުމުގެ މަސައްކަތުގެ ތެރެއިން އެންމެ ގިނަ ވަގުތު ނެގީ މެލޭޝިއާގައި ވިޔަފާރިއެއް ފެށުމަށް ބޭނުންވާ ހުއްދަތައް ނެގުމަށެވެ. މިހާރު ހުރިހާ ކަމެއް ހަމަޖެހުމުން މާބޮޑު ދަތިކަމެއް ނެތް ކަމަށް އައްޑޯ ވިދާޅުވި އެވެ. އެއާ އޭޝިއާ މެދުވެރިކޮށް ތަކެތި ގެންދާ އިރު ހަފްތާއަކު 10 ދަތުރު އެ އެއާލައިނުން މެލޭޝިއާ އަށް ކުރެ އެވެ. އެހެންކަމުން ބޭނުންވާ ކޮންމެ ވަގުތެއްގައި ވެސް ތަކެތި ރާއްޖެއިން ގެންދެވޭނެ އެވެ.\nއައްޑޯ ގަބޫލުކުރައްވާ ގޮތުގައި މެލޭޝިއާ މީހުންނަކީ މަހުގެ ބާވަތްތައް، ކެއުމުގައި ބޭނުން ކުރާ ބަޔަކަށްވުމުން އިތުރު ފިހާރަތައް ހުޅުވައިގެން ވިޔަފާރި ފުޅާ ކުރުމުގެ ފުރުސަތު ވެސް ވަރަށް ބޮޑު ކަމަށެވެ. ދިވެހި މަހުގެ އުފެއްދުންތަކަކީ ކުއަލިޓީ ރަނގަޅު އުފެއްދުންތަކެކެވެ. މިއީ ވެސް ދިވެހި މާކެޓު ހާއްސަވާ އެއްކަމެވެ. މި ފިހާރަ އަންނަނީ މެލޭޝިއާގައި ބޮޑު މަގްބޫލު ކަމެއް ހޯދަމުންނެވެ.\nއިތުރު ލިޔުންތައް މެލޭޝިއާ ރާއްޖެ-މެލޭޝިއާ މަސް


Chaina aa Russia ge sababun iguthisoadhuge hama gehley: Biden\n"ޗައިނާއާ ރަޝިއާގެ ސަބަބުން ދުނިޔޭގެ އިގުތިސޯދުގެ ހަމަ ގެއްލޭ"\nއެމެރިކާގެ ރައީސް ޖޯ ބައިޑަން: ޗައިނާއާ ރަޝިއާގެ ސަބަބުން އިގުދިސޯދުގެ ހަމަގެއްލޭ ކަމަށް ވިދާޅުވި\nއެމެރިކާއިން ދުނިޔޭގެ އިގުތިސޯދަށް ފަސޭހަ ކޮށްދޭ ކަމަށާއި އެ ސިޔާސަތު އޮތީ އެގޮތަށް ކަމަށް ޖޯ ބައިޑަން ވިދާޅު ވެއްޖެ އެވެ. އެމަނިކުފާން ވިދާޅުވީ ބައިނަލްއަގުވާމީ ކަނޑުތަކުގައި ދަތުރުކުރާ މުދާ އުފުލާ ބޯޓު ފަހަރަށް ވެސް އެމެރިކާގެ ސަބަބުން ވާނީ ފަސޭހަ ކަމަށާއި އެފަދަ އުޅަނދުފަހަރުގެ ރައްކާތެރި ކަމަށް ހޭދަ ކުރައްވާ ކަމަށެވެ.\nބައިޑަން ވިދާޅުވީ ދުނިޔޭގައި ކުރިން ނެތް ޓެކްނޮލޮޖީ އާންމު ވުމަކީ ފަނާ ކުރުމެއް ނޫން ކަމަށާއި އެމެރިކާއިން މަސްލަހަތަށް އެދި މަސައްކަތް ކުރިއެއް ކަމަކު ޗައިނާއާ ރަޝިއާގެ ސަބަބުން ނިޒާމުތައް އޮޅޭ ކަމަށެވެ.\nޗައިނާއާ ރަޝިއާގެ އަމަލުތައް ހުންނަނީ އަމިއްލަ ފައިދާއަށް ބުރަވެފައި ކަމަށް ވެސް ބަައިޑަން ވިދާޅުވި އެވެ. ބައިނަލްއަގުވާމީ ކަނޑުގައި އެމީހުނަށް ނެތް ހައްގެއް، އެމެރިކާއަށް ވެސް ނޯންނަ ކަމަށް އެމަނިކުފާނު ވިދާޅުވި އެވެ.\nބައިޑަން ވިދާޅުވީ ދެކުނު ޗައިނާ ކަނޑަކީ ބިރުވެރި ތަނަކަށް ވެފައި ވަނީ ވެސް ޗައިނާގެ ސަބަބުން ކަމަށެވެ. އެ މަގުން ދަތުރުކުރާ ބޯޓުފަހަރު ހުއްޓުވައި މަގު ބަންދު ކުރުމަކީ ދުނިޔޭގެ އިގުތިސޯދަށް އެޅޭ ބޮޑު ހުރަހެއް ކަމަށް ވެސް ވިދާޅުވި އެވެ.\nއަރަބި ކަނޑާއި އާޓިކުގައި ސަލާމަތާއި ރައްކާތެރިކަން ކަށަވަރު ކުރުމަށް އެމެރިކާއިން ޕޮލިސީ ފެންވަރުގައި ކުޅެންޖެހިފައިވާ ކަމަށް ވެސް ބައިޑަން ވިދާޅުވި އެވެ. އަދި އެމެރިކާގެ ފޮރިން ޕޮލިސީތަކަށް ބަދަލު ގެންނަން ބޭނުންވާ ސަބަބަކީ އެއީ ކަމަށް ވެސް ވިދާޅުވި އެވެ.\nބައނަލްގައުވާމީ ކަނޑުތަކުގައި ދަތުރު ކުރުން އެއްވެސް ބަޔަކަށް ހުރަހަކަށް ވެގެން ނުވާނެ ކަމާށާއި ޖެއްސުން ކުރުމާއި ބިރު ދެއްކުމުގެ އަމަލުތައް ހުއްޓާލަން ޖެހޭ ކަމަށް ވެސް ބައިޑަން ވިދާޅުވި އެވެ. ބައިޑަން ވިދާޅުވީ ދުނިޔޭގެ އިގުތިސޯދަށް މުހިންމު ކަންތައްތަކަކީ ވެސް ޗައިނާއާ ރަޝިއާ ދެކޭ ގޮތުގައި ކުޅޭ ގޭމެއް ކަމަށެވެ.\nއެމެރިކާ ޗައިނާ ރަޝިޔާ + ޖޯ ބައިޑަން


Syria aa gulhey gothun America in hushahelhi garaaru Russia in veto koffi | Mihaaru\nސީރިއާ މައްސަލާގައި ބޭއްވި ސަލާމަތީ މަޖިލީހުގެ ބައްދަލުވުން ކުރިއަށް ދަނީ. --ފޮޓޯ:އޭއެފްޕީ\nސީރިއާއާ ގުޅޭ ގޮތުން އެމެރިކާ އިން ހުށަހެޅި ގަރާރު ރަޝިޔާ އިން ވީޓޯކޮށްފި\n11 އެޕްރީލް 2018 - 11:26 1 comment\nޔުނައިޓެޑް ނޭޝަންސް (އެޕްރީލް 11) - ސީރިއާގެ އިރުމަތީ ޣޫތާގައި ދިން ކެމިކަލް ހަމަލާ ތަހްގީގު ކުރަން ތަޖްރިބާކާރުންގެ ޓީމެއް އެކުލަވާލަން އެމެރިކާ އިން ހުށަހެޅި ގަރާރު ރަޝިޔާ އިން ވީޓޯކޮށްފި އެވެ.\nމިއީ ސީރިއާގެ ހަނގުރާމަ ފެށި ފަހުން އެ ގައުމާ ގުޅޭ ގޮތުން ހުށަހެޅި ގަރާރުތަކުގެ ތެރޭން ރަޝިޔާ އިން ވީޓޯކުރި 12 ވަނަ ގަރާރެވެ. ރަޝިޔާ އިން ގަރާރު ވީޓޯ ކުރި އިރު ވަނީ ސީރިއާ އަށް ރައްދު ދިނުމުގެ ގޮތުން އަސްކަރީ ހަމަލާއެއް ދީފާނެކަމުގެ އިންޒާރުތައް ދޭން ފަށައިފަ އެވެ.\nއެމެރިކާގެ ގަރާރާ އެއްކޮޅަށް ސަލާމަތީ މަޖިލީހުގެ 12 މެންބަރުން ވޯޓުދީފައިވެ އެވެ. ރަޝިޔާގެ އިތުރުން ބޮލީވިއާ އިން ވަނީ ގަރާރު ވީޓޯކޮށްފަ އެވެ. ޗައިނާ އިން ވަކިކޮޅަކަށް ވޯޓެއް ނުދެ އެވެ. ގަރާރު ފާސް ކުރުމަށްޓަކައި ސަލާމަތީ މަޖިލީހުގެ ދާއިމީ ފަސް މެންބަރުން ކަމަށްވާ ރަޝިޔާ، ޗައިނާ، ފްރާންސް، އިނގިރޭސި ވިލާތް އަދި އެމެރިކާގެ ވީޓޯ ކުރުމަކާ ނުލައި ގަރާރާ އެއްކޮޅަށް ނުވަ ވޯޓު ލިބެންޖެހެ އެވެ.\nސީރިއާ އާއި ރަޝިޔާ އިން ބުނެފައި ވަނީ ދޫމާގައި ކެމިކަލް ހަމަލާއެއް ނުދޭ ކަމަށެވެ. އެކަމަކު އެހީދޭ ޖަމާއަތްތަކުން ވަނީ ކެމިކަލް ހަމަލާއެއް ދިން ކަމަށް ބުނެފަ އެވެ.\nސަލާމަތީ މަޖިލީހުގައި ވާހަކަ ދައްކަވަމުން ރަޝިޔާގެ ސަފީރު ވަނީ ތަހުގީގު ކުރުމަކާ ނުލައި ކުށްވެރިވާ މީހުން މިހާރު ވެސް ކަނޑައަޅައިފި ކަމަށާއި އިތުރު ތަހްގީގެއް ކުރުމުގެ ބޭނުމަކީ ކޮބައިތޯ ސުވާލު ކޮށްފަ އެވެ.\nސަލާމަތީ މަޖިލީހަށް ރަޝިޔާ އިން ހުށަހެޅި ގަރާރު ވެސް ވަނީ ވީޓޯކޮށްފަ އެވެ. ރަޝިޔާގެ ގަރާރާ ދެކޮޅަށް ހަތް ގައުމުން ވޯޓު ދިނެވެ. އެއްކޮޅަށް ވޯޓު ދިނީ ހަ ގައުމުންނެވެ. ދެ ގައުމުން ވަކިކޮޅަކަށް ވޯޓެއް ނުދެ އެވެ.\nއިތުރު ލިޔުންތައް އދ ސަލާމަތީ މަޖިލިސް ރަޝިއާ ސީރިއާ އެމެރިކާ\nސީރިއާއާ ގުޅޭ އދ. ގެ ގަރާރު ރަޝިޔާ އިން ވީޓޯކޮށްފި\nސީރިއާ މައްސަލާގައި ރަޝިޔާ އިން ދަނީ ދޮގު ހަދަމުން


Riyaasee Commission ge bill. Mulhi gaumu eyah huhtifai\nރިޔާސީ ކޮމިޝަންގެ ބިލު: މުޅި ގައުމު އެއަށް ހުއްޓިފައި\nމަޖިލީހުގައި އޮތީ ކޯލިޝަނުގެ މެޖޯރިޓީ\nކ. މާލެ3މާރޗް 2019 | އާދީއްތަ 10:51 3,095\nރައްޔިތުންގެ މަޖިލިސް - އޭއެފްޕީ\nމިއޮތީ އެތައް ޕާޓީއެއް އެކުވެގެން ގެނައި ވެރިކަމެކެވެ. މި ވެރިކަން ގެންނަން ޖެހުނީ ކުރިން އޮތް ވެރިކަން ނިމުމަކަށް ގެނެސްގެން ނޫނީ މި ރާއްޖޭގައި ހަމައާ އިންސާފު އޮވެދާނެ ކަމަށް ގަބޫލު ނުކުރެވިގެންނެވެ. އެ ދުވަހު ދުވާލެއް މެންދަމެއް ނެތި ގައުމުގައި ހިނގާދިޔަ ވައްކަމުގެ މައްސަލަތަކާ، ގޮތް ނޭނގޭ މަރުތަކުގެ ވާހަކަ ދިވެހިން ދައްކަމުން ދިޔައީ އެކަންކަން ފުރިހަމައަށް ބެލޭނެ ދުވަހަކަށް އިންތިޒާރު ކޮށްގެން ތިބެއެވެ.\nރަގަޅެވެ. ރައީސް ޔާމީނަށް ފަހު ޕާޓީތައް ގުޅިގެން އުފެއްދި ސަރުކާރުގެ ރައީސް އިބްރާހިމް މުހައްމަދު ޞާލިހު ވަނީ ދެ ރިޔާސީ ކޮމިޝަނެއް އުފައްދަވާފައެވެ. އެއް ކޮމިޝަނަކީ މަރާލާފައިވާ މީހުންނާ ގެއްލުވާލައިފައިވާ މީހުންގެ މައްސަލަތައް ބަލާ ކޮމިޝަނެވެ. އަނެއް ކޮމިޝަނަކީ ކޮރަޕްޝަންގެ މައްސަލަތަކާ ސަރުކާރަށް ގެއްލުނު މުދަލާއި ފައިސާގެ މައްސަލަތައް ބަލާ ކޮމިޝަނެވެ. ދެ ކޮމިޝަނުން ކުރަން އޮތް މަސައްކަތަކީ ވެސް ރިޔާސީ އިންތިހާބުގައި ރައީސް ކަމުގެ މަގާމަށް ވަޑައިގެން ކުރައްވާނެ ކަމަށް ރައީސް ޞާލިހް ވިދާޅުވެފައިވާ ވާހަކަފުޅެކެވެ.\nމިއަދު ސަރުކާރުގެ މަގާމުތަކާ ސަރުކާރުގެ ބާރުތައް ކޯލިޝަނުގައި ހިމެނޭ ޕާޓީތަކަށް ހަމަހަމައަށް ނުލިބުމުގެ ޝަކުވާގެ އަޑެއް ނެތެވެ. ކެނބިނެޓްގައި ތިއްބެވި ވަޒީރުންނަކީ ހުސް އެކަނި އެމްޑީޕީގެ މެމްބަރުންނެއް ނޫނެވެ. ފަސޭހަ ކަމަކަށް ނުވިޔަސް ރައީސް ޞާލިހް ކޯލިޝަނަށް ދެއްވަންޖެހޭ ބާރުތައް ދެއްވަމުން އެބަ ގެންދަވައެވެ. މަގާމުތައް އެބަ ދެއްވައެވެ.\nރިޔާސީ ކޮމިޝަންތަކަށް ބާރުދިނުމަށް މަޖިލިސް ތެރެއިން މިހާރު ނުލިބި އޮތް އެއްބާރުލުމުގެ ވާހަކަ ދައްކަން ރައީސް ޞާލިހަށް ތަންކޮޅެއް އުނދަގޫފުޅުވެދާނެއެވެ. ސަބަބަކީ މުޅި ސަރުކާރުގެ ކޯލިޝަނަށް ނިސްބަތްވާ އެތައް ބޭފުޅުންނެއް މަޖިލީހުގައި ތިއްބައިގެން ރިޔާސީ ކޮމިޝަނަށް ބާރު ދިނުމަށް ބޭނުންވާ ބިލް ފާސް ކުރުމަށް ތިން ދުވަހު ވޯޓަށް އެހޭނެ ގޮތް ނުވެ އެންމެ ފަހުން ކޮމިޓީއަށް އަނެއްކާ ވެސް ބިލު ފޮނުވާލައިފައި އޮތުމުންނެވެ. މަޖިލީހުގައި ސަރުކާރު ކޯލިޝަންގެ މެޖޯރިޓީ އޮވެ ކަން ހިނގާ ގޮތުންނެވެ.\nކަންކަން މިހެން ދިމާވާ ސަބަބަކަށް ފަހަރެއްގައި ކުރިއަށް އޮތް ރައްޔިތުންގެ މަޖިލީހުގެ އިންތިހާބުގައި އެމްޑީޕީ އިން 87 ގޮނޑިއަށް ވާދަކުރަން ނިންމުން މައްސަލައެއް ގޮތުގައި ކޯލިޝަނުގެ ބައެއް ޕާޓީތަކުން ނަގާފާނެއެވެ. އެހެން ނަމަވެސް އެހެން ފާޅުގައި އަދި ބުނެފައެއް ނެތެވެ. އެހެން ނަމަވެސް މިހާރު ވެސް 86 ގޮނޑިއަށް އެމްޑީޕީ އިން ވާދަކުރާއިރު އެމްޑީޕީގެ ރައީސްއަށް ޖުމްހޫރީޕާޓީގެ ލީޑަރު ގާސިމް އިބުރާހިމް ބަހުގެ ހަމަލާދެއްވައެވެ. އަދި ރައީސް ނަޝީދާއި އެމްޑީޕީ އިން ވެސް ގާސިމަށް ބަހުގެ ހަމަލާ ދެމުން ގެންދެއެވެ. މިއަށް އަޅުގަނޑުމެން ކިޔާނެ ނަމެއް ކިޔަސް އެންމެ ރަގަޅެވެ. އެކުވެރިކަމާ އެކު ތިބެ ހަމަލާ ދިނުން ކަމަށް ކިޔަސް އެންމެ ރަގަޅެވެ.\nއެމްޑީޕީ އަށް ރައީސުލްޖުމްހޫރިއްޔާގެ މަގާމު އޮންނަންޖެހޭ ކަމަށް އެއްބަސްވެގެން، އަދި ޖުމްހޫރީ ޕާޓީ އަށް ރައީސުލްޖުމްހޫރިއްޔާގެ ނައިބުގެ މަގާމު އޮންނަން ޖެހޭ ކަމަށް އެއްބަސްވެގެން މިދަނީ ވެރިކަމެއް މި ގައުމުގައި ކުރަމުންނެވެ. އަދި އެހެން ބައެއް ފަރާތްތަކަށް ސަރުކާރުގެ މަގާމުތަކާ، ބޯޑު މެމްބަރުކަން ވެސް ލިބޭނެ ގޮތަކަށް ސަރުކާރު މިދަނީ ހިނގަމުންނެވެ.\nސަރުކާރު ބައިބަޔަށް ފޮތިކޮށް ކޮށާފައި ބެހިޔަސް، ކޮންމެހެން ފާސްކުރަން ދިވެހިން ބޭނުންވާ ރިޔާސީ ކޮމިޝަންތަކަށް ބާރު ދިނުމާ ބެހޭ ބިލް އެޔޮތީ ކޯލިޝަންގެ މެޖޯރިޓީ މަޖިލީހުގައި އޮވެ އާ ރައީސް ހުވާކުރެއްވި ފަހުން 100 ދުވަސް ހަމަވިޔަސް ފާސްނުކޮށެވެ. މިއީ ދޮގެއް ހެއްޔެވެ؟. މިވާހަކަތައް ދައްކާ މީހުން ގޯސް ނުކުރާށެވެ. މުޅިގައުމު އެޔޮތީ އެބިލަށް ބަލަހައްޓައިގެންނެވެ.


Hulhumale gai 73 housing unit alhan Jausa aa havaalu koffi | Mihaaru\nހުުޅުމާލޭގައި 73 ހައުސިން ޔުނިޓު އެޅުމުގެ އެއްބަސްވުމުގައި އެޗްޑީސީގެ ފަރާތުން އެމްޑީ ސައިމަން (ވ-2) އަދި ޖައުސާގެ އެމްޑީ ޖަހުދާން (ކ-2) މިއަދު ސޮއިކުރައްވަނީ.--- ފޮޓޯ:؛ އެޗްޑީސީ\nހުޅުމާލޭގައި 73 ހައުސިން ޔުނިޓް އަޅަން ޖައުސާއާ ހަވާލުކޮށްފި\n18 ޖެނުއަރީ 2017 - 12:236comments\nހުޅުމާލޭގައި 73 މިކްސްޑް ރެސިޑެންޝަލް ހައުސިން ޔުނިޓް އިމާރާތް ކުރުމަށް ޖައުސާ އިންވެސްޓްމަންޓާ މިއަދު ހަވާލުކޮށްފި އެވެ.\nހައުސިން ޑިވެލޮޕްމެންޓް ކޯޕަރޭޝަން (އެޗްޑީސީ) ގައި ބޭއްވި ރަސްމިއްޔާތެއްގައި، މި އެއްބަސްވުމުގައި އެ ކުންފުނީގެ ފަރާތުން ސޮއިކުރެއްވީ މެނޭޖިން ޑިރެކްޓަރު މުހައްމަދު ސައިމަން އެވެ. ޖައުސާ އިން ސޮއި ކުރެއްވީ އެ ކުންފުނީގެ މެނޭޖިން ޑިރެކްޓަރު އަދި ޖައުސާގެ ވެރިޔާ ޖައުފަރު އީސާ އާދަމްގެ ދަރިފުޅު އަހުމަދު ޖަހުދާން ޖައުފަރެވެ. މި ރަސްމިއްޔާތުގައި ޖައުފަރު ވެސް ބައިވެރިވެވަޑައިގަތެވެ.\nމި ފްލެޓްތައް އެޅުމަށް ނިންމާފައިވާނީ ސެންޓްރަލް ޕާކުގެ ހުޅަނގު ފަރާތުގަ އެވެ.\nއެޗްޑީސީން ބުނީ މި މަޝްރޫއުގެ ދަށުން، އަޅާ ހައުސިން ޔުނިޓުތަކުގައި ވިޔަފާރީގެ އުސޫލުން އެއްބައި ބޭނުން ކުރެވޭ އިރު މީހުން ދިރިއުޅޭ ގޮތަށް ވެސް ފްލެޓްގެ ބައެއް ތަރައްގީ ކުރާނެ ކަމަށެވެ. އަދި 26 މަސް ތެރޭގައި ފްލެޓްތަކުގެ މަސައްކަތް ނިންމުމަށް ހަމަޖެހިފައިވާ ކަމަށް ވެސް އެތަނުން ބުންޏެވެ.\nހުޅުމާލޭގައި ގިނަ ފްލެޓްތައް އެޅުމަށް މިދިޔަ އަހަރުގެ ތެރޭގައި ވެސް ގިނަ ބަޔަކާ ވަނީ ހަވާލުކޮށްފަ އެވެ. އޭގެ ތެރޭގައި އެކި ފަންތީގެ ފްލެޓްތައް އެޅުމަށް ބެޗް ކޮންސްޓްރަކްޝަނާއި ދަމާސް އާއި އެޕޯލޯ ހޯލްޑިންގްސްގެ އިތުރުން އިންޑިއާގެ ކުންފުންޏެއް ވެސް ހިމެނެ އެވެ.\nއިތުރު ލިޔުންތައް ހުޅުމާލެ އެޗްޑީސީ ހައުސިން ޔުނިޓް ޖައުސާ ބޯހިޔާވަހިކަން\nމަހެއް ތެރޭގައި ރިފަންޑް ދޭނަން: ސީލައިފް


Contact tracing ah HPA in app eh thaaraf koffi | Mihaaru\nކޮންޓެކްޓް ޓްރޭސިން އަށް އެޗްޕީއޭ އިން އެޕެއް ތައާރަފްކޮށްފި\n29 އެޕްރީލް 2020 - 19:21 13 comments\nކޮވިޑް-19 ބައްޔަށް ޝައްކު ކުރެވޭ މީހަކާ ގާތުން ބައްދަލުވެފައިވާ ނަމަ އެކަން ދެނެގަންނަން އެހީވެދޭނެ އެޕްލިކޭޝަނެއް ހެލްތު ޕްރޮޓެލްޝަން އެޖެންސީ (އެޗްޕީއޭ) އިން މިއަދު ތައާރަފް ކޮށްފި އެވެ.\n"ޓްރޭސްއެކީ" އަކީ ސިންގަޕޫރުގެ "އޯޕަން ޓްރޭސް" ލައިބްރަރީގެ މައްޗަށް ބިނާކޮށް، ދިވެހި ޑިވެލޮޕަރުންގެ ޓީމަކުން ރާއްޖެ އަށް ޑިޒައިން ކޮށްފައިވާ އެޕްލިކޭޝަނެކެވެ. މި އެޕް ހަދާފައި ވަނީ ދިވެހި، އިނގިރޭސި އަދި ބެންގާލީ ބަހުން ބޭނުންކުރެވޭ ގޮތަށެވެ.\nމިއީ ބްލޫޓޫތު ސިގްނަލް މެދުވެރިކޮށް، އެޕް ބޭނުންކުރާ އެހެން މީހުން ކައިރީގައިވާ ނަމަ ދެނެގަނެވޭނެ ފަދަ އެޕެކެވެ. މި ގޮތުން ފޯނުގެ ބްލޫޓޫތު މެދުވެރިކޮށް މިނެޓަކު ދެތިން ފަހަރު "ބީކަން" އެއް ފޮނުވާލަ އެވެ. މި ބީކަންގައި އެކުލެވިގެން ވަނީ އެޕް ބޭނުންކުރާ ފަރާތަށް ދޫކުރާ އައިޑީ އެކެވެ. މިއީ ކޮންމެ 15 މިނިޓަކުން ބަދަލުވާ އައިޑީއެކެވެ. އެހެންވެ އެ ބީކަން އަކީ ކާކުގެ ބީކަންއެއް ކަމެއް ކޮންމެ މީހަކަށް ނޭނގޭނެ އެވެ. ބީކަންއެއް ފެނިއްޖެ ނަމަ، "ޓްރޭސްއެކީ" އެޕްގައި ރެކޯޑް ކުރެ އެވެ. ނަމަވެސް އެ ގޮތަށް ރައްކާކުރެވޭ މައުލޫމާތު އޮޓޯ އިން އެޗްޕީއޭއަކަށް ނުފޮނުވާނެ އެވެ. އަދި އެޕްގައި ރައްކާކުރާ ރެކޯޑާ އެކު އިތުރު އެއްވެސް ޒާތީ މައުލޫމާތެއް އެޕް މެދުވެރިކޮށް ރައްކަލެއް ނުކުރާނެ އެވެ. އެޕްގައި ޒާތީ މައުލޫމާތު ގެންގުޅޭ ގޮތުގެ ޕޮލިސީ، ވެބްސައިޓްގައި ޝާއިޢު ކޮއްފައިވާނެ އެވެ. (https://trace.hpa.gov.mv/privacy.html\nއެޕް އިންސްޓޯލްކޮށްފައިވާ މީހުން، ކޮވިޑް-19 އަށް ޝައްކުކުރެވޭ ނަމަ، އެޗްޕީއޭ އިން އެ މީހަކަށް ގުޅައި، މި ޑޭޓާ އަޕްލޯޑް ކުރަން ރިކުއެސްޓު ކުރާނެ އެވެ. މި ޑޭޓާ އަޕްލޯޑް ކުރާނީ އެ ފަރާތުގެ ރުހުން ހޯދައިގެން، އެ މީހެއްގެ އިޚްތިޔާރުގަ އެވެ. ޑޭޓާ ޑިކްރިޕްޓް ކުރުމަށް ފަހު، އެ މީހަކާ ބައްދަލުވީ ކޮން ބައެއްކަން ދެނެގަނެވޭނެ އެވެ. އަދި މީގެ ތެރެއިން އެންމެ ރިސްކް ބޮޑީ ކޮންބައެއްކަން އެނގޭނެ އެވެ.\nމިފަދަ އެޕްތައް އެހެން ގައުމުތަކުގައި ވެސް މި ވަގުތު ބޭނުން ކުރެ އެވެ. އެޕްގެ ކާމިޔާބީ ވަނީ ވީހާ ވެސް ގިނަ މީހުން އެޕް އިންސްޓޯލްކޮށް ބޭނުން ކުރުމުންނެވެ. ޚާއްސަކޮށް، އެކި ކަންކަމުގައި މި ދުވަސްވަރު ބޭރުގައި އުޅޭ، ނުވަތަ މީހުންނާ ބައްދަލުވާ ހާލަތުގައި ތިބި މީހުން މި އެޕް ބޭނުންކުރުން މުހިންމެވެ.\nމި އެޕްލިކޭޝަން މަސައްކަތް ކުރާނީ ދިމާވާ އެންމެން ވެސް އެޕް ފޯނަށް އަޅާފައިވާ ނަމަ އެވެ. އަދި އެޕްލިކޭޝަނުން ނަގާ ޕްރޮކްސިމިޓީ ޑާޓާ ފޯނުގައި ރައްކާކުރާނެ އެވެ. މީގެ ސަބަބުން، ދިމާވެފައިވާ މީހަކު ބައްޔަށް ޕޮޒިޓިވް ވުމުން، އޭނާއާ ދިމާވި މީހުންގެ މައުލޫމާތު އެނގި ބަލި ފެތުރުން ކޮންޓްރޯލް ކުރަން އެހީވެދޭނެ އެވެ.\nTraceEkee - Maldives community-driven contact tracing.\nސިންގަޕޫރުގައި ބޭނުން ކުރޭ، ނަތީޖާ ކިހިނެއް؟\nމިއީ ސިންގަޕޫރު ސަރުކާރުން ހެދި އަދި އެ ގައުމުގައި މިހާރު ބޭނުން ކުރަމުން އަންނަ "ޓްރޭސްޓުގެދާ" އަސްލަކަށް ބަލައިގެން ތައްޔާރުކޮށްފައިވާ އެޕްލިކޭޝަނެކެވެ. އެކަމަކު މި އެޕްލިކޭޝަނުގެ ބޭނުން އެންމެ ފުރިހަމައަށް ހިފުމަށް އޮތް ގޮންޖެހުމަކީ، އެންމެން އެޕްލިކޭޝަން ބޭނުން ނުކުރުމެވެ. އެހެންވެ، މިދިޔަ މަހުގެ 20 ވަނަ ދުވަހު ސިންގަޕޫރުގައި ބޭނުން ކުރަން ފެށި މި އެޕް، ވީހާ ވެސް ގިނަ ބަޔަކު ފޯނަށް އެޅުމަށް އެ ގައުމުގެ ސަރުކާރުން ވެސް ވަނީ އެދިފަ އެވެ.\nސިންގަޕޫރުގައި މިިހާރު 1.1 މިލިޔަނަށް ވުރެ ގިނަ މީހުން މި އެޕްލިކޭޝަން ބޭނުން ކުރެ އެވެ. އެއީ އެ ގައުމުގެ އާބާދީގެ ފަސްބައިކުޅަ އެއްބަ އެވެ.\nމާލެތެރެއިން އެންމެ ކޮވިޑް-19 ގެ މީހަކު އެންމެ ފުރަތަމަ ފެނިފައިވަނީ މި މަހުގެ 15 ވަނަ ދުވަހު އެވެ. އެ ދުވަހުން ފެށިގެން މާލެ ސަރަހައްދު ލޮކްޑައުން ކޮށްފައިވާއިރު، މިހާތަނަށް 269 މީހަކު ވަނީ ރާއްޖޭން ޕޮޒިޓިވްވެފަ އެވެ. އޭގެ ތެރެއިން ގިނަ މީހުން ފެނިފައިވަނީ ކޮންޓެކްޓް ޓްރޭސިންގެ ތެރެއިންނެވެ.\nއިތުރު ލިޔުންތައް މޮބައިލް އެޕްލިކޭޝަންސް ހެލްތު ޕްރޮޓެކްޝަން އެޖެންސީ ސިއްހަތު ބަލިތައް ސިންގަޕޫރު\n44 ދިވެއްސަކު ކޮވިޑަށް މިއަދު ޕޮޒިޓިވްވެއްޖެ\nމެމްބަރު ޒިޔާދު ކޮވިޑް-19 އަށް ނެގެޓިވް


Dhihdhoo Gai Fuluhunge Neighborhood Support Officerunge Hidhumaiy Fashan Masahkaiy Kuranee - Vaguthu\nދިއްދޫގައި ފުލުހުންގެ ނެއިބަރހުޑް ސަޕޯޓު އޮފިސަރުންގެ ޚިދުމަތް ފަށަން މަސައްކަތް ކުރަނީ\nމޯލްޑިވްސް ޕޮލިސް ސަރވިސް އިން ފޯރުކޮށްދެމުންދާ ނެއިބަރހުޑް ސަޕޯޓް އޮފިސަރުންގެ ޚިދުމަތް، ހއ. ދިއްދޫގައި ފެށުމުގެ ގޮތުން މަޝްވަރާ ބައްދަލުވުމެއް ބާއްވައިފިއެވެ. މި ބައްދަލުވުން ބާއްވާފައިވަނީ ދިއްދޫ ކައުންސިލާއި، ފުލުހުންނާ ދެމެދުއެވެ.\nފުލުހުންގެ އިދާރާ އިން ވިދާޅުވި ގޮތުގައި މި ބައްދަލުވުން ބާއްވާފައިވަނީ މި މަހުގެ ތިންވަނަ ދުވަހު ދިއްދޫ ކައުންސިލް އިދާރާގައެވެ.\nމި ބައްދަލުވުމުގައި ނެއިބަރހުޑް ސަޕޯޓް އޮފިސަރުންގެ ޚިދުމަތް ދިއްދޫގައި ތަޢާރަފްކޮށް މަސައްކަތްކުރާނެ ގޮތާއި، ދިއްދޫ އަކީ ކުށްމަދު އަމާން ރަށެއްގެ ގޮތުގައި ބޭއްވުމަށް ކުރެވިދާނެ މަސައްކަތްތަކާއި ގުޅޭގޮތުން މަޝްވަރާކޮށްފައިވެއެވެ.\nހަމައެހެންމެ، އާންމުންގެ ފަރާތުން ލިބޭ މަޢުލޫމާތުގެ އަލީގައި ތަންފީޒު ކުރަންޖެހޭ ކަންކަމުގައި ކައުންސިލްގެ ދައުރެއް ވާނަމަ އެކަމުގެ އެއްބާރުލުން ލިބޭނެ ގޮތާ ގުޅޭގޮތުން މަޝްވަރާކޮށްފައިވާކަމަށް ފުލުހުން ވިދާޅުވިއެވެ.\nމީގެއިތުރުން، އެރަށުގައި އެއްގަމު ދަތުރު ފަތުރުކުރާ އުޅަނދުތައް ރަނގަޅު ނިޒާމެއްގެ ތެރެއިން ޕާކު ކުރުމަށްޓަކައި ކުރެވިދާނެ ކަންތައްތަކާ ބެހޭގޮތުންވެސް ފުލުހުންނާއި ކައުންސިލުން މަޝްވަރާ ކޮށްފައިވެއެވެ.\nމިބައްދަލު ކުރެއްވުމުގައި، ހއ. އަތޮޅު ކޮމާންޑަރާއި ދިއްދޫގައި މަސައްކަތްކުރާ ފުލުހުންނާއި، ދިއްދޫ ކައުންސިލްގެ ރައީސާއި ނައިބު ރައީސް ބައިވެރިވެވަޑައިގެންނެވިއެވެ.\nމާލެ ސަރަޙައްދުގައި ނެއިބަރހުޑް ސަޕޯޓް އޮފިސަރުންގެ ޚިދުމަތް ފަށާފައިވާއިރު، އައްޑޫ ސިޓީގައިވެސް މި ޚިދުމަތް ފެށުމަށް ދަނީ ތައްޔާރުވަމުންނެވެ.


(16 ޖޫން 2020 އާ ގުޅޭ)\nއެލެވޭޓާއިން ލައިތު ނުކުމެ އާރިކު ދަންދެން މަޑުކުރިއެވެ. އޭނާ ބަދިގެ ހުންނަ ތަނަށް ވަނީ ދެނެވެ. އޭރު އެތެރޭގައި ހުންނަ ކޮޓަރީގައި ކެންޒާ ހަރަކާތްތެރިވާ އަޑު އިވެއެވެ. އެ ދިމާއަށް އަންނަމުން ވެސް ލައިތު ފަސްއެނބުރި ބަލާލިއެވެ. އަދި އޭނާގެ އަތުގައި އޮތް ޓެބްލެޓުން ކެމެރާތައް ބަލާލިއެވެ. އޮފީހުގެ މައިދޮރުން އާރިކު ނުކުމެދިޔަ މަންޒަރު ފެންނަން ދެން އޭނާ ފިޔަވަޅެއް ނުނަގާ މަޑުކުރިއެވެ.\nޖެހިޖެހިގެން އަތުރާފައި ހުރި ފޮށިތަކެއް ފަދަ އުސްއިމާރާތްތައް ގިނައެވެ. ބަލާލަން ހިތްގައިމު ގޮތެއް ނެތުމުން ކެންޒާގެ ނަޒަރު މައްޗަށް ދަތުރުކޮށްލިއެވެ. އިމާރާތްތައް ކިތަންމެ އުސްކުރެވިފައި ހުއްޓަސް މަތީގައި ތަނަވަސް ވެގެންވާ އުޑު އޭގެ ޒާތުގައި ވިއެވެ. ރޭގަނޑުގެ އަނދިރީގައި ޖަވާހިރުތަކެއް ފަދައިން ބަބުޅާ ތަރިތަކުގެ ވިދުން ފަނޑުކުރުވީ ތަފާތު ކުލައެއްގައި އަލިކުރަމުން ދިޔަ ފުރިހަމަ ހަނދެވެ. ހަނދުވަރުމޫސުންކަމެއް އޭނާ ނުދެނަހުއްޓެވެ. ހިތަށް ހަމަޖެހުމާއި ނަފްސު ހިމޭންކުރުވާފަދަ ހިތްގައިމުކަމެއް ޤުދުރަތުގެ އެ ހިތްގައިމު ކަމުގައި ވިއެވެ. ލުއި ހިނިތުންވުމަކުން ކެންޒާގެ ތުންފަތް ދެމިލީ އެހެންވެއެވެ. މައްޗަށް ހިއްލާލެވިފައި ހުރި ބްލައިންޑްސް ފަރުދާގެ ވާކޮޅު އަދިވެސް އެއްފަހަރު ރަނގަޅުކޮށްލާފައި ކެންޒާ އެނބުރިލިއެވެ. އެއްފައި މައްޗަށް ބުރަވެ ދޮރުކަނީގައި އަރިއަކަށް ލެނގިލައިގެން ލައިތު ހުއްޓެވެ. އެގޮތަށް ދެއަތް އުރާލައިގެން ކެންޒާއަށް ބަލަން ހުރީ ކިހާއިރަކުން ފެށިގެންބާއޭ ކެންޒާގެ ހިތަށް އެރިއެވެ. ލުއި ހިނިތުންވުމެއް ލައިތުއާ ބަދަލުކޮށްލުމާއެކު ކެންޒާ ވާހަކަދެއްކިއެވެ.\n"ނިމިފަ އެހުރީ... ބްލައިންޑްސް ނެގީ... މިރޭ އުޑުމަތި ވަރަށް ރީތި" ކެންޒާ ބުނެލިއެވެ. ލައިތު އަނގައިންނެއް ނުބުންޏެވެ. އޭނާ އައިސް ފުރަތަމަ ވެސް އަތުގައި އޮތް ޓެބްލެޓް އެތަނުގައި ހުރި ހަމީހުންގެ ކަޅުބިއްލޫރީގެ ކާމޭޒުމަތީ ބޭއްވީއެވެ.\n"އާރިކް ނާދޭތަ؟... އިތުރުކަމެއްނެތިއްޔާ، އަހަރެން ދަނީ" ލައިތުގެ ހިމޭންކަމުން ނަގައިގަންނަންވީ ކީކޭކަމެއް ނޭނގިހުރެ ކެންޒާ ވާހަކަދެއްކިއެވެ.\n"ރިކު ހިނގައްޖެ، ޕެންޑާ ބައިވެރިވާންވީނު އަހަންނާ" ލައިތު ބުނެލިއެވެ.\n"އަހަރެން..." ކެންޒާއަށް ވިސްނާލެވުނެވެ. ލައިތުގެ އެ ދަޢުވަތު ޤަބޫލުކުރުމުން އޭނާއާއެކު ވަގުތުކޮޅެއް ހޭދަކޮށްލަން ކެންޒާއަށް އެ ލިބުނީ ރަނގަޅު ފުރުޞަތެކެވެ. އެކަމަކު އޭނާ އެ ދަޢުވަތު ޤަބޫލުކުރަން އަވަސްވެއްޖެނަމަ ލައިތުއަށް ތަފާތު މާނައެއް ނެގިދާނޭ ކެންޒާއަށް ހީވިއެވެ. ހަދާނޭ ގޮތެއް ނޭނގި ވާހަކަނުދެއްކިފައި ކެންޒާ ހުއްޓާ ލައިތު ގޮވާލިއެވެ.\n"ޕެންޑާ... ޕްލީޒް..." ލައިތު ބުނެލިއެވެ. ބަދަލުކޮށްލި ހިނިތުންވުމަކާއެކު ކެންޒާ ބޯޖަހާލިއެވެ.\n"އާރިކު ކީއްވެ ދިޔައީ؟، އަހަރެން ކާއެއްޗެހި ހިފައިގެންކަން އެނގޭނެ އައީ، އަހަރެން ބުނިން މީރިއްޔާ ބުނައްޗޭ ވެސް" ކެންޒާ އަހާލިއެވެ.\n"އޭނާ ބަހައްޓަބަލަ، އަހަރެން ވެސް ކާނެއެއްނު، މީރިއްޔާ އަހަރެން ބުނާނަމޭ... އާދޭ އިށީންނަން" ލައިތު ބުންޏެވެ.\n"ތިތާތަ އިށީންނަނީ؟. މިރޭ ހަނދުވަރު ވަރަށް ރީތި. އެއްފަހަރު ވެސް ދުށީންތަ މިރޭގެ ހަނދު" މޭޒުގެ ކޮޅުގައި ކުޑަދޮރަށް ފުރަގަސްވާހެން ލައިތު އިށީންނަން އުޅުމުން ކެންޒާ ބުނެލިއެވެ.\n"އެ ހަނދާއި، ހަނދުވަރުން އަހަންނަށް ލިބޭނެ ހިތްހަމަޖެހުމެއްނެތް، އަހަރެންގެ ހަނދުވަނީ އަހަންނާއެކު، މިރޭގެ އެ ބޮޑު ހަނދަށްވުރެ އެންމެ ތަންފުކެއް ވެސް އަހަރެންގެ ހަނދު ކުޑައެއްނުވާނެ... އަހަރެންގެ ހަނދުވަނީ އަތްނުލެވޭހާ ދުރުގައެއް ވެސް ނޫން" ލައިތު ބުނެލިއެވެ. އަދި ގޮނޑި ފަހަތަށް ދަމާލައި އޭނާ އިށީނީ ކުޑަދޮރަށް ފުރަގަސްދީގެންނެވެ.\n"މީ ޕެންޑާގެ ފޭވަރިޓް މީލް" މޭޒުމަތީ ހުރި ތަށިތަކަށް ބަލާލާފައި ލައިތު ބުނެލިއެވެ. ތަށިތަކުން ފެންނަނީ މޫދުގެ ބާވަތްތަކުން ތައްޔާރުކޮށްފައި ހުރި ތަށިތަކެވެ. ބޯވަދިލަމަހާއި، ޑިނގާއާއި، ގާހަކަ، ސޯސްގަނޑެއްގައި ތައްޔާރުކުރެވި އެއްކުރެވިފައި ހުރީ ފަތިނޫޑުލިސްއާއެވެ. ދެން ހުރީ ކުދި ވިލާތުބަށްޓާއި ބޯވެލިފަތާއި އެވަކާޑޯ އަޅައިގެން ހަދާފައި ހުރި ސަޓަންޏެކެވެ. އެންމެ ހެޔޮވަރު ވަރަށް ފިހެލާފައި އޮތް ދެ ފަރުމަސްފޮތި ވަކިން ތަށްޓެއްގައި އޮތެވެ.\n"އަހަރެން ނުކާއެއްޗެއް ނުހުންނާނެ... މީ އަސްލު، ޓްރައިކޮށްލަން ބޭނުންވި ރެސިޕީއެއް" ފާޑަކަށް ހީނލަމުން ކެންޒާ ބުނެލިއެވެ.\n"މި ކައިގެން އަހަރެން ވިހަވެއްޖެއްޔާ ޔޯ" އުލުން ތަށި ކުޑަކޮށް ހާވާލަމުން ލައިތު ބުނެލިއެވެ.\n"ސީފުޑްއަށް އެލާޖިކްތަ؟" ކެންޒާ ހާސްވިއެވެ. އެއްޗެކޭ ނުބުނެ އިނދެ އުލުން ނެގި އެތިކޮޅު ލައިތު އަނގަޔަށް ލިއެވެ. އެއަށްފަހު ދެވަނަ އެތިކޮޅެވެ. ދެން ތިވަނަ އެތިކޮޅެވެ. އޭނާއަށް ބަދަލެއް ނާދެއެވެ. ސަޓަނިތަށިން ވެސް އެއްބައި ނެގިއެވެ.\n"ނުކާންތަ ތިއިންނަނީ" ކެންޒާ ބަލަން އިނީމަ ލައިތު ބުނެލިއެވެ. އެހެން ބުނުން ލަސްވި ކަހަލައެވެ. ކެންޒާ ކާންފަށައިފިއެވެ. ލައިތުގެ ތުންފަތުން ކިރިޔާ ފާޅުވެލާވަރަށް އޭނާ ހިނިތުންވެލިއެވެ.\n"މީގަ އެހެން ރަހައެއްދޭ ހެން ހީވޭ" ލައިތުގެ ތަށިން ނެގި ޑިނގާކޮޅެއް ކެންޒާއަށް އޭނާގެ އުލުން ދިއްކޮށްލިއެވެ. ކެންޒާ އުލުގައި ހިފަން އުޅުމުން ލައިތު އަތް ފަހަތަށް ދަމާލާފައި ކެންޒާ ގާތު އަނގުހުޅުވުމަށް ބުންޏެވެ. އަޖައިބުވެފައި އިން މީހަކު ފަދައިން ލަދުން އިނދެ ކެންޒާ އަނގަ ހުޅުވިއެވެ. އެ މޭޒުމަތީގައި ހުރި ދެމީހުންގެ ކޮއްތު ވެސް ކެންޒާއެކަންޏަށް ކާލެވޭނެއެވެ. އެހެންވިޔަސް އޭނާ އިނީ ލައިތުގެ ކުރިމަތީ ގޭގައި ކާހެން ކާން ނުކެރިފައެވެ.\n"ތިވަރަށް އަނގަ ހުޅުވީމަ މި އޫވެސް ނުވެންނާނެ" ލާނެތް ހިންޏެއް އައިސްފައި އިނދެ ކެންޒާ އިންފަރާތަށް ލައިތު ޖެހިލީ އަތުގައި އޮތް އޫ ކެންޒާގެ އަނގަޔާ ކައިރިކޮށްލަމުންނެވެ.\n"ޝަޓްއަޕް" ލައިތުއަށް ނިކަން އަވަހަށް ބުނެލުމާއެކު ލައިތުގެ އަތާއެކު އުލުގައި ހިފަހައްޓާލައި އޭގައިވި ޑިނގާކޮޅު ކެންޒާ ކާލިއެވެ.\n"އެއްވެސް ތަފާތެއްނޫން. މީރު ހަމަ." ޑިނގާކޮޅު ހަފަމުން ކެންޒާ ބުންޏެވެ. ހިނިއައިސްފައި އިން ލައިތު ކެންޒާއާ ކައިރވެލަމުން އަނގަހުޅުވާލިއެވެ.\n"ވަޓް؟..." ކެންޒާއަށް ލައިތުގެ ހަރަކާތްތައް ދޭހަވީ ނަމަވެސް ބުނެލިއެވެ.\n"އަހަރެން ރަހަބަލަން ބޭނުން" ލައިތު ބުންޏެވެ. ނުކެރިފައި އިނދެ ކެންޒާ އުޅުނީ ލައިތުގެ އުލުން ޑިނގާކޮޅެއް ނަގައިދޭށެވެ. ނަމަވެސް ލައިތުއަށް އެކަން ވިސްނިގެން މަނާކުރިއެވެ. ކެންޒާ ކާން އިން އުލުން ލަވައިދޭން އޭނާ ސާފުބަހުން ބުންޏެވެ.\n"އެވަރުކަމެކޭ" ކެންޒާގެ އުލުން ޑިނގާކޮޅު ކާލަމުން ލައިތު ބުނެލިއެވެ.\n"ވަޓް އާ ޔޫ ޑުއިންގ." ކެންޒާ އިސްޖަހާލަމުން މަޑުމަޑުން ބުނެލިއެވެ.\n"އަހަރެންގެ ޑޭޓާއެކު ޑިނާ އިންޖޮއިކޮށްލަނީ" ލައިތުގެ އަޑު އިވި ކެންޒާއަށް ބަލާލެވުނީ ހައިރާންކަމާއެކުއެވެ. އިވުނީ އިވިދާނެކަމަށް ކެންޒާ އުންމީދުނުކުރާ ބަސްތަކަކެވެ. އެކަމަކު ލައިތުގެ އެ ބުނުން ދޮގުކުރެވޭކަށް ވެސް ނެތެވެ. އެ މޭޒުދޮށުގައި ލައިތުއާއެކު ކާން އިށީނީއްސުރެ ޚުދު ކެންޒާއަށް ވެސް އިޙްސާސް ކުރެވެމުން ލައިތު އެ ބުނާފަދަ ގޮތަކަށެވެ. މިރެވަނީ އެ ދެމީހުންނަށް ޚާއްޞަވެފައި ހެންނެވެ.\n"ޔޫ ކޯލް ދިސް އަ ޑޭޓް" ކެންޒާ ބުނެލިއެވެ. ލައިތު ހޫންއެއް ލައްވާލިއެވެ.\n"އެކަމަކު އަހަރެން ކައިރީ ނާހަމެންނު، މީ ލައިތުގެ އޮފީސް" ކެންޒާ ބުންޏެވެ.\n"މިތަން ކަމަކު ނުދޭތަ؟. ހޮޓެލް ރޫމެއް އޯކޭތަ؟... ކެރޭނެތަ އަހަންނާއެކު ހުންނަން." ލައިތު ހީނލި ގޮތުން ވެސް އޭނާއަށް ކެންޒާގެ ޖަވާބު އަންނާނޭ ގޮތް އެނގޭ ކަހަލައެވެ.\n"އެހެންނެއް ނުބުނަން." ކެންޒާ ކެއުން ނިންމާލިއެވެ. އޭނާ ތެދުވެ މޭޒުމަތީ ހުރި ޓިޝޫ ފޮށިން ޓިޝޫއެއް ނަގައިން އައިސް ލައިތުގެ ފުރަގަހުން ކުޑަދޮރުގެ ކައިރީ މަޑުކޮށްލިއެވެ. ތުންފަތް ފުހެމުން އޭނާގެ ނަޒަރު ހަނދަށް ހުއްޓުނެވެ. ދުލުން ހާމަނުކުރިޔަސް ކެންޒާގެ ސިކުނޑީގައިވީ ލައިތު ދެންމެ އެބުނި ވާހަކައެވެ. ލައިތުއާއެކު ކޮޓަރިއެއްގެ ތެރޭ އެކަހެރިވާން ކެންޒާއާށް ކެރިދާނެތޯ އޭނާ އަމިއްލަ ނަފްސާ ސުވާލުކުރިއެވެ.\n"ހާދަކުޑަކޮށް ތިކެއީ" ކެންޒާގެ ފުރަގަހުގައި މަޑުކޮށްލި ލައިތު ބުނެލިއެވެ. ފަސްއެނބުރިލަން ހިތަށް އަރާފައި ކެންޒާ ހަރަކާތެއްނުކުރީ ލައިތު ހުރީ ނުހަނު ގާތުގައިކަން އެނގޭތީއެވެ.\n"ކެވިއްޖެ" ކެންޒާ ބުންޏެވެ. އެހިނދު އޭނާގެ ފުރަގަހުން ލައިތު ގާތްވެލިކަމުގެ އިޙްސާސް ކުރެވުނެވެ. އެހަށިގަނޑުގެ އިޙްސާސްވުމުން ކެންޒާގެ ކަނދުރާމަތިންނާއި ދެއަތުގެ ލޯލިތައް ސަމާލުކަމަށް އައީ ވަގުތުންނެވެ. އެއްފަރާތަށް ޖެހިލަން ކެންޒާ އުޅުމުން އޭނާގެ އަތުގައި ލައިތު ހިފެހެއްޓިއެވެ.\n"އަހަރެން ކުރަން މިއުޅޭ ސުވާލަށް ވަރަށް ވިސްނާފައި ޖަވާބުދެއްޗޭ." ލައިތު ވާހަކަދެއްކީ ކެންޒާގެ ވައަތްފަރާތު ކޮނޑުގައި ދަތްދޮޅި ޖައްސާލަމުންނެވެ. ކެންޒާ މަޑުމަޑުން ބޯޖަހާލީއެވެ.\n"އަހަރެން ކަމުދޭތަ؟..." ލައިތުގެ އަޑު އިހުނަށްވުރެ މަޑުވިއެވެ.\n"ލައިތުގެ ނެތް އެއްވެސް އުނިކަމެއް" ކެންޒާ ޖަވާބުދިނެވެ.\n"ކެންއަށް އަހަރެން ކަމުދޭތަ؟... ލޯބީގެ ގޮތުން ގުޅެން..." ލައިތު ވާހަކަދެއްކިއެވެ. ކެންޒާ އެއްޗެކޭ ނުބުނެ ހިމޭންވީއެވެ. ހިތުގައި އޮތް އެއްޗެއް ހާމަކުރުމުގެ ކުރީން ލައިތުގެ ވިސްނުން ހުރި ގޮތް އެނގެން ކެންޒާ ބޭނުމެވެ.\n"ލައިތު...، އަހަރެން..." ކެންޒާ އަހަން އުޅުނެއްކަމަކު އޭނާއަށް އެ ފުރުޞަތު ނުލިބުނީ ފޯނުރިންގުވާން ފެށި އަޑުން މުޅި މާޙައުލު ގުގުމާލީމައެވެ. ހަލުވިކޮށް ލައިތުގެ ގާތުން ދުރަށް ޖެހިލި ކެންޒާ އައިސް މޭޒުމަތީ ބޭއްވިފައި އޮތް ފޯނުނެގިއެވެ. އިސްކުރީނު ފެނުމާއެކު ވަގުތުން ލައިތަށް އޭނާ ބަލާލިއެވެ. އެމޫނުގައިވި އަސަރުތައް ދެނެގަންނަން މަސައްކަތްކުރާ މީހަކު ފަދައިން ލައިތު ހުއްޓެވެ.\n"އައި ހޭވް ޓު ޓޭކް ދިސް" ފޯނަށް އިޝާރާތްކުރާ ފަދައިން ކެންޒާ ބުނެލީ ލައިތަށް ބަލަން ހުރެއެވެ. އޭނާ އަނގައިން ނުބުންޏެވެ. ކެންޒާ ކޯލު ނަގައި ފޯނު ކަންފަތުގައި ޖަހާލިއެވެ.\n"ހޭ ޑޯލް..." ކެންޒާގެ ކަންފަތުގައި ޖެހުނީ ކައިފްގެ އަޑެވެ.\n"ހޭ..." ކެންޒާއަށް ބުނެވުނީ ޤަބޫލުނުކުރެވިގެންނެވެ. މަންމައާ ވާހަކަދެއްކިޔަސް ކައިފްއާ ކެންޒާއަށް ވާހަކަދެއްކެނީ މަދުފަހަރަކުއެވެ. އެވާހަކަދައްކާ ފަހަރަކު ވެސް މާގިނަ ވާހަކަތަކެއް ކައިފް ނުދައްކައެވެ. ބޭބެ ކުރާނެހެން ހީވާ ހުރިހާ ސުވާލަކަށް ޖަވާބުދޭން ކެންޒާ އަވަސްވެލަނީ އެހެންވެއެވެ. އެކަމަކު މިރޭ ކައިފްގެ އަޑުގައި ތަފާތު ދިރުމެއް ހުރިކަން ފޯނުން ވެސް ދެނެގަންނަން ކެންޒާއަށް އެނގެއެވެ.\n"އައި މިސްޑް ޔޫ" ކައިފް ބުނެލިއެވެ. ކެންޒާ ލައިތަށް ބަލާލުމާއެކު އަތުން އަންގާލީ އެ ކޯލުގައި ވަގުތުކޮޅެއް ވާނެކަމެވެ. އަދި އޭނާ ހިނގައިގަތީ އެތަނުން ނުކުމެ އެކަނިހުރެ ކައިފްއާ ވާހަކަދައްކާލާށެވެ.\n"އައި މިސްޑް ޔޫ ޓޫ... ދެން އަވަހަށް އާދެބަލަ" ދޮރުން ނުކުންނަމުން ކެންޒާ ބުނެލިއެވެ. އެ އަޑު ކުޑަދޮރުކައިރީ ހުރި ލައިތަށް އިވި މޫނުމަތި ބަނަވެގެން އައެވެ. ދެބުމަކައިރިވެލާ ނިތަށް ރޫގިނަވެލިއެވެ.\nކެންޒާއަށް އައި ފޯނުކޯލަކީ ކާކުގެ ކޯލެއްކަން ލައިތު ނިންމީ ކެންޒާ ބުނި ބަސްތަކުންނެވެ. ރާއްޖޭން ބޭރުގައި ހުންނަ ކެންޒާ ރައްޓެހިވެގެން އުޅޭ ކުއްޖާކަން އެގުޅީ އެނގުމުން ޒާތެއްގެ ރުޅިއެއް ލައިތު އައެވެ. މަޑުމަޑުން އޭނާ ކެންޒާ ހޯދަމުން ނުކުތެވެ. ސިނގިރޭޓު ބޯ މުވައްޒަފުން ނުކުމެ ތިބޭ ބެލްކަނީގެ ބިއްލޫރި ދޮރުން ހިޔަންޏެއް ފެނި އެދިމާއަށް ލައިތުއައެވެ. ފޯނުގައި ހިނިތުންވެލައިގެން ހުރެ ރެއިލިންގައި އަތްއަޅުވާލި ކެންޒާގެ ކޮންމެ ހަރަކާތަކަށް ލައިތުގެ ނަޒަރު ހުއްޓިފައި ވިއެވެ. މަޑުމަޑުން ދޮރު ހުޅުވާލައި އޭނާ ބެލްކަންޏަށް ނުކުތެވެ.\n"މިހާރު ކޮންދުވަހެއް، މިފަހަރު ޓްރީޓް ދޭނީ އަހަރެން. ދެން އަވަހަށް އާދެބަލަ. އަސްލުވެސްތަ!... ދެޓްސް ގްރޭޓް!... އަވަހަށް ދުވަސްތައް ދާނެނަމަ، އޭރުން ހުންނާނީ މާލެގައެއްނު... އައި ކާންޓް ވެއިޓް..." ކެންޒާގެ ވާހަކަތަކުން ލައިތުގެ ހިތުގައި އުފެދުނު ރިހުން އައީ ގަދަވަމުންނެވެ. ޚިޔާލުތައް ސިކުނޑީގައި އެނބުރެމުންދިޔައީ ނަގޫރޯޅިއެއްގެ ސިފައިގައެވެ.\n"ޑޯންޓްވޮރީ، ޔެސް... އައި ލަވް ޔޫ ޓޫ... ޕްލީޒް ބީ ކެއަފުލް..." ކެންޒާ ބުނަން ބޭނުންވި ބަސްތައް ހުއްޓުމަކަށް އައީ ކަންފަތުގައި ޖައްސާލެވިފައިވާ ފޯނު ލައިތު ދަމައިގަތުމުންނެވެ. ސިހިފައި ލައިތަށް ބަލާލެވުނު ގޮތަށް ކެންޒާއަށް ހުރެވުނީއެވެ. އެ މޫނުގައިވި ރުޅިވެރިކަން ފެނިފައެވެ.\n"މިގަޑީގަތަ އޭނާ ގުޅަނީ؟" ލައިތު ސުވާލުކުރިއެވެ. ކެންޒާއަށް ދޭނޭ ޖަވާބެއް ނޭނގުނެވެ. ލައިތުއަށް އައިސްފައި ހުރި ބަދަލުގެ އަސްލު އޭނާއަށް ނޭނގޭތީއެވެ.\n"އިޓްސް އެން އިމްޕޯޓެންޓް ކޯލް" ކެންޒާ ބުންޏެވެ.\n"ނޫން..." ދަތްކުނޑިވިކާލައިގެން ހުރެ ލައިތު ބުނެލިއެވެ. ކެންޒާއަށް މުހިންމުވާންވާނީ ލައިތޭ ބުނަން އޭނާ ބުނަން ބޭނުންވާ ކަހަލައެވެ. ކެންޒާގެ ދެ ލޮލުން ހައިރާންކަން ފާޅުވާތީ އެކަމާ ވެސް ލައިތަށް އުނދަގޫވިއެވެ.\n"ވައި ޑޯންޓް ޔޫ އަންޑަސްޓޭންޑް... މިހާރު ތިހުރީ އަހަރެންގެ ގާތުގަ" ލައިތު ބުނެލިއެވެ.\n"މައި ފޯން" ކެންޒާ އަތްދިއްކޮށްލުމާއެކު ބުނެލިއެވެ.\n"ނުދޭނަން." ލައިތު ބުނެލިއެވެ. ކޯލުކަނޑާލުމާއެކު ލައިތު އެ ފޯނު ވެސް ނިއްވާލިއެވެ. ކެންޒާ ކުރިއަށް ޖެހިލުމުން ލައިތު ޖެހިލީ ފަހަތަށެވެ. ކެންޒާ އޭނާއަށް ގޮވާލިއެވެ. ބެލްކަނީގެ ދޮރުހުޅުވާލި ގޮތަށް ލައިތު އެތެރެއަށް ވަނީއެވެ. އޭނާގެ ފަހަތުން ހަލުވިކޮށް ކެންޒާއެވެ.\nކާންތިބި ބަޔަށް ލައިތު ވަނުމުން އޭނާގެ ފަހަތުން ކެންޒާ ވެސް ވަނެވެ. ކެންޒާ ވަނުމާއެކު ލައިތު އެތަނުގެ ދޮރުލެއްޕިއެވެ. ކެންޒާއަށް ހާސްވެފައި ގޮވާލެވުނެވެ. ލައިތު އައިގޮތަށް އައިސް ކެންޒާގެ ދެއަތް ގުޑުވާނުލެވޭނޭހެން އޭނާގެ ގައިގާ ބައްދާލައި ބާރަށް ހިފަހައްޓާލިއެވެ.\n"ޕްލީޒް ކެން. އޭނައާ ގުޅުން ކަނޑާލާ" ކެންޒާގެ ކޯތާފަތުގައި ލައިތުގެ ތުންފަތް ޖައްސާލައިގެން ހުރެ އޭނާ ވާހަކަދެއްކިއެވެ.\n"އައި ކާންޓް" ކެންޒާ ވަގުތުން ބުންޏެވެ.\n"ކީއްވެ؟. ހަމައެހާ ލޯބިވޭތަ؟" ލައިތު އެއްސެވެ.\n"ލޯބިވާނެއެއްނު... ހީ އިޒް..." ކެންޒާ ބުނާކަށް ލައިތު ފުރުޞަތެއް ނުދިނެވެ. އޭނާ ކެންޒާގެ ތުންފަތް ޤައިދުކުރިއެވެ. އެ ޢަމަލުގައި ކެންޒާ ބައިވެރިވުމުން އިހުނަށްވުރެ އޭނާއާ ލައިތު ގާތްވެލިއެވެ. ކެންޒާގެ މޫނަށް ލައިތު ބަލާލިއެވެ.\n"ކީއްވެ އަހަރެންދެކެ ލޯބިނުވާންވީ" ނޭވާޔާ ގުޅި ލައިތުގެ އަޑު ނުކުތެވެ.\n"ލައިތު..." ކެންޒާއަށް ގޮވާލެވުނީ މަޑުންނެވެ.\n"އައި ލައިކް ޔޫ... އައި ލައިކް ޔޫ އަލޮޓް، އައި ރިއަލީ ލައިކް އެވްރިތިންގް އަބައުޓް ޔޫ. ސޯ ޕްލީޒް، ސްޓޭ އަވޭ ފްރޮމް އެނީ މެން" ކެންޒާގެ ނިތްކުރީގައި ނިތްޖައްސާލައިގެން ހުރެ ލައިތު ބުންޏެވެ. ދުވަހަކުވެސް މީހެއްގެ ލޮލުން އެފަދަ ބޭނުންވުމެއްގެ އަސަރު ކެންޒާ ނުދެކެއެވެ. ލައިތުގެ މުޅި ނަފްސު އެ އަޑުގައި ޝާމިލުވާ ކަހަލައެވެ.\n"ޔޫ އާ މައި ޕެންޑާ... މައި ކިއުޓް ޕެންޑާ... ޔޫ ވިލް އޯލްވޭޒް ބީ..." ކެންޒާގެ ތުންފަތުގައި އަވަސްބީހީލުމާއެކު ލައިތު ބުނެލިއެވެ.\n"އައި ލައިކް ޔޫ މޯ ދެން ޕީޒާ... މޯ ދެން ޗޮކުލެޓް" ކެންޒާ ސިއްރެއް ބުނެލާފަދައިން ބުނެލިއެވެ. ލައިތުގެ ލުއި ހީނލުމުގެ އަޑު ގުގުމާލިއެވެ.\n"އިޓް ސައުންޑް ވިއާޑް" ކެންޒާ ބުނެލިއެވެ.\n"ލެޓްސް ބީ ވިއާޑް ޑުގެދާ." ކެންޒާގެ ނިތުގައި ބޮސްދެމުން ލައިތު ބުނެލިއެވެ.